< benedic 


DISQUISITIO 


DENATURA ET RATIONE PECCATI PERSONALIS 


SIVE 


INTRODUCTIO 


AD TRACTATUM DE POENITENTIA 
EX PRIMA SECUNDAE, QUAEST. LXXI T.XXXIX 


AUCTORE 


LUDOVICO BILLOT^S. J. 


IX PONTIFICIA UNIVERSITATE «IREGORIANA 


THmr.oGiAK professorr 


Mt. Angel Abbey Library 
St Benedict, Oregon 97373 


ROMAE 


EX TYPOGRAPHIA POLYGLOTTA 
S. C. DE PROPAGANDA FIDE 
M DCCC XCIV 


Mt. Angel Abbey Library 
St. Benedict, Oregon 97373 


PROOEMIUM 


e peccato nunc loquimur, prout peccatum con- 


vertitur cum culpa, id est, cum actu moraliter 


malo. Sciendum enim est quod apud antiquos philoso- 


phos, hoc nomenpeccatum largiorem habet acceptionem, 
ut bene declarat S. Thomas, de Malo, Quaestione 2, 
a. 2, ostendens quomodo haec tria, videlicet malum, 
peccatum, et CULPA, ad invicem se habeant, iuxta pri- 
mani nominum impositionem. 

Malum, inquit, communius est; ubicumque enim 
est privatio formae, aut ordinis, aut mensurae debi- 
tae, sive in subiecto, sive in actu seu operatione 
ipsius, ibi habetur ratio mali. Quippe, malum est omnis 
negatio perfectionis quae in aliquo esse debet. - Sed 
PECCATUM, iuxta Philosophum in secundo Ethicorum, 
non dicitur nisi de his quae nata sunt finem consequi, 
cum finem non consequuntur; et quia quaelibet res 
nata est consequi finem suum per suam operationem, 


peccatum non est nisi malum operationis quae non 

recte dirigitur ut finis exigit, puta cum grammaticus 
non recte scribit, nec recte medicus parat potionem. 
Quare, generatim loquendo, peccatum est actus qui 
debito ordine caret, in quantum scilicet deviat a fine 
vel termino quem respicit operationis principium ; et 
hac ratione, omnis operatio defectuosa vocatur pec- 
catum, vel naturae, vel artis, vel moris (1). Peccatum 
quidem naturae, si principium operationis sit potentia 
per se ad unum determinata, quae tamen propter de- 
fectum organi, aut aliquod aliud superveniens impe- 
dimentum , deficit a suo fine recte attingendo, sicut 
accidit in generatione monstri. Peccatum artis, si 
principium operationis sit ratio practica, deficiens a 
particulari fine quem artificis voluntas consequendum 
praestituerat. Denique peccatum moris, si carentia 
rectitudinis afficiat operationem, formaliter ut est a 
voluntate domina sui actus; voluntas autem, de sui 
ratione est appetitus intellectualis, respiciens bonum, 
non particulare, sed universale atque absolutum; et 
ideo, inordinatio operationis voluntariae in quantum 
huiusmodi, nihil aliud esse potest quam deviatio ab 
ordine veri summi boni, sive veri ultimi finis totius 
humanae vitae, qui Deus est. - Sic igitur patet quod 
in solo peccato moris invenitur ratio voluntarii, quia 
formaliter loquendo, nec in operatione naturae, nec 
in operatione artis, principium operandi est libera vo- 


luntas. Unde etiam, solum peccatum moris est vitu- 


(i) S. Thom., i 2, Quaest. 21, a. | et 2, praesertim ad 2um. 

perabile, et pro tanto, speciale nomen culpae obtinuit. 
Quare, si primam nominum impositionem consideres, 
malum communius est quam peccatum, et rursus pec- 
catum latius patet quam culpa. At vero, in usu theo- 
logorum, pro eodem sumuntur peccatum et culpa, quia 
theologi considerant peccatum in moralibus tantum, 
non autem in naturalibus vel artificialibus, ubi non 
consistit in deviatione a fine ultimo et supremo, quem 
principaliter respicit theologia. 

Nostra igitur consideratio versatur circa illud ma- 
lum, cuius formalis ratio reponitur in defectu actus 
liberi recedentis a regula moralitatis, quae se tota 
dirigit in Deum sub ratione ultimi finis. «Peccatum, 
«ut pertinet ad praesentem considerationem, inquit 
« S. Thomas, in IL, D. 24, q. 3, a. 2, non est aliud 
«quam inordinatus actus ad genus moris pertinens. » 
Et brevius, de Malo, Quaest. 7, a. 3, est « actus malus 
« moraliter ». - Sciendum tamen est quod, cum dicitur 
peccatum in actu consistere, signatur id in quo primo 
et originaliter invenitur peccati ratio; nam peccatum 
proprie etiam est id quod consequitur ad actum pec- 
caminosum, a quo scilicet homo denominatur habitu 
peccator, seu exsistens in statu peccati, usquedum 
remissionem sit consecutus. Unde Magister Senten- 
tiarum, 1. 2, Dist. 42: «Praeterea quaeri solet, cum 
« ab aliquo, peccato voluntate perpetrato, voluntas id 
« agendi et actio transierit, nondum tamen vera poe- 
« nitentia habita, utrum illud peccatum usquequo poe- 


« niteat, sit in eo. Quod non esse videtur.... Sed non 

« est ignorandum, peccatum duobus modis in aliquo 
« dici et transire, scilicet actu et reatu. Actu est in 
« aliquo, dum ipsum quod peccatum est ut actio vel 
« voluntas, in peccante est; reatu vero, cum pro eo, 
« sive transierit sive adsit, mens hominis polluta est 
« et corrupta, totusque homo suppliciis obligatur ae- 
« ternis». Porro peccatum hoc modo acceptum dicitur 
a recentioribus peccatum habituale; dicitur a Magistro, 
ubi supra, reatus culpae, nam «reatus in Scriptura, 
« inquit, multipliciter accipitur, scilicet pro culpa (ha- 
« bituali), pro poena, pro obligatione poenae tempo- 
«ralis vel aeternae ». Dicitur saepius a S. Thoma 
macula peccati; etenim, « in peccato duo possunt consi- 
« derari, scilicet actus culpae, et macula sequens (i) ». 
Quae omnia nomina unam eamdemque rem signant 
sub formalitatibus diversis, ut suo loco videbitur. 
Verum non est solum attendenda in peccato di- 
stinctio inter actum culpae et consequentem maculam 
sive reatum, sed est etiam consideranda divisio peccati 
in personale et originale, in mortale et veniale. De 
qua quidem divisione iam ab initio animadvertes, non 
esse divisionem generis in species quae aequaliter ra- 
tionem generis participant, sed analogi in ea de quibus 
praedicatur secundum prius et posterius, fere eo modo 
quo ens dividitur in substantiam et accidens. « Duplex 
« est modus dividendi commune in ea quae sub ipso 


« sunt, sicut est duplex communitatis modus. Est enim 


(i) S. Thom., i-a, Quaest. 87, a. 6. 

<quaedam divisio univoci in species, per differentias 
« quibus aequaliter natura generis in speciebus par- 
« ticipatur, sicut animal dividitur in hominem et equum 
« et huiusmodi. Alia vero divisio est eius quod est 
« commune per analogiam, quod quidem secundum 
« perfectam rationem praedicatur de uno dividentium, 
« et de altero imperfecte et secundum quid, sicut ens 
<dividitur in substantiam et accidens, et in ens in 
« actu et in ens potentia; et haec divisio est quasi 
« media inter aequivocum et univocum ; et talis divisio 
«est peccati in mortale et veniale, etc. ^ (i) Ratio 
autem praedictorum est quia duo sunt de communis- 
sima notione peccati, ut ex sequentibus manifestius 
apparebit: deordinatio ab ultimo fine, unde habet pec- 
catum rationem mali, et volunlarietas, unde habet 
rationem culpae. Manifestum est autem quod deordi- 
natio minime univoca est in mortali peccato et in 
veniali; nam veniale non simpliciter a fine deordinat, 
sed solum aliquo modo retardat, ordine ad finem sal- 
vato. Similiter voluntarietas est omnino diversa in per- 
sonali peccato et in originali; nam peccatum personale, 
etiam veniale, est voluntarium voluntate istius perso- 
nae, originale autem voluntate capitis naturae tantum. 
Cum ergo diversificentur ipsae rationes quae sunt de 
conceptu peccati communissime accepti, impossibile 
est ut peccatum sit genus respectu mortalis et venialis, 


personalis et originalis. Sed unum est quod per prius 


(O S. Thom., in II. D. 42, q. 1, a. 5. 

peccatum dicitur, scilicet peccatum personale mortale, 
quia in eo solo plene et perfecte peccati ratio inve- 
nitur; in aliis vero non adest nisi deficientcr, et ideo 
per posterius (1). 

Quae igitur cum ita sint, non sic ordinanda est 
disputatio, ut primo dicatur de peccato in genere, 
deinde vero de mortali et veniali, vel de personali et 
originali, quasi de totidem speciebus. Sed primum 
omnium dicendum est de eo cui perfecte peccati ratio 
inest, tum de iis quibus convenit imperfecte et per 
posterius. At vero, cum praesens disquisitio se habeat 
per modum introductionis ad tractatum de Poenitentia, 
ad cuius materiam originale peccatum nequaquam per- 
tinet, de ipso originali tractandum non est. Quocirca, 
duae tantum partes relinquuntur: prima de peccato 
personali mortali; secunda de veniali. De priori agit 
S. Thomas in prima secundae, a Quaest. yia ad 87°, 
de posteriori vero, a Quaest. 88a ad 89*"*5 utrumque 
autem, quantum Deus dederit, fideli commentario pro- 


sequemur. 


(1) « Peccatum non dicitur univoce de omnibus generibus peccatorum, 
« sed per prius de peccato actuali mortali, a quo peccatum veniale deficit 
« ex hoc, quod non omnino a fine deordinat, sed aliquo modo a fine retar- 
« dat, ordine ad finem salvato; unde deficit ex parte illa ex qua peccatum 
i formaliter rationem mali habet. Originale autem deficit ab eo, ex parte 
e ipsius substantiae actus; actuale enim mortale est voluntarium voluntate 
«propria illius in quo est; sed originale est voluntarium voluntate alterius; 
« unde deficit ex parte illa ex qua peccatum habet rationem culpae. Et ideo 
« non oportet quod definitio peccati in genere conveniat nisi illi peccato, 
« in quo perfecte ratio generis invenitur; potest autem et definitio peccati 
«in genere, cis secundum quid convenire, sicut et ratio generis in eis per 
«posterius invenitur». S. Thom., in II. D. 55, q. 1, a. 2, ad 2U”. 

DE PECCATO PERSONALI MORTALI 


PARS PRIOR 


DE PECCATO PERSONALI MORTALI 


Circa peccatum mortale primo dicendum de actu, (Quaesi. 
71-84); deinde de his quae actum consequuntur, et maxime 
quidem de duplici reatu, culpae nimirum et poenae, (Quaest. 
85-87). 


CAPUT PRIMUM 
DE ACTU PECCATI 


Circa actum peccati, primo agendum de ratione sive defi- 
nitione eius in generali; secundo de distinctione peccatorum, 
tam secundum speciem quam secundum gravitatem; tertio de 
subiecto et causis eorumdem. 


Quaest. LXXI. 
DE RATIONE SEU DEFINITIONE PECCATI 


Cum iuxta Philosophum parvus error in initio evadat ma- 
ximus in fine, necesse profecto est ut solutio huius primae 
quaestionis, ex qua omnis fere dicendorum series et ordo 
dependet, quam accuratissime tradatur. Et ideo, maioris cla- 
ritatis gratia, visum est praemittere sub distinctis quibusdam 
capitulis expositionem principiorum quae totam materiam il- 

lustrant, et a S. Thoma, tanquani alibi passim tradita, nunc 
praesupponuntur. Ordimur autem a definitione nominali, per 
hoc nomen peccatum generatim intelligentes, ut supra dictum 
est, quemlibet actum moraliter malum, sive omnem actum 
inordinatum ad genus moris pertinentem. Prae primis igitur 
versari debet consideratio nostra circa propriam rationem mo- 
ralis malitiae. 


$i 
Quod in moralibus bonum et malum contrarie opponuntur. 


Praeobservandum est quod «illa proprie dicuntur contraria, 
« quorum utrumque est aliquid secundum naturam, (videlicet, 
«aliquid positivum); sed alia, quorum unum est secundum 
« naturam, et aliud recessus a natura, non opponuntur pro- 
« prie ut contraria, sed ut privatio et habitus» (1). Insuper, 
nulli hominum dubium esse potest quin ipsa ratio mali uni- 
versalissime accepta, in quadam privatione formaliter consistat: 
«Sicut album, ita et malum dupliciter dicitur. Uno enim 
« modo cum dicitur album, potest intelligi id quod est al- 
« bedini subiectum; alio modo album dicitur id quod est 
«album in quantum est album, scilicet ipsum accidens. Et 
« similiter malum uno modo potest intelligi id quod est sub- 
«iectum mali, et hoc aliquid est; alio modo potest intelligi 
«ipsum malum, et hoc non est aliquid, sed est ipsa privatio 
« alicuius particularis boni » (2). — Quae igitur cum ita sint, 
iure inquiritur quid sibi velit S. Thomas, cum in eadem quae- 
stione de Malo, art. 1, ad .|um, ait, in moralibus magis quam 
in naturalibus, malum contrarium bono dici, et infra, ad I2um, 
quod in moralibus malum positive aliquid dicitur, et infra, q. 2, 
a. 5, ad 3ur, quod bonum et malum in moralibus opponuntur 
contrarie, et non secundum privationem ei habitum. Nam si de 
malo concrete accepto sermo sit, constat quod tam in natu- 
ralibus quam in moralibus, bonum et malum opponuntur ut 
duo positiva, sicut vivens contrarie opponitur mortuo, et vi- 


(1) S. Thom., de .Malo. Quaest. 1, a. 1, ad 2«M, 
(2) Ibid, in corp. 

dens caeco. Si autem de malo in abstracto, sic non minus 
in moralibus quam in naturalibus, bonum et malum privative 
opponi dicenda sunt, cum nusquam in re positiva ratio mali 
formaliter reponi queat. - Ad huius igitur dubii solutionem, 
quae fundamenti instar in praesenti disputatione esse debet, 
nonnulla sunt animadvertenda. 

In primis sciendum est quod duplex privatio distinguitur. 
Alia enim est privatio pura, sicut tenebra quae nihil lucis 
relinquit, et mors quae non relinquit aliquid vitae. Alia est 
privatio non pura, de cuius ratione est ut non tollat totum 
bonum cui opponitur, sed aliquid eius relinquat; et hoc modo 
aegritudo non tollit totaliter commensurationem humorum 
quae requiritur ad sanitatem; nam si totum tolleretur, iam 
non esset amplius aegritudo, sed alia species privationis. Quia 
igitur ih privationibus primi generis totum privatur, et id quod 
positive dicitur non est de ratione privationis, sed merum 
subicctum eius, constat quod in huiusmodi, inter bonum et 
malum non potest esse nisi privativa oppositio, sicut inter 
caecitatem et visum, mortem et vitam, atque ita porro. Sed 
quia in privationibus secundi generis, id quod positivi dicitur 
est de ratione eius quod dicitur privative (1), sicut privatio va- 
letudinis in febricitante de sui ratione importat positivum 
aestum sanguinis, et defectus claudi positivam curvitatem 
cruris: oportet profecto ut ibi intercedat oppositio etiam con- 
trarietatis; non quod ipsa ratio mali ut sic, aliquid positivum 
sit, sed quia est de ratione iulis mali ut nequaquam purum 
exsistat, seu ut non privet totum particulare bonum cui op- 
ponitur. 

His itaque praemissis, ulterius considerandum est quod in 
naturalibus, utriusque generis privationes inveniri possunt, et 
de facto inveniuntur, quemadmodum in praedictis exemplis 
videre est; ex quibus etiam constat, privationem mixtam esse 
viam ad privationem absolutam, sicut «aegritudo est via in 
« mortem, et ophtalmia est via in caecitatem » (2). Quare ac- 
cidit malo physico in quantum physici ordinis est, ut con- 


(1) S. Thom., de Malo, q. 2, a. 9, in corp. 
(2) S. Thom., ibid., q. 1, .l. 1, ad 22. 

trarie bono opponatur; quin inio, quoties pertingit ad ultimum 
sui, non opponitur nisi ut privativum positivo. - At contra, 
in moralibus aliter sentiendum est, quia moralia sunt actus 
agentis voluntarii, qui suae actionis dominus est. Unde, in 
tantum posset esse in huiusmodi privatio pura, id est tollens 
totum bonum moralitatis, in quantum creata libertas posset 
ferri in malum sub ratione mali, intendendo ipsam deformi- 
tatem seu inordinationem moralem qua talem ; sic enim ha- 
beretur actus in esse physico ut subtectum privationis, et 
privatio ipsa absolute removens bonum moris; adeoque pec- 
catum formaliter qua peccatum, non diceret privationem in- 
volutam in positivo, sed privationem et nihil aliud quam priva- 
tionem, sicut inors vel caecitas. Atqui constat hoc esse im- 
possibile, quia voluntatis dominium consentaneum sane est 
naturae omnis appetitus, in cuius obiecto adaequato non est 
malum sub ratione mali. Quapropter forma moralitatis nun- 
quam potest totaliter corrumpi, quia intentio actus liberi nun- 
quam terminari potest ad recessum a summo bono secundum 
se, sed semper fertur in aliquid in quo summi boni relucet 
participatio, quamvis praeter vel contra ordinem rectae ten- 
dentiac in ipsum. Unde Augustinus, 1. 2 Confess., c. 6, Deum 
alloquens dicit: «Perverse te imitantur omnes qui longe se 
« a te faciunt, et extollunt se adversum te. Sed etiam sic te 
« imitando indicant creatorem te esse omnis naturae, et ideo 
« non esse quo a le omni modo recedatur. » Et S. Thomas, in 
1-2, Quaest. 73, a. 2: «Non enim remanere posset substantia 
« actus vel affectio agentis, nisi aliquid remaneret de ordine 
« rationis. » Et iterum, de Malo, Quaest. 2, n. 9: «Non potest, 
«actu remanente, totaliter rationis proportio tolli; unde dicit 
« Philosophus quod si malum sit integrum, importabile fit, 
« et seipsum destruit. » Semper igitur in actu moraliter malo 
habetur positio ordinis ad quemdam finem qui non omnino 
bonitate caret, sed ei admiscetur privatio finis debiti, ex quo 
ratio mali incidit. Hinc in malo morali praecise qua morale 
est, necesse est inveniri aliquid positivum quod de ratione 
privationis sit, quatenus non potest ibi concipi privatio non 
retinens aliquid de genere boni quod privatur: et pro tanto, 
recte dicuntur bonum ct malum in moralibus contrarie opponi. 

Sic ergo patet responsio ad rationes dubitandi initio po- 
sitas. Dicitur enim malum morale esse aliquid positivum, non 
quidem quantum ad id quod formaliter causát rationem mali, 
nam istud est privatio; neque etiam quantum ad subiectum 
mere materialiter ad privationem se habens, quia hoc modo 
omne malum tam in moralibus quam in naturalibus aliquid 
ponit; sed quantum ad id cui per se admiscetur privatio, 
videlicet quantum ad liberam electionem particularis boni, quae 
privationem ordinis inscitiae sic coniunctam habet, ut de huius 
privationis ratione exsistat, omnia intelligendo iuxta superius 
praemissa. Unde S. Thomas, de Malo, Quaest. 2, a. 5, ad 3um: 
« Malum (in moralibus) ponit aliquid, in quantum consequitur 
«quemdam ordinem vel modum vel speciem», seu in quan- 
tum «ad positionem alicuius modi vel speciei vel ordinis, se- 
ct quitur privatio debiti modi aut speciei vel ordinis », ut idem 
S. Doctor dicit, art. praeced., ad 8um. 


I ss 


Quod ad rationem peccati duo concurrunt: 
substantia actus, et defectus rectitudinis. 


Haec est positio S. Thomae, plurimis in locis (1); quae 
etiam nihil aliud est quam conclusio praecedentis, nec iam 
potest esse ambigua, si tamen fundamentale principium mox 
expositum recte teneatur. 

Tota difficultas est in assignando, quid per substantiam 
actus in praesenti significetur. Suppono ut satis notum, quod 
substantia dupliciter dicitur: «Uno modo dicitur substantia, 
« secundum quod significat rationem primi praedicamenti.... 


(i) « Ad rationem peccati duo concurrunt, scilicet actus voluntarius, 
« ct inordinatio eius. Horum autem duorum unum per sc comparatur ad 
« peccantem, qui intendit talem actum voluntarium exercere in tali materia; 
« aliud autem, scilicet inordinatio actus, per accidens sc habet ad intentio- 
«nem peccantis, etc. ». Ita S. Thomas, 1-2, Quaest. 72, a. i. — Et ite- 
rum, in II, D. 55, Quaest. 1, a. 2: «Peccatum dicit malum quod in 
« operatione consistit; unde ad rationem peccati duo concurrunt, scilicet 
« actus et ipse defectus, ex quo ratio mali incidit ». 

« Alio modo dicitur substantia, illud quod significat quid in 
«omnibus rebus, sicut dicimus quod definitio significat rei 
«substantiam; et hoc modo, quidquid positive dicitur, in 
« quocumque genere sit, substantia est vel substantiam habet; 
« sic enim substantia pro essentia sumitur» (i). Verum, quia 
de actibus humanis loquimur, substantia actus sumi potest, 
vel in esse moris, vel in esse naturae. In esse quidem naturae, 
si consideretur ut egrediens a voluntate, in quantum voluntas 
est potentia physica, determinata ad bonum sibi conveniens; 
in esse vero moris, si consideretur ut egrediens a voluntate, 
in quantum voluntas est domina determinationis suae, et in 
latitudine sui obiecti quod est bonum, pro suo arbitrio ad 
utrumlibet oppositorum se habens: quippe, ut dicitur in II, 
D. 24, q. 3, a. 2, genus moris incipit ubi primo dominium 
voluntatis invenitur. 

Dubium igitur esse posset an substantia actus, quae dicitur 
concurrere ad ipsam rationem peccati, sumenda sit pro actu in 
quantum est ens naturae, id est, emanatio quaedam secundum 
physicam virtutem agentis. Verum diligenter consideranti ap- 
paret hoc esse impossibile, quia actio peccati in esse naturae 
mere materialiter se habet in peccato, tamquam extra rationem 
eius exsistens; tunc enim sumitur pure et simpliciter, prout 
est secundum naturalem inclinationem appetitus ad bonum, 
quo sub respectu abstrahit a prohibito vel non prohibito, a 
licito vel illicito. Praeterea, peccatum dividit actus humanos, 
reduplicative in quantum actus humani sunt; sed actus hu- 
manus non est nisi actus in esse moris. Denique, de substan- 
tia actus nunc agitur, secundum quod per se ei annectitur 
privatio ordinis iustitiae; hoc autem non est nisi actus, prout 
a libera voluntate inordinate eligente bonum particulare, re- 
ctitudinis regula praetermissa; nam «deformitas peccati non 
« consequitur speciem actus secundum quod est in genere na- 
« turac, sic autem a Deo causatur, sed consequitur speciem 
«actus secundum quod est moralis, prout causatur a libero 
«arbitrio» (2). Relinquitur ergo ut, cum dicuntur duo ad 


(1) S. Thotn., in IL, D. 37, q. 1, a. 1, 
(2) S. Thom., de Malo, Quaest. 3, 1. 2, ad 2«m. 

peccati rationem concurrere, primum, id est substantia actus, 
sumi debeat pro actu in esse moris; sic enim non tam sub- 
lectat quam involvit moralem deformitatem, eo modo quo po- 
sitivus sanguinis aestus involvit physicum defectum in febri- 
citante. — Quod ut melius intelligas, attende exemplum clau- 
dicationis, in qua tria possunt distingui: primo moins in quantum 
huiusmodi; secundo curvitas sive obliquitas motus; tum tertio, 
quae in hac curvitate involvitur, debitae commensuralionis pri- 
vatio- Constat tamen quod ad ipsam claudicationis rationem, 
nonnisi duo posteriora concurrunt; nam motus qua talis, mere 
subiective se habet respectu eius a quo homo claudicans de- 
nominatur. Similiter ergo, in peccato tria sunt: primo sub- 
stantia actus in esse natura:, ut est motus appetitus in bonum; 
secundo substantia actus in esse moris, ut est libera determinatio 
ad bonum illud, cuius appetentia rectae tendendae in summum 
bonum contradatur; tum tertio, privatio debiti ordinis in finem 
ultimum, quae in praedicta determinatione est involuta. Et 
hic etiam, primum ex tribus se habet mere materialiter in pec- 
cato, cuius constitutivam rationem duo posteriora tantum in- 
grediuntur. 

Sed statim occurrit difficultas, quia si substantia actus mali, 
etiam in esse inoris, aliquid positivum est, ipsamque peccati 
rationem ingreditur, iam consequitur unum de duobus: vel 
quod peccatum sit a Deo, vel quod non omne positivum in 
rebus a causa prima dependeat. — Respondeo, substantiam 
actus mali in esse moris sumi dupliciter: primo ifhidaeqiiate, 
prout est retinens aliquid de ordine rationis; secundo adae- 
quate, prout retinendo aliquid de ordine rationis, deviat ab eo 
quod est iustum simpliciter. Primo modo consideratur posi- 
tivum, pure et praecisive in quantum positivum est; secundo 
modo consideratur positivum , reduplicative prout delectum 
fundat, videlicet in quantum est per se involvens moralis re- 
ictitudinis privationem. Porro, secundum considerationem ina- 
daequatam, nondum intelligitur ad rationem peccati pertinere, 
quia sic dicit illud quod de naturali voluntatis inclinatione 
semper servat libertas; praeterea, hoc ipsum aliquid boni est, 
quod rationis ordo non totaliter corrumpatur, et quod voluntas 
non tendat in moralem deformitatem directa intentione. At 

vero, secundum considerationem adaequatam, constat quod 
actus malus non habet causam nisi voluntatem creatam défi- 
cienter eligentem, id est, sese determinantem ad unum oppo- 
sitorum, praeter et contra regulam rectitudinis. Et simile est 
si quis a summo artifice haberet artem incidendi lignum, simul 
cum mensura ad incidendum recte, sed procederet ad inciden- 
dum non tenens mensuram: quidquid enim est de arte in de- 
fectuosa incisione, deberet refundi in primum sicut in causam 
principaliorem; sed incisio prout debitae rectitudinis caren- 
tiam involvens, non esset nisi a secundo agente qui mensuram 
in incidendo non tenuit. Unde S. Thomas, in II, D. 37, 
Quaest. 2, a. 2, ad 2“m: «Illud dicitur ad malum cooperari, 
« quod inclinat ad actionem, secundum quod actio deformi- 
«tati substat, unde mala est. Hoc autem Deo non convenit; 
« et ideo non oportet ut ad malum cooperari dicatur, quamvis 
«actionis illius causa sit in qua malum consistit, secundum 
« quod influit agenti esse, posse, et agere, et quidquid perfe- 
« ctionis in agente est» (1). 

Et hucusque quidem ostensum est, peccatum qua peccatum 
non esse privationem puram, sed actum humanum debita recti- 
tudine privatum (2). Nunc igitur, undenam habeat ut sit debita 
rectitudine carens, investigandum est. 


(1) Hoc supponit luisse alias demonstratum, quod contingens determi- 
natio actus ad unum e duobus oppositis, est a sola voluntate, sicut fert 
ipsa essentialis ratio liberi arbitrii. Nam si Deus esset determinans volun- 
tatem ad bonum inhonestum, esset causa actionis in quantum involvit de- 
formitatem, ac per hoc, causa peccati qua peccatum est. 

(2) Quidam hic haerent in peccato omissionis, quasi non vcrificaret 
rationem actus positivi inordinati; et de hoc, infra. Interim dicendum est, 
tam secundum doctrinam S. Thomae, quam secundum rationem omnino 
cogentem, peccatum omissionis radicaliter consistere in actu positivo: qua- 
tenus quidquid voluntarietatis est in omissione formaliter considerata, de- 
rivat a deliberatione qua homo positive decrevit, vel omittere rem prae- 
ceptam, vel facere aliquid quod sit cum ca incompossibile. 

Pd. 


Quod privatio debitae rectitudinis actui morali inest, in quan- 
tum caret commensuratione ad regulam legis aeternae, 
per dictamen conscientiae voluntati applicatam. 


Rursus prae oculis habendum est, considerari actum in or- 
dine morali, scilicet secundum quod est malus, formaliter ut 
voluntarius, defectu cadente super ipsam rationem voluntarii. Nam, 
«actionum quae ab homine aguntur, illae solae proprie di- 
t cuntur humanae, quae sunt propriae hominis in quantum 
« est homo. Differt autem homo ab aliis irrationabilibus crea- 
tituris, ex hoc quod est suorum actuum dominus.... per ra- 
ti tionem et voluntatem; unde et liberum arbitrium esse di- 
ti citur facultas voluntatis et rationis. Illae ergo actiones pro- 
« prie humanae (seu morales) dicuntur, quae ex voluntate 
«humana procedunt» (i). Dictum est autem supra in prooe- 
mio, quod in unoquoque genere, sive naturae, .sive artis, sive 
inoris, privatio debitae rectitudinis in actione contingit propter 
deviationem a termino quem principaliter respicit actionis prin- 
cipium; itemque ostensum est quod in moralibus, principium 
activum, utpote rationalis appetitus, principaliter respicit bo- 
num universale, sive finem simpliciter ultimum, qui est finis 
totius humanae vitae. Unde concludebatur, actum moralem 
qua talem, in tantum esse malum, in quantum deviat ab or- 
dine eius in quo vere ratio ultimi finis vitae humanae inve- 
nitur, ac per hoc, in quantum non est commensuratus regulae 
dirigenti in ipsum, quae regula moralitatis, vel regula actuum 
humanorum nominatur (2). 


(1) S. Thom.j 1-2, Quaest. t, a. 1, in corp. 

(2) Nota quod voluntas non est naturaliter determinata ad ultimum fi- 
nem in concreto; unde potest sibi finem ultimum assignarc in variis bonis, 
puta in bono divitiarum, voluptatum, etc. Sed haec et alia eiusmodi non 
sunt id in quo vere salvatur ultimi fmis ratio, videlicet ratio summi atque 
absoluti boni; non enim salvatur nisi in Deo: in Deo, inquam, non prae- 
cise quatenus est summe bonus nobis, sed quatenus est in seipso absolute 
perfectus, propter seipsum super omnia diligibilis et diligendus, etiam su- 

Nunc autem, ex hoc ipso quod humana voluntas possi- 
bilis est ad defectum, sequitur in primis, dictam  moralitatis 
regulam ab eadem voluntate realiter distingui; quippe, « nul- 
« lus actus a rectitudine declinare contingit, cuius regula est 
« ipsa virtus agentis. Si enim manus artificis esset ipsa regula 
« incisionis, nequaquam posset artifex nisi recte incidere; sed 
« si rectitudo incisionis sit ab alia regula, contingit incisionem 
«esse rectam et non rectam» (i). — Rursus, ex hoc quod 
voluntas humana non est regula sui actus, eo ipso sub regula 
sit necesse est, quasi regulae subiecta et per regulam obligata ; 
et si est sub regula, quasi per regulam obligata, oportet ut 
regula ei ab aliquo superiore imponatur, quandoquidem sub- 
iectio qualiscumque respectu abstractionis quae nullum ha- 
beret esse extra intellectum considerantis, omnino non conci- 
pitur. Porro, superiorem hunc esse solum Deum, tribus po- 
tissimum rationibus manifestum fiet. Etenim primo, cum re- 
gula morum homini dominetur in quantum est homo, ab eo 
solo imposita esse potest, cui homo subest secundum quod 
naturam humanae speciei participat; iste autem non est nisi 
Deus, qui solus humanae naturae auctor est et dominus. Prae- 
terea SECUNDO, regula moralitatis non potest contineri nisi in 
eo, cuius intentio a moralitatis fine omnino nequeat deficere, 
quique per essentiam absolute impeccabilis exsistat, utpote vo- 
luntate sua indeclinabiliter atque immobiliter inhaerens supremo 
bono quod totius moralis ordinis principium est et terminus. 
Sed voluntas ista non est nisi divina, nam, ut dicitur in Com- 
pendio theologiae, c. 115, « sicubi voluntas non potest a fine 
« deficere, manifestum est quod ibi defectus voluntariae actio- 
« nis esse non potest. Voluntas autem deficere non potest 
« respectu boni quod est ipsius volentis natura. Quaelibet enim 


per nostnetipsos et super bcatitudinem nostram ; nam .beatitude non est 
nisi finis sub fine, seu linis ut quo coniungimur ultimo lini, ipsi per lau- 
dem pertectam et consummatam charitatem inhaerendo. « Deus, ait S. Tho- 
« mas, in II, D. 58, a. 2 in corp., rectarum voluntatum finis est, et cha- 
« ritas, ct bona delectatio, et béatitude» : ita tamen quod Deus ultimus finis 
« sit, et beatiluJo charitatem et delectationem complectens, sil sicut finis sub 
« fine, coiiiungens ultimo fimi ». 


(i) S. Thom., r. Quaest. 65, a. 1. 

« res suo modo appetit suum esse perfectum, quod esc bonum 
« uniuscuiusque; respectu vero boni exterioris deficere potest, 
« bono sibi connaturali contenta. Cuius igitur volentis natura 
«est ultimus finis, in hoc defectus voluntariae actionis con- 
atingere non potest; hoc autem solius Dei est, nam eius bo- 
« nitas, quae est ultimus finis rerum, est sua natura. Aliorum 
«autem volentium natura non est ultimus finis; unde potest 
« in eis defectus voluntariae actionis contingere per hoc quod 
« voluntas remanet fixa in proprio bono, non tendendo ulte- 
«rius in summum bonum quod est ultimus finis». Denique 
tertio, moralis obligatio non est nata descendere nisi ab eo 
summo superiore, qui non solum est in seipso absolute san- 
ctus, verum etiam necessario vult omnes alias voluntates esse 
servandi ordinis debitrices; hoc autem iterum solius Dei est, 
cui idem est velle seipsum ut ultimum finem omnium rerum, 
et velle servari in universo ordinem iustitiae, quandoquidem 
ordo iustitiae et ordo ultimi finis adaequate convertuntur. — 
Sic igitur constat, regulam obligatoriam humanorum actuum 
nullam aliam esse praeter legem Dei, sive rationem divinae 
sapientiae, prout voluntate adiuncta, est praeceptiva eorum 
quae ad finem conducunt, et pro tanto rectitudinem ordinis ser- 
vant, prohibitiva vero eorum quae a fine abducunt, et pro tanto 
ordinem perturbant. Quo sensu dixit S. Thomas, Quaest. 63, 
a. i, quod «divina voluntas sola est regula sui actus, quia 
« non ad superiorem finem ordinatur; omnis autem voluntas 
« cuiuslibet creaturae rectitudinem in suo actu non habet, nisi 
« secundum quod regulatur a voluntate divina ad quam per- 
«tinet ultimus finis » (1). 

Sed nunc ulterius procedendo, statim apparet impossibile 
esse ut lex Dei, prout in Deo est et est ipse Deus, regula 
exsistat proxima actuum humanorum. Obiectum enim volun- 
tatis est illud quod proponitur a ratione, cum semper volun- 
tas feratur in aliquid ut apprehensum ; ideoque homo volun- 
tarie deviat vel non deviat ab ordine ultimi finis, prout in 
agendo se conformat vel non, dictamini rationis proponentis 
has numero actiones ut legi Dei conformes, has vero alias ut 


(1) Vide etiam de Malo, Quaest. 5, a. 1, in corp. 

ab eadem dissonantes, ac pro tanto illicitas atque omittendas. 
Huiusmodi autem dictamen, fundamentaliter quidem in scientia 
legis reponitur, formaliter vero in iudicio quo indicatur de 
actibus in particulari, an sint secundum legem necne: quod fit 
per applicationem scientiae ad ipsos. Et quia hanc applicationem 
nomine conscientiae solemus significare (i), hinc tandem dicitur 
duplicem esse regulam actuum humanorum: unam propinquam 
et homogeneam quae est conscientia, aliam vero primam et 
remotam quae est lex aeterna, seu ratio vel voluntas Dei or- 
dinem naturalem conservari iubens, perturbari vetans, ut ait Au- 
gustinus, l. 22 c. Faustum, c. 27. — De prima regula scriptum 
est, Psalm. XVIII, 8: « Lex Domini immaculata, convertens 
« animas », id est, dirigens eas in viam iustitiae. De proxima 
vero, Rom. XIV, 23: «Omne quod non est ex fide (2), pec- 
« catum est». De utraque simul, Psalm. IV, 6: « .Multi di- 
« cunt, quis ostendit nobis bona? Signatum est super nos lu- 
« men vultus tui, Domine », ut sit sensus: Lumen rationis 
quod in nobis est, in tantum potest nobis ostendere bona, et 
nostram regulare voluntatem, in quantum est lumen vultus 
tui, id est, a claritate aeternae sapientiae tuae derivatum. 
Relinquitur ergo dicendum quod actus moralis malus est 
actus non concordans rationi informatae lege divina, vel natnra- 


(1) « Nomen conscientiae significat applicationem scientiae ad aliquid; 
unde conscire dicitur quasi simul scire........ Xpplicatur autem aliqua no- 
titia ad aliquem actum dupliciter: uno modo secundum quod conside- 
ratur an actus sit vel fuerit; alio modo secundum quod consideratur an 
actus sit rectus vel non. Et secundum primum modum applicationis di- 
cimur habere conscientiam alicuius actus, in quantum scimus illum actum 
esse factum vel non factum..... Secundum vero alium modum applica- 
tonis quo notitia applicatur ad actum, ut sciatur an actus sit rectus vel 
non, duplex est via. Secundum enim quod applicatur scientia ad actum 
ut dirigens ipsum, secundum hoc dicitur conscientia instigare, vel indu- 
i cere, vel ligare. Secundum vero quod applicatur scientia ad actum per 
modum examinationis eorum quae iam acta sunt, sic dicitur conscientia 
accusare vel remordere, quando id quod factum est, invenitur discordare 
a scientia ad quam examinatur, defendere autem vel excusare, quando in- 
venitur id quod factum est, processisse secundum formam scientiae ». 
S. Thom., de Verit, q. 17, a. 1, in corp. 

(2) Ex fide, id est, cx conscientia. 

Hier, vel per doctrinam (1): quod est, privationem rectitudinis 
in actu humano nihil aliud esse, quam carentiam commensu: 
rationis ad regulam legis aeternae per conscientiae dictamen 
voluntati adhibitam. Sed iam exinde perspicere licet, quid sen- 
tiendum sit de peccato quod nonnulli philosophicum dixerunt, 
et ad huius conclusionis elucidationem pertinet assertio sequens. 


f 5 4. 


Quod malum morale nec esse nec concipi ullo modo potest, 
abstractione facta a lege Dei et fine quem respicit lex 
divina, et quod peccati philosophici notio est metaphy- 
sice repugnans. 


De peccato philosophico celebris quondam exstitit contro- 
versia, quae non fuit hic omnino negligenda, maxime propter 
placita eorum qui moralem, ut aiunt, independentem statuunt. 
Porro, nomine peccati philosophici intelligi solet actus mo- 
raliter malus, quo solus violaretur rationis naturalis ordo, mi- 
nime vero lex divina; de quo tamen triplex esse potest di- 
cendi modus. 

Primus est eorum qui divinam legem de medio tollunt, 
vel quia dicunt Deum non exsistere, vel quia ponunt ipsum 
non curare de humanis actibus, ac per hoc, negant Deum 
legislatorem, iudicem, et remuneratorem. Quorum sententia, 
ut constat, non solum adstruit possibilitatem peccati philo- 
sophici, verum etiam pro chimaera habet peccatum theo- 
logicum, in Dei offensa consistens. Et hos relinquamus, cum 
evidenter appareat opinionem eorum eodem loco esse haben- 
dam quo haberi debet ipse atheismus. 

Alius igitur est dicendi modus, a praecedenti longe diver- 
sus: eorum scilicet qui solum posuerunt, dari de facto in 
praesenti rerum ordine quosdam actus moraliter malos, offen- 
sam Dei eatenus non includentes, quatenus fiunt contra con- 
scientiae dictamen ab iis qui, vel ignorantes Deum, vel de Deo 
et lege eius omnino non cogitantes, ordinem quidem rectae 


(1) S. Thom., Jc Malo, q. 2, a. 4. 

rationis violant, sed reatum transgressionis divini praecepti 
nequaquam incurrunt, cum sit impossibile ut offendatur Deus, 
quin aliquo modo cognoscatur, et in consideratione peccantis 
obversetur. Dorum positio proscripta est ut erronea, ab Ale- 
xandro VIII, in damnatione sequentis propositionis: « Pecca- 
e tum philosophicum seu morale, est actus humanus discon- 
« veniens naturae rationali et rectae rationi; theologicum vero 
« et mortale est transgressio libera divinae legis. Philosophi- 
t cum quantumvis grave, in illo qui vel Deum ignorat, vel 
« de Deo actu non cogitat, est grave peccatum, sed non est 
« offensa Dei, neque peccatum mortale dissolvens amicitiam 
« Dei, neque poena aeterna dignum » (i). Proscripta est, in- 
quam, ut erronea, quia etsi praefata peccati divisio in philo- 
sophicum et theologicum, non immediate forsitan opponatur 
veritati revelatae, certo tamen certius eius falsitas facili ratio- 
cinio ex ea eruitur, saltem quod attinet ad praesentem ordi- 
nem providentiae. Huc faciunt frequentia illa Scripturae te- 
stimonia quibus edocemur, Deum esse vindicem omnium 
omnino malorum operum quae sunt a libero hominum arbi- 
trio; nam profecto, si in praesenti ordine locus esset peccato 
philosophico, non omnia opera mala deberent in foro Dei 
puniri, quia nusquam punitur delinquens nisi in eo foro, cuius 
legis violator exstitit. Si ergo universaliter pronuntiat Apo- 
stolus, Rom. II, J-II, tribulationem fore et angustiam in Dei 
indicio super omnem animam hominis operantis malum, lu- 
daei primum et Graeci: si Christus Dominus, Ioan. V, 28-29, 
sine restrictione asserit venturum esse tempus in quo omnes qui 
in monumentis sunt, audient vocem Filii Dei, ut qui bona fece- 
runt procedant in resurrectionem vitae, qui vero mala, in resur- 
rectionem iudicii: sequitur sane, nullum esse opus malum, sal- 
tem in praesenti ordine rerum, per quod divina lex de facto 
non violetur; quicumque enim sine lege revelata peccaverunt, 
habuerunt opus divinae legis scriptum in cordibus suis, testi- 
monium perhibente ipsis conscientia ipsorum. lure ergo me- 
ritoque censurata est doctrina asserens vel supponens exsisten- 
tiam peccati non includentis divinam offensam ; nam etsi 


(1) Enchirid., n. 1157. 

concederetur posse adhuc absolute concipi actum moraliter 
malum in eo qui nullo modo, et ne confuse quidem, Deum 
legislatorem apprehendit, adhuc tamen remaneret dicendum 
secundum Scripturas, hypothesim hanc nusquam contingere, 
sed esse meram abstractionem quae ad summum in quodam 
alio possibili ordine auxiliorum et providentiae, potuisset in- 
veniri. Nec improbabiliter censet Viva (i), damnationem pro- 
positionis ad hos limites restringi, adeoque censuram non at- 
tingere eos qui solam possibilitatem metaphysicam peccati 
philosophici adhuc adstruerent. 

Hinc datur et tertia opinio, eorum scilicet qui cum Car- 
dinali de Lugo (2), hanc ipsam peccati philosophici possibi- 
litatem agnoscunt, tametsi fateantur eam non reduci ad actum, 
quatenus in praesenti providentia contingere non potest ut 
detur invincibilis Dei ignorantia, aut inadvertentia ad legem 
eius, dum peccatur. Sed haec sententia, etsi praefatae censurae 
non certo subiaceat, adhuc tamen communiter a theologis re- 
spuitur, quia conscientiae dictamen essentialiter et ex natura 
rei cognitionem involvit legis divinae ut principii obligationis 
moralis, ac per hoc, metaphysice repugnat ut qui Deum non 
cognoscit, vel ad eius legem confuse saltem non advertit, ha- 
beat unquam conscientiam actus moraliter mali. Quare, vel 
non est morale peccatum, nisi forsitan mere materiale, vel si 
est peccatum, eo ipso est de sui ratione peccatum theologi- 
cum et Dei offensivum, utpote in violationem legis eius ad- 
missum. 

Et re quidem vera, omnis actio quae proponitur in con- 
scientia uti moraliter mala, hoc ipso apprehenditur ut pro- 
hibita, et quod amplius est, in eo foro prohibita in quo nulla 
hominum intervenit auctoritas. Sed prohibitio nequit intelligi 
nisi intelligatur prohibens; et prohibens in eo foro in quo nullus 
hominum aut ligat aut solvit, cadere non potest in apprehen- 
sione nisi sub ratione plus minusve confusa summi legisla- 
toris qui supra homines sit, et a quo homines necessario dé- 


fi) Viva, de duabus propositionibus ab Alexandro VIII proscriptis, 
24 Aug. 1690, n. j. 
(2) Lugo, dc Ineam., Disp. 5, Sect. 5. 

pendeant; talis autem est Deus. Ergo quisquis actus humani 
capax discernit inter bonum et malum morale, eo ipso seit 
se esse positum sub potestate alicuius Entis supremi, cuius 
aequissima voluntas naturalem ordinem servari vult, pertur- 
bari vetat. Quin imo, pro tanto apprehendit aliquid ut pro- 
hibitum in conscientia, pro quanto invisibilis et indeclinabilis su- 
perioris legem agnoscit. « Quamvis cognitio explicite attingens 
« peccatum ut dissonum naturae rationali, non eatenus attingat 
« explicite illud ut transgressivum divinae legis, nihilominus 
« repugnat quod peccatum sub illo priori conceptu attinga- 
« tur, quin simul attingatur implicite sub hoc secundo, quan- 
« tum satis est ad contemptum divinae legis, atque adeo ad 
« offensam Dei; ergo metaphysice repugnat peccatum mortale 
« pure philosophicum. Antecedens probatur, quia praecise per 
« hoc quod peccatum attingitur explicite ut disconveniens 
« naturae rationali et rectae rationi, attingitur implicite ut il- 
« licitum, atque adeo ut prohibitum et nullatenus patrandum; 
« ergo etiam attingitur implicite ut oppositum divinae volun- 
« tati illud prohibenti, atque adeo ut contemptivum divinae 
« prohibitionis. Probatur haec consequentia, quia quoties pec- 
« catum apparet ut prohibitum, ita ut nullatenus liceat, ap- 
t paret ut prohibitum ab ea voluntate quae unice potest illud 
« prohibere; atqui sola Dei lex et voluntas potest peccatum 
« prohibere, ita ut nullatenus liceat, quibuscumque creaturis 
« illud suadentibus aut praecipientibus; ergo quoties peccatum 
« apparet ut omnino prohibitum, apparet etiam oppositum 
« divinae voluntati illud prohibenti, atque adeo contempti- 
« vum divinae legis » (1). 

Et confirmatur quia quisquis male agit moraliter, contra 
notam conscientiae obligationem agit. Addendum igitur est, in 
cuius virtute conscientia liget, ut siquidem intelligi possit veri 
nominis obligatio in foro interno, non intellecta lege Dei, pec- 
catum philosophicum absolute possibile dicatur; sin autem 
minus, absolute repugnans. Atqui manifestum est quod con- 
scientia non ligat nisi in quantum est cognitio praecepti, sci- 
licet in virtute legis quam certe ipsa non facit, sed monstrat 


(i) Viva, op. cit, n. 3. 

etiam nolenti; monstrat, inquam, non ut ab ipso homine deri- 
vatam, (cum nemo sibi ipsi obligationem possit imponere, 
praesertim contra propriam voluntatem'), sed ab eo cui, velit 
nolit, natura rationalis est necessario subiecta. Unde conscien- 
tia ligare dicitur vi praecepti divini, cuius actualem notitiam 
ex sui ratione involvit; et pro tanto, absolute impossibilis est 
actus contra conscientiam, qui eo ipso non sit vera et proprie 
dicta legis Dei transgressio (1). 

Obiicies tamen primo: Dicit S. Thomas (2), « quod a 
« theologis consideratur peccatum praecipite secundum quod es! of- 
« fensa contra Deum; a philosopho autem morali, secundam quod 
« coutrariatur rationi ». Ergo ratio peccati, seu mali moralis, iam 
actui humano inesse inlelligitur, ex hoc solo quod sit contra ra- 
_ J tionis regulam, praescindendo a lege Dei prohibente; nam alias, 
nuTta foret oppositio inter theologicam illam et philosophicam pec- 
cati considerationem quam asserit Angelicus. Dicendum igitnr, 
aliam esse formalem | rationem peccati apud philosophum, aliam 
vero apud theologum: ex quo demum consequitur absoluta possi- 
bilitas peccati mere philosophici, in eo scilicet qui invincibiliter 
Deum ignoraret. 

Respondeo, concedendo auctoritatem S. Thomae, et ne- 
gando consequentiam. Ad cuius negationis evidentiam, dico 
duplicem esse praecisionem, aliam absolutam et simpliciter 
dictam, qua totaliter removetur conceptus rei praecisae, alte- 
ram imperfectam et secundum quid, qua res praecisa non re- 
movetur nisi secundum explicitant considerationem eius, sicut 
cum unum attributum divinum consideramus praecisive ab 
altero, puta sapientiam praecisive a iustitia, atque ita porro. 
Sicubi ergo dicatur philosophus considerare peccatum secun- 
dum quod rationi coutrariatur, non ideo asseritur praecisio ab- 
soluta ab ordine ultimi finis, et a lege aeterna in ipsum di- 
rigente; sed cum sit duplex regula moralitatis, remota videlicet 
et proxima, iure meritoque explicita regulae supremae consi- 
deratio theologo attribuitur prae philosopho, cuius speculatio 
versatur potissimum circa oppositionem quam peccatum habet 


(1) S. Thom. dc Voit., q. 17, a. 3, et in II, D. 30, q. 3, a. 3, ad 3um. 
(2) S. Thoni., 1-2, Q. 71, a. 6, ad jum. 

ad rationem. At vero, cum naturalis ratio non sit regula obli- 
gatoria nisi in quantum signatum est super eam lumen legis 
aeternae, constat quod philosophus considerans peccatum ut 
rationi contrarium, eo ipso implicite attingit ipsum ut Dei 
offensivum. Quare, si secundum explicitant considerationem 
praescindit ab‘offensa divina, hoc demum et nihil aliud con- 
cludere licet: notionem peccati apud moralem philosophum 
esse imperfectam et ulterius expoliendam. Non autem sequi- 
tur: ergo, absolute sistendo in sola oppositione actus cum 
ratione, moralis malitia actui humano iam inesse concipitur. 

Obiicies secundo: Pervulgata est distinctio inter ea quae 
sunt mala quia prohibita, e! ea quae sunt prohibita quia mala. 
Sed si malum morale nec esse nec' concipi posset, abstractions facta 
a lege Dei prohibente, sequeretur omnia esse mala quia prohibita, 
nihilque esse prohibitum quia malum. Ergo antecedenter ad legem 
Dei prohibentem, et independenter ab ea, malum morale conci- 
pitur et est. 

Respondeo: Dist. mai. lit haec distinctio importat, aliqua 
esse mala quae antecedenter ad prohibitionem mala sunt, prae- 
cise quia et in quantum ordinem rationis violant, in sensu 
adversariorum, neg. mai. Aliqua esse mala antecedenter ad 
formalem prohibitionem divinae voluntatis, quia et in quan- 
tum repugnant ex natura sua tendendae in Deum finem ul- 
timum, qui est proprius legis divinae finis, subdist. Hoc 
sensu quod completa ratio moralis malitiae antevertat prohibi- 
tionem, iterum neg. mai. Hoc sensu quod antecedenter ad 
prohibitionem invenitur in quibusdam actibus malitia radicalis, 
propter insitam oppositionem ad finem illum in quem divina 
lex necessario cuncta dirigit, conc. mai. — Hinc, ad mino- 
rem dico: Si malum morale nec esse nec concipi posset, abs- 
traction facta a lege Dei prohibente, sequeretur omnia esse 
mala quia prohibita, hoc sensu quod completa ratio malitiae 
moralis semper adveniret ex prohibitione Dei vel libera vel 
necessaria, conc. min. Hoc sensu quod ante signum volun- 
tatis divinae prohibentis, nulla esset etiam radicalis atque in- 
trinseca malitiae ratio, subdist. Sequeretur hoc, si lex Dei 
prohibens nihil aliud esset quam voluntas vetans, conc. Si 
lex illa importat per prius rationem divinae sapientiae in qua 

relucet unumquodque secundum naturalem suam consonan- 
tiam vel contrarietatem ad finem ultimum, neg. Et sane, in 
signo priori ad prohibitionem, divinus intellectus considerat 
divinam bonitatem ut finem, videtque ea quae ex intrinseca 
natura sua rectam tendentiam creaturae rationalis in ipsam 
vel destruunt vel impediunt; et cum talia habeant in se, unde 
necessario a Deo prohibeantur, merito dicuntur prohibita quia 
mala, non autem mala pure et simpliciter quia prohibita. 
Obiicies tertio: sola lex divina, sed et lex humana 
ligat in conscientia; unde eius transgressio constituit actum mo- 
raliter malum. Potest igitur concipi actus moraliter malus, abs- 
tractione facta a lege Dei et fine ultimo humanae vitae. 
Respondeo: Dist. mai. Lex humana ligat in conscientia 
virtute legis aeternae, conc. mai. Virtute sibi propria, in quan- 
tum humana est, neg. mai. Xisi enim lex aeterna iuberet et 
prohiberet quidquid a legitima auctoritate iuste imperatur aut 
prohibetur, nullum esse posset conscientiae ligamen. — Unde 
etiam contradistinguitur consequentia: Transgressio humanae 
legis constituit actum inoraliter malum, praescindendo a lege 
divina a qua omnes aliae leges habent vim obligandi, neg. 
consequent. Quatenus, sicut ait Apostolus, Rom. XIII, i, 
omnis potestas humana a Deo est, et ideo, qui potestati resistit 
in Iris quae ad potestatis ordinem pertinent, Dei ordinationi 
resistit, et secundum hoc edicitur reus quantum ad conscien- 
tiam (i), conc. consequent. — Sane vero, « lex importat 
« rationem quamdam directivam actuum ad finem. In omni- 
« bus autem moventibus ordinatis oportet quod virtus secundi 
« moventis derivetur a virtute moventis primi, quia movens 
« secundum non movet nisi in quantum movetur a primo. 
« Unde in omnibus gubernantibus idem videmus, quod ratio 
« gubernationis a primo gubernante ad secundos derivatur, 
« sicut ratio eorum quae sunt agenda in civitate, derivatur 
« a rege per praeceptum in inferiores administratores; et in 
« artificialibus etiam, ratio artificialium actuum derivatur ab 
« architecture ad inferiores artifices qui manu operantur. Cum 
« ergo lex aeterna sit ratio gubernationis in supremo guber- 


() S. Thom., 1-2, Quaesi. 96, a. 4, ad iuin. 

« nante, necesse est quod omnes rationes gubernationis quae 
« sunt in inferioribus gubernantibus a lege aeterna deriventur. 
« Huiusmodi autem rationes inferiorum gubernantium sunt 
« quaecumque aliae leges praeter aeternam. Unde omnes ie- 
« ges, in quantum participant de ratione recta, in tantum de- 
ft rivantur a lege aeterna » (i). 

Sic igitur, ratio malitiae moralis semper habetur ex defectu 
commensurationis actus ad legem divinam, vel, quod redit ad 
idem, ex defectu proportionis cum fine quem respicit divina 
lex. Nunc autem, non omnia quae lege illa prohibentur, eo- 
dem modo prohibentur; quo fit ut non omnes actus mali in 
eodem malitiae ordine sint, et hoc restat ad complementum 
huius praeambulae disputationis convenienter exponendum. 


5 5- 


Quod lex Dei quaedam proliibet intentione primaria, quae- 
dam vero intentione secundaria tantum; et quod ideo, 
quidam actus dicuntur mali in quantum sunt contra le- 
gem, alii vero in quantum sunt praeter. 


Lex aeterna, ut dictum est, dirigit voluntates creatas in 
Deum finem ultimum. Porro in ordine voluntatis creatae ad 
Deum, duplex veluti gradus est distinguendus: primus quoad 
substantiam ordinis, alter quoad cius complementum. Primus 
est ut voluntas bene se habeat circa finem ipsum, scilicet ut 
non sit ab eo aversa, sed imo ei subiecta tanquam summo 
suo diligibili. Secui: dus est ut, conversione in finem praesup- 
posita, voluntas bene etiam se habeat respectu eorum quae 
sunt ad finem, dum in eis non immoratur actu retardante a 
fine, et in finem non referibili. Sicut si dicerem quod in or- 
dine corporis gravis ad centrum terrae, aliquid consideratur 
ut principium ordinis, aliquid vero ut post principium. Sal- 
vatur enim principium ordinis, quamdiu est et manet gravitas, 
per quam corpus quodammodo habitualiter convertitur ad 
centrum suum; attamen complementum ordinis ulterius re- 


(t) S. Thom., 1-2, Quaest. 9$. a. 5. 

quirk ut supposita gravitatis permanentia, non superveniat im- 
pedimentum retardans motum et coniunctionem cum termino. 

Sunt igitur quaedam quae lex Dei prohibet ut abdu- 
centia seu avertentia a fine: quibus scilicet commissis, 
non manet amplius ipsum principium ordinis ; et ista sunt 
omnes actus, dilectioni Dei super omnia, vel immediati vel 
mediate repugnantes. — Quo in genere, primo loco veniunt 
quaecumque contra Deum ipsum committuntur, ut blasphemia, 
infidelitas, desperatio, periurium, et huiusmodi; haec enim fini 
opponuntur immediate, ut constat ex terminis. — Secundo loco 
recensentur illa quae tollunt ordinatum amorem hominis ad 
seipsum, quia cum ordinatus sui amor praedispositive se ha- 
beat ad dilectionem Dei super omnia, quiquid destruit recti- 
tudinem dilectionis qua homo semetipsum prosequi debet, eo 
ipso prosecutioni ultimi finis mediate contrariatur. Ad cuius 
evidentiam considerandum est, nihil esse conveniens appetitui 
nisi sit, vel propria perfectio appetentis, vel perfectio eorum 
cum quibus appetens est aliquo modo unum, vel demum et 
maxime, perfectio illius entis a quo participat esse, vivere, in- 
telligere, et quidquid aliud habet aut habere potest. Quare, si 
Deum iubemur amare super omnia et supra nosmetipsos, ratio 
sumitur ex hoc quod bonum nostrum minus est in nobis- 
metipsis quam in Deo, in quo eminenter continetur tanquam 
in causa principe et ratione altissima totius esse creati. Ùnde 
S. Thomas in prima parte, Quaest. 60, art. 5: « Inclinatio na- 
« turalis in his quae sunt sine ratione, demonstrat inclinatio- 
«nem naturalem in voluntate intellectualis naturae. Unum- 
« quodque autem in rebus naturalibus quod secundum naturam 
« hoc ipsum quod est, alterius est, principalius et magis incli- 
« natur in id cuius est, quam in seipsum. Et haec inclinatio 
« naturalis demonstratur ex his quae naturaliter aguntur.... 
« Videmus enim quod naturaliter pars se exponit ad conser- 
« vationem totius, sicut manus exponitur ictui absque delibe- 
« ratione ad conservationem totius corporis. Et quia ratio 
« imitatur naturam, huiusmodi imitationem invenimus in vir- 
« tutibus politicis, est enim virtuosi civis ut se exponat pe- 
ti riculo mortis pro totius reipublicae conservatione ; et si 
«homo esset naturalis pars huius civitatis, haec inclinatio 

« esset ei naturalis. Quia igitur bonum universale est ipse 
« Deus, et sub hoc bono continetur etiam angelus, et homo, 
« et omnis creatura, quia omnis creatura naturaliter secundum 
« id quod est, Dei est, sequitur quod naturali dilectione etiam 
«angelus et homo plus et principalius diligat Deum quam 
« seipsum ». At vero, necessario ad hoc praerequiritur ut non 
corrumpatur per abusum liberi arbitrii, naturalis amor quo 
homo amat in se, id quod est Dei; destructa enim ordinata 
illa dilectione, consequens est ut non possit amplius consistere 
affectus quo super omnia in Deum ferimur, tanquam in Ens 
omnium optimum, cuius absoluta atque imparticipata bonitas 
totius nostri boni causa est, et exemplar, et ratio suprema. 
Bene ergo lege aeterna prohibitum asseritur quidquid recto 
sui ipsius amori contrarium est: asseritur, inquam, prohibitum, 
non praecise in quantum est proprii boni corruptivum, sed 
in quantum tollit pracrequisitum ordinis quo Deo ut ultimo 
fini summoque diligibili inhaeremus. — Ast nondum satis; 
nam in iis quae sub aversione a Deo per Dei legem vetantur, 
tertio tandem loco commemorari debent quaecumque contra 
humanae societatis foedus exsistunt; et haec recensentur du- 
pliciter. Quaedam enim sunt, quae ex sese destruunt conve- 
nientem praedictae societatis propagationem, puta peccata de 
genere luxuriae; alia vero sunt de sui ratione eversiva socie- 
tatis iam exsistentis, sicut ea quae tollunt vel pietatem ac 
sublectionem erga maiores, vel iustitiam erga aequales et in- 
feriores, vel demum simplicem charitatem erga omnes. Quo- 
cumque autem modo sociali foederi ista repugnent, statim 
intelliguntur prohibita, in vi fundamentalis principii morali- 
tatis; cum enim homo sit naturaliter animal sociale, finem 
suum nonnisi in societate et per societatem consequi potest; 
societas autem non tam medium quam impedimentum exsi- 
steret, nisi eius membra concorditer ad invicem ordinarentur. 
Itaque corrumpere foedus humanae societatis, nihil aliud est 
quam corrumpere necessarium medium tendendi in ultimum 
humanae vitae finem, et pro tanto, vere dicitur esse contra finem 
ipsum, sin minus immediate, at certe mediale, quantum est ex 
natura sua. — Quare Dominus in Evangelio, omnia hactenus 
exposita compendiose attingens, Matth. XXII, 47-40, ait: «Di- 

« liges Dominum Deum tuum ex toto corde tuo, et in tota 
«anima tua, et in tota mente tua. Hoc est maximum et pri- 
«mum mandatum. Secundum autem simile est huic: Diliges 
« proximum tuum sicut teipsum. In his duobus mandatis uni- 
tiversa Lex pendet et Prophetae ». Sublimis sane sententia, 
quae in summa simplicitate totam de integro comprehendit 
regulam moralitatis. Praecipit enim ipsum ordinis principium, 
cum dicit: Diliges Dominum Deum tuum. Praecipit et illud 
sine quo principium stare omnino nequit, cum addit: Diliges 
proximum tuum sicut leipsum; quibus verbis, et ordinatus sui 
amor, et humanae societatis foedus, iuxta mox praemissa, 
sancte servanda jubentur. 

Haec igitur dicta sint de iis quae prohibentur ut contraria 
ultimo fini. Nunc autem ulterius considerandum venit, aliqua 
esse quae ex natura sua essentiam ordinis non tollunt, quia 
nec immediate sunt contra ipsum Deum, nec etiam mediate, 
quatenus bonum humani convictus aut charitatem hominis ad 
seipsum graviter non laedunt, sed utrumque quoad substan- 
tiam illaesum relinquunt. Quo tamen non obstante, aliquam 
inordinationem involvunt, vel quia nonnihil tollunt de reve- 
rentia erga res divinas, vel quia debitae proximo charitati et 
justitiae quadantenus detrahunt, vel certe quia iusta necessitate 
necnon et pia utilitate carent, sicut leve furtum, mendacium 
officiosum, ludus superfluus, et alia similia. Itaque in hujus- 
modi, aliqualis ratio malitiae moralis invenitur, non tamen 
inducens aversionem a Deo, quia quantum est ex natura 
obiecti, aliquid admittitur quod in Deum referibile non est, 
sed nondum a subiectione ad ipsum tanquam ad ultimum 
finem super omnia dilectum receditur (1). Talia igitur sunt 


(i) Xcc quaerendum est ad quem ultimum finem referatur huiusmodi 
actus pcccatninosus, si nec est refcribilis ad Deum, nec inducit finem Deo 
oppositum. Dicendum enim quod ai indium finem ultimum  dctcrniinatum 
refertur, sed ad finem indeterminatum qui est bonum in genere, sicut infra 
videbimus agentes de peccato veniali; quo in loco difficultas cx professo 
examinabitur, — Attamen iam notandum est, haec esse intclligenda per 
respectum ad hominem in praesenti statu; si enim exempli gratia, sermo 
esset de angelo qui in omnibus necessario agit propter finem ultimum de- 
terminatum, iam distinctio introducta inter actus qui sunt coníra, vel tan- 


Dc nat«ra et ratione peccati pertonalii. 3 

solum praeter finis ultimi ordinem, quamvis ad ea quae sunt 
contraria fini aliqualiter disponant. 

His igitur suppositis, constat quod intentio legis semper 
respicit finem; unde actus humani sub voluntate praeceptiva 
vel prohibitive legislatoris aliter et aliter cadunt, secundum 
quod in ordine aut extra ordinem linis aliter et aliter se ha- 
bent. Ideo, ca quae simpliciter tollunt sublectionem ad ultimum 
finem Deum, primaria intentione prohibentur, sicut intentione 
pariter primaria praecipiuntur ea sine quibus recte servatis 
ordo ille non manet. Illa vero quae ordinem finis non tollunt, 
sunt tamen ad finem irreferibilia, prohibentur intentione tan- 
tum secundaria; et idem proportionaliter dicendum de prae- 
cepto. — Quare, sumendo nunc legem pro eo quod est prin- 
cipale in lege, id est, comparando actus humanos ad regulam 
legis praccisive consideratam quoad ordinationem primario 
intentam, constat non omnes actus moraliter malos esse contra 
legem, quia non omnes sunt contra finem legis, sed quosdam 
esse contra, quosdam vero praeter. Et hoc sensu dicit S. Thomas 
in III, D. 38, Quaest. 1, a. 4, ad « Divino praecepto pro- 
« hibetur aliquid dupliciter. Uno modo directe, quod contra 
« praeceptum dicitur, et sic prohibetur mendacium pernicio- 
« sum.... Alio modo indirecte, quod praeter praeceptum dicitur, 
« et sic mendacium iocosum et officiosum, sicut et alia pec- 
« cata venialia, praecepto divino prohibentur». Et eadem docet 
in 1-2, Q. 88, a. 1, ad ium; et de Malo, Q. 14, a. 2, ad 8um; et 
in II, D. 42, Q. i, a. 4, etc. 

Ex dictis concludes, non esse cur simus multum solliciti 
de argumentis quae adversus praedictam divisionem afferuntur 
a nonnullis, contendentibus omne peccatum indiscriminatim 
esse contra legem. Si enim per legem intelligas quidquid quo- 
libet modo in lege continetur, sic verum est quod ipsi di- 
cunt. Sed si legis nomine accipias principalem et directam 
legis intentionem, iuxta superius declarata, sic omnino evidens 


tum praeter finem, locum amplius non haberet. Et sane, finge in angelo 
mendacium de suo genere leve ; foret in eo mortale peccatum, non prae- 
cise quia mendacium, sed quia mendacium relatum ad finem peccati mor- 
talis, sicut si quis levem summam furaretur propter finem adulterii. Sed 
de his, infra. 

est distinctio S. Thomae; tunc enim, praeter vel contra legem, 
idem est ac praeter vel contra finem quem respicit lex. Ad 
rem Caietanus, in j-2, Q. 88, a. i: « Dicendum, inquit, quod 
« in verbis laborat argumentum. Concedimus gratis, omne pec- 
« catum veniale esse contra legem secundum quid, et hoc est 
« esse praeter legem. Est enim contra legem, quidquid a legis 
« fine discordat; si simpliciter, simpliciter; si secundum quid, 
« secundum quid. Sed simpliciter a fine non discordat, nisi quod 
« contrarium inducit finem; secundum quid vero, quod linis 
« assecutionem impedit: illud in mortali, hoc in veniali.... Ad 
« pleniorem doctrinam scito quod cum dicitur veniale ex ge- 
« nere esse praeter, non contra legem, potest dupliciter intel- 
« ligi. Primo, ut ita sit praeter legem, ut contra nullam sit 
« legem, et in hoc sensu falsum est; nam mendacium est se- 
« eundum se pravum et contrarium virtuti, ac per hoc, contra 
‘« legem illius virtutis, et tamen non est mortale ex genere suo. 
« Alio modo, ut sit praeter legem, et non contra, quia non 
k est contra intentum finem legis; et hoc modo, contra nullam 
K legem est veniale, quia finis cuiusvis legis est dilectio Dei, 
« sul, et proximi, contra cuiusvis bonum, nisi secundum quid, 
« non fit per veniale. Praeter autem legem est, quia... violatur 
« debitus modus quo secundum rationem referenda est ma- 
tt teria illa ad finem». 

Sed iam ad ipsam definitionem peccati mortalis acceden- 
dum est; de qua S. Thomas in articulis ultimis huius quae- 
stionis. Hinc: 


THESIS I. 
(Art. $-6). 


Peccatum mortale, ex parte substantiae actus convenien- 
ter definitur: dictum vel factum vel concupitum contra legem 
aeternam. Ex parte vero defectus seu privationis: aversio 
a Deo fine ultimo per voluntariam conversionem ad bonum 
commutabile. 


De illo peccato nunc agitur, ut supra dictum est, cui pec- 
cati ratio plene, perfecte, et simpliciter inest, seclusa omni 
conditione diminuente. Dicitur autem mortale, ducta analogia 

ex iis quae in corporalibus considerantur. « Duplex enim est 
«inordinatio. Una per subtractionem principii ordinis; alia 
« qua, etiam salvato principio ordinis, fit inordinatio circa ea 
« quae sunt post principium. Sicut in corpore animalis quan- 
t doque quidem inordinatio complexionis procedit usque ad 
« destructionem principii vitalis, et haec est mors; quandoque 
« vero, salvo principio vitae, fit deordinatio quaedam in hu- 
« moribus, et tunc est aegritudo. Principium autem totius ordinis 
« in moralibus, est finis ultimus.... Unde quando anima deor- 
« dinatur per peccatum usque ad aversionem ab ultimo fine, 
« tunc est peccatum mortale; quando vero fit deordinatio citra 
« aversionem a Deo, est peccatum veniale (1) ». Recte igitur 
et rationabiliter peccatum perfectum in ratione peccati, seu 
peccatum quo quis simpliciter deviat ab ordine finis, eam 
obtinuit denominationem, cuius convenientiae adhuc magis in 
sequentibus apparebunt. 

Sicut autem ex superioribus liquet, duo ad obiectum prae- 
sentis considerationis pertinent, scilicet defectus ex quo ratio- 
nem mali habet, et substantia actus moralis secundum quam 
actuale peccatum dicitur (2). Quo fit ut duplici modo pec- 
catum definiri contingat: uno modo, sumendo ipsum ex parte 
substantiae actus qui defectum involvit; alio modo, ex parte 
ipsius formalis defectus qui involvitur in actu. Quorum haec 
est differentia, quod in primo modo, quidquid in peccato po- 
sitivum est, ponitur in recto, et id quod ad privationem per- 
tinet, consequitur in obliquo; in secundo autem modo est e 
converso. Prior tamen modus magis proprius est, quia pec- 
catum est actus voluntarius ; voluntas autem non fertur in 
privationem directa intentione, sed in bonum positivum quod 
est proprium eius obiectum. 

Nunc igitur, facile declaratur legitimitas primae de- 
finitionis; omnia enim sequuntur ex praemissis in prolego- 
meno. Et re quidem vera, propria nota peccati mortalis in 
hoc est, quod sit perfectum in ratione peccati. Atqui in tan- 
tum est peccatum, in quantum est actus voluntarius discor- 


(1) S. Thom., 1-2, Q.. 72, a. 5. 
(2) Cf. S. Thom., in II, D. Divisio textus. 

dans a lege aeterna (i); et in tantum est perfectum in ratione 
peccati, in quantum discordat, non utcumque, sed ut simpliciter 
tollens ordinem in finem legis, qui est verus ultimus finis 
totius humanae vitae; huiusmodi autem actus dicitur esse 
contra legem, ut in superioribus explicatum est. Quare, cum 
actus voluntarii distinguantur in elicitos et imperatos, seu in 
interiores qui sunt concupita, et exteriores qui sunt dicta et 
facta, sequitur rectam esse definitionem peccati mortalis, quam 
tradidit Augustinus, 1. 22 contra Faustum, c. 27: < Ergo pec- 
«catum est factum vel dictum vel concupitum contra aeter- 
« nam legem ». 

Cauterum solutiones argumentorum in textu S. Thomae 
sunt clarae, nec apparet specialis difficultas nisi quod attinet 
ad peccatum omissionis, cui non videtur convenire proposita 
definitio. Sed sciendum est quod dc huiusmodi peccato loqui 
possumus dupliciter: vel considerando omissionem secundum 
se, et sic est aliquid negativum ; vel considerando causam 
omissionis, et sic est semper actus positivus, quo quis directe 
vult omittere rem praeceptam, aut certe vult aliquid aliud per 
quod impeditur a faciendo quod debet (2). Si ergo loquamur 


(1) Regulae obligatoriae actuum humanorum sunt primo k.v naturalis, 
quae continetur in naturali iudicatorio rationis humanae: secundo lex di- 
Bvina supernatural]), quae continetur in deposito revelationis ; denique lex 
humana tam canonica quam civilis, quae continetur in utroque iurc. Ve- 
rum lex tam naturalis quam supernaturalis nihil aliud est quam directa ema- 
natio legis aeternae quae continetur in Deo, et est ipse Deus ; rursus, lex 
humana nonnisi a lege aeterna vim obligandi habet, ut dictum est superius. 
Et ideo, uno nomine comprehendendo regulam cui actus nostros oportet 
cotnniensurari, convenienter ponitur lex aeterna, profecto in quantum ho- 
mines respicit, et est humanarum voluntatum directiva. 

(2) « Si in peccato omissionis intelligantur etiam causae vel occasiones 
omittendi, sic necesse est in peccato omissionis aliquem actum esse. Non 
«enim est peccatum omissionis, nisi cum aliquis praetermittit quod potest 
« facere ct non facere. Quod autem aliquis decline: ad non faciendum illud 
« quod potest facere et non facere, non est nisi ex aliqua causa, vel occa- 
« sione coniuncta vel praecedente. Et si quidem causa illa non sit in po- 
« testate hominis, omissio non habet rationem peccati... Si vero causa vel 
1 «ccasio omittendi subiaccat voluntati, omissio habet rationem peccati, 
e! tunc semper oportet quod ista causa, üt quantum est -voluntaria, habeat 
aliquem actum, ad minus interiorem, voluntatis. Qui quidem actus quan- 
« doqtte directe fertur in ipsam omissionem, puta cum aliquis vult non ire 


A 

de actu positivo qui est causa omissionis, et ex quo omissio 
ipsa habet ut sit voluntaria, sic manifestum est quod definitio 
proposita convenit ei formaliter; si vero de omissione secun- 
dum se, sic convenit ei reductive, quatenus negatio reducitur 
ad genus affirmationis, sicut in divinis ingenitum reducitur ad 
relationem, ut Augustinus dicit in 5 de 'l rinit., c. 6; unde, 
pro eodem accipiendum est, dictum et non dictum, factum et 
non factum. — Et de mortali quidem peccato considerato ex 
parte substantiae actus, hactenus. 

Sin autem sumatur peccatum ex parte privationis, 
quae in aversione a Deo, vero fine ultimo, iam noscitur con- 
sistere, considerandum est quod aversio huiusmodi non potest 
esse per se voluntaria; nullus enim intendens ad malum ope- 
ratur, ut dicit Dionysius, de divin, nom., c. 4. Et nihilominus, 
nisi certa quadam ratione esset voluntaria, non haberet ratio- 
nem culpae. Relinquitur ergo ut sit voluntaria indirecte, id 
est, non ratione sui, sed ratione cuiusdam conversionis ad 
bonum creatum, in quod directe fertur motus voluntatis: dum 
scilicet, duobus sibi propositis, homo magis eligit incurrere 
inordinationem peccato inhaerentem, quam ab actu cessare et 
delectatione privari. Hinc, postquam positum est id quod de- 
fectum audit, oportet addere illud unde defectui accidit ratio 
voluntarii, et sic remanet dicendum quod defectus peccati 
consistit in aversione a Deo per conversionem ad bonum com- 
mutabile. 

Hic tamen occurrit difficultas, quia constat esse speciale 
peccatum quod dicitur odium Dei, in quo peccantis intentio- 
videtur directe ferri super aversionem ipsam. Sed sciendum 
est quod aversio de qua nunc loquimur, est aversio a Deo sub- 
ratione summi boni, seu veri ultimi finis, quae quidem, ut sic, 
non potest induere boni apparentiam, ac per consequens, ne- 
quit esse unquam per se voluntaria. Aversio autem a Deo sub 


« ad ecclesiam, vitans laborem.... Quandoque autem actus voluntatis directe 
« fertur in aliud, per quod homo impeditur ab actu debito : sive illud in 
« quod fertur voluntas, sit con functum omissioni, puta cum aliquis vult 
« ludere quando ad ecclesiam deberet ire; sive etiam sit praecedens, puta 
« cum aliquis vult diu vigilare de sero, cx quo sequitur quod non vadat 
« hora matutinal: ad ecclesiam ». S. Thom., hic, art. 5, in corp. 

ratione prohibentis peccatum et vindicis ordinis iustitiae, potest 
aliquando apprehendi a peccatore ut bonum, et pro tanto di- 
recte intendi, ita ut sit obiectum positivi motus appetitivae 
potentiae, seseque teneat ex parte substantiae actus in supra- 
dicto peccato, quod est omnium gravissimum (i). Tunc igitur, 
aversio sumpta pro formali privatione ut supra, involvitur in 
positiva rcnitentia qua quis movetur contra summum indicem, 
quem apprehendit ut nocivum sibi, in quantum est peccatorum 
prohibitor et poenarum inllictor. Haec autem positiva reni- 
tentia ultimo radicatur in conversione ad bonum commutabile, 
puta in appetitu propriae independcntiae et libertatis, quia 
« nihil odio habetur, nisi hoc quod contrariatur convenienti 
«quod amatur». Quare aversio a Deo ut fine ultimo, nun- 
quam est voluntaria nisi ratione appetentiae commutabilis boni, 
et renitentiae contra privativum eius, in qua sola directa vo- 
luntarietas potest inveniri. 


COROLLARIUM. 


Ergo in mortali peccato aliquid considerari debet ut ma- 
teriale, et aliquid ut formale: ut materiale quidem, quatenus 
homo se convertit ad id quod est extra ordinem finis, in- 
debito modo fruens creatura; ut formale vero, quatenus ita 
ad creaturam convertitur ut a Deo sese avertat, in commu- 
tabili bono suum ultimum finem constituens. 


Primum omnium observabis, duplici modo sumi posse 
materiale. peccati: vel pro eo quod est extra rationem consti- 
tutivam eius, vel pro eo quod est de ipsius essentia, non ta- 


(i) «Odium est quidam motus appetitivae potentiae, quae non move- 
«tur nisi ib aliquo apprehenso. Deus autem dupliciter ab homine appre- 
« hendi potest: uno modo secundum scipsum, alio modo per effectus suos. 
X Deus autem per essentiam suam est ipsa bonitas, quam nullus habere 
< odio potest, quia de ratione boni est .ut ametur....... Sed effectus cius 
(aliqui sunt qui nullo modo possunt esse contrarii voluntati humanae, quia 
* esse, vivere, et intelligere est et appetibile ct amabile omnibus, quae sunt 
«quidam effectus Dei. Unde etiam secundum quod Deus apprehenditur ut 
" auctor horum effectuum, non potest odio haberi. Sunt autem quidam cf- 
« fectus Dei qui repugnant inordinatae voluntati, sicut inflictio poenae, ct 
« etiam cohibitio peccatorum per legem divinam, quae repugnant voluntati 

men ut pars perfcctiva. Et simile est etiam in aliis rebus; 
nam si quis diceret quod materiale albi est substantia, sic as- 
signaret id quod mere subiective se habet ad album in quan- 
tum huiusmodi, quia substantia est omnino extra albedinis 
quidditatem; sed si dicas quod materiale hominis est anima- 
litas, sic assignas id quod essentiam hominis ingreditur, utique 
tanquam pars perfectibilis per rationalitatem quae se habet ut 
forma. Cave ergo aequivocationem, ubi sermo est de peccato. 
Quandoque enim dicitur quod materiale peccati est.a Deo ut 
a causa prima, et sic, materiale sumitur pro eo quod est extra 
essentiam peccati qua peccatum est, mere subiective in eo se 
habens. Quandoque etiam dicitur quod pro materiali peccati 
infligitur poena sensus, pro formali vero poena damni, et tunc 
materiale sumitur pro aliquo quod pertinet ad ipsam peccati 
essentiam, sicut pars determinabilis. 

Materiale autem peccati priori modo acceptum, nihil aliud 
est quam substantia actus in esse naturae, prout scilicet phy- 
sica virtute voluntatis elicitur, minime vero prout est ab eli- 
gente unum prae opposito quod pariter erat in eius potestate. 
Et de huiusmodi materiali non agitur in praesenti, quia nunc 
intendimus assignare, quid materialiter, quidve formaliter se 
habeat in ipsa ratione peccati constitutiva; quae quidem ratio 
competit actui considerato in esse moris, secundum quod pro- 
cedit a voluntate, reduplicative ut domina suae determinatio- 
nis. — Porro in actu peccati mortalis qua talis, duplex mo- 
ralis inordinatio continetur. Prior est conversio ad bonum com- 
mutabile, extra ordinem veri ultimi finis totius humanae vitae; 
hinc enim iam intelligitur actus malus moralitcr, id est, carens 
debita commensuratione ad regulam legis aeternae, quando- 
quidem lex aeterna nihil permittit quod ad finem referibile non 
sit. At vero, si nihil plus haberetur quam indebita creaturae 
fruitio, non esset inordinatio tanta quae ad mortale peccatum 
sufficeret, ut ex praemissis iam constat, et amplius constabit 
ex dicendis de peccato veniali. Unde S. Th., 2-2, Quaest. 20, 


I depravatae per peccatum ; ct quantum ad considerationem talium ei“c- 
« ctuuin, ab «aliquibus Deus odio haberi potest, in quantum scilicet ap- 
« prehenditur peccatorum prohibitor, ct poenarum inflictor n. S. Thom., 2-2. 


Quaest. 34» a, i- 


DE DISTINCTIONE PECCATORUM 4l 


a. 3: «In quolibet peccato mortali principalis ratio mali et 
«gravitas est ex hoc quod avertit se a Deo; si enim posset 
« esse conversio ad bonum commutabile sine aversione a Deo, 
{ quamvis esset inordinata, non esset peccatum mortale». Illud 
ergo quod moralem inordinationem consummat et veluti con- 
stituit in actu perfecto, est conversio ad commutabile bonum, non 
solum extra, sed etiam contra ordinem finis, pro quanto homo, 
postposito Deo, in aliqua re creata suum finem ultimum ponit, 
eique adhaeret ut summo diligibili (1). Recte igitur hoc po- 
stremum in malitia mortalis peccati consideratur ut formale, 
primum vero ut materiale. 


Quaest. LXXILLXXIII. 
DE DISTINCTIONE PECCATORUM. 


Deinde considerandum est de distinctione peccatorum, 


primo quantum ad speciem, secundo quantum ad gravi- 
tatem. 


THESIS II. 
(Quaest. 72) 


Peccata specie distinguuntur ex parte actus voluntarii, 
potius quam ex parte inordinationis in peccato exsistentis, 
secundum obiecta inoraliter mala ad quae peccans conver- 
titur. 


i. Videretur tamen dicendum cum Scoto in II Sent., D. 3;, 
quod peccata specie distinguuntur ex parte inordinationis in 
peccato exsistentis, potius quam ex parte actus voluntarii, vel 


(1) Iterum atque iterum animadverte, quomodo peccator semper con- 
vertatur ad bonum finitum, tanquam ad ultimum finem, etiam quando pec- 
catum actu aversativo absolvitur, quia eiusdem rationis est aversari malum, 
et prosequi bonum oppositum ; omne enim odium in amore contrarii boni 
fundatur. Unde consequens est, ait Caietanus in 1-2, Quaest. 87, a. 4, ut 
in omni peccato sit conversio ad commutabile bonum, quamvis diversimode, 
quia in prosequendo bonum est conversio formalis, in fugiendo vero ma- 
lum es: tantum aequivaltns, dum scilicet fugitur malum quia contrariatur 
illi commutabili bono. « Peccator namque nimis seipsum amans, ac per 

positivae conversionis ad bonum commutabile. Ait enim ipse 
S. Thomas (i), quod aversio a Deo est in peccato sicut for- 
male, conversio autem ad creaturam sicut materiale; sed spe- 
cies semper accipitur ex parte formalis. Si autem peccati spe- 
cies sc tenet ex parte inordinationis, differentiae peccatorum 
specificae non debent sumi ab obiectis ad quae peccans sese 
convertit, sed magis ab oppositis virtutibus a quarum hone- 
state peccando receditur. 

2. Praeterea, in superioribus duplex definitio peccati fuit 
assignata: una ex parte substantiae actus, altera ex parte de- 
fectus sive privationis; cuius ratio videtur esse, quia peccatum 
duplicem habet formalitatem, scilicet formalitatem mali, et 
formalitatem voluntarii. Ergo non est altera tantum specificatio 
afferenda, reliqua omissa. Etsi dicatur quod una est privativa, 
et altera positiva, hoc neutram exclusionem causar, quia species 
alicuius assignantur iuxta naturam eius; unde si peccatum sit 
duarum fornialitatum. ambae sunt assignandae; si unius, una 
tantum. Ita iterum Scotus apud Caietanum in praesenti. 

j. Praeterea, esto quod peccata specie distinguantur ex 
parte substantiae actus, adhuc tamen insufficienter specificati- 
vum sumeretur ab obiecto. Contingit enim ut peccata obiecto 
differant, et nihilominus specie conveniant, sicut videre est 
exempli causa, in peccato inobedientiae quod esse potest circa 
materias seu obiecta diversissima, imo inter se omnino con- 


te hoc, seipsum constituens sibi ut finem ultimum, amando inordinate ali- 
t quid, seipsum amat; odiendo vero inordinate aliquid, odit illud ut con- 
« trarium sibi amato, ct sic etiam in odio convertitur ad seipsum ». — Con- 
siderandum tamen, quod potest esse conversio ad creaturam unquam ad 
ultimum finem, vel signate, vel tantum exercite. Signate quidem, si pec- 
cator eousque procedat ut velit creaturae rationem ultimi finis, expresse et 
formatter eam sibi summum bonum constituendo; sicut quando Deum 
amore charitatis prosequimur, non solum diligimus cum super omnia, sed 
etiam volumus ci bonum quo dignus est amore super omnia. Exercite 
vero, si peccator, etsi non velit creaturae rationem ultimi finis, tamen de 
facto adhaeret ci non secus ac si esset ultimus finis, praeferens eam Deo. 
Quocumque autem modo creaturae inhaereatur, peccatum mortale est. tam- 
etsi prior modus habeat gravitatem incomparabiliter maiorem; importat enim 
summum ac supremum gradum superbiae. 

(i) S. Thom., 5, Q. 86, a. 4, ad i“«n. 

traria; unde dicit Bernardus, idem esse inobedientiae genus, 
tam pro somno quam pro vigilantia, monasterii statuta con- 
vellere, tantumque esse abbatis transire praeceptum ut dormias, 
quam si contemnas ut legas. — Sed forsitan respondebitur, 
peccata habere speciem ab obiecto formali, non autem a ma- 
teriali. At contra, quia obiectum formale videtur esse illud 
quod movet operantem; atqui multa sunt peccata quae spe- 
ciem trahunt aliunde quam ex motivo, sicut apparet in eo qui 
furatur ut pauperi eleemosynam tribuat, vel ut committat adul- 
terium. Nam in primo casu, actus non est peccatum ex mo- 
tivo; in altero autem, tametsi sit ex motivo malus, non tamen 
propria et specifica malitia furti. 

4. Insuper, peccatum est actus humanus; sed actus sive 
operationes distinguuntur specie, non solum secundum fines 
vel terminos, verum etiam secundum principia activa a quibus 
exoriuntur, ut S. Thomas dicit, art. 3 huius quaestionis. Non 
ergo sufficienter accipitur specificativum peccati ex parte ob- 
tecti. 

3. Praeterea, dantur circumstantiae vel speciem mutantes, 
vel novam speciem actui superaddentes. Redit igitur eadem 
conclusio: non a solo obiecto peccata specificati. 

6. Denique, in confessione sacramentali nihil aliud aperire 
necesse est, nisi mortalia peccata quoad speciem et numerum. 
Sed poenitens tenetur declarare an peccatum fuerit opere con- 
summatum, necne. Ergo peccatum opere consummatum specie 
differt a non consummato, quamvis utrumque circa idem ob- 
iectum versetur, et sic, idem ac prius. 

Sed contra est primo, quod nomina peccatorum speci- 
fica sunt nomina actuum positivorum, non autem privationum, 
iuxta illud Match. XV, 19: « De corde exeunt cogitationes ma- 
« lac, homicidia, adulteria, fornicationes, furta, falsa testimonia, 
« blasphemiae ». Sed contra est secundo, quod actus humani 
sive morales, communiter dicuntur specificari ab obiectis ad 
quae motus voluntatis terminatur. 

Respondeo dicendum quod peccatum qua tale, non est 
pura privatio, sed actus voluntarius debito ordine carens, pro 
quanto terminatur ad aliquod commutabile bonum, praeter et 
contra regulam iustitiae. Necesse igitur est ut peccata specie 

distinguantur eodem modo ac caeteri actus voluntarii seu mo- 
rales; huiusmodi autem consequuntur speciem ab obtectis ad 
quae terminantur, ut nunc suppono ex materia de actibus hu- 
manis. Quot igitur sunt obiecta moraliter mala specie diversa, 
id est, speciali modo a lege aeterna et regula morum discor- 
dantia, tot etiam dantur distinctae peccatorum species. 

Ad iun ergo dicendum quod inordinatio in peccato ex- 
sistens duplici modo considerari potest. Uno modo, absoluti 
secundum se, et hac ratione non est aliquatenus voluntaria, 
cum voluntas nunquam terminetur ad malum sub praecisa 
ratione mali, etiam ut ad obiectum mere materiale; nondum 
ergo tenetur ipsa intrinseca peccati formalitas, in cuius lati- 
tudine speciem inveniri necesse est. Alio modo consideratur 
inordinatio, prout involuta in prosecutione alicuius boni, praeter 
et contra iustiliae regulam; et sub hoc respectu tantum, volun- 
tarietatem habet, ac per hoc, rationem culpae; voluntatis enim 
obiectum sunt res ut consistunt in suo esse extra voluntatem; 
unde, si quod bonum contra ordinem ultimi finis exsistat, 
nequit appetitus terminari ad ipsum cum praecisione eiusmodi 
contrarietatis, sed necessario fertur in illud prouti est, et inde 
in ipso voluntario inordinationis ratio enascitur. — Quia igitur 
inordinatio secundum se, genericam peccati rationem non ha- 
bet, neque etiam habere potest specificas eius differentias, sed 
necesse est ut species se teneat ex parte actus positivi invol- ' 
ventis privationem, et per consequens, sumatur ab eius obiecto. 
Ubi autem docet S. Thomas, aversionem a Deo esse in pec- 
cato sicut formale, conversionem vero ad creaturam sicut ma- 
teriale, non considerat formale et materiale peccati in quan- 
tum huiusmodi, sed potius formale et materiale deordinationis 
in peccato exsistentis, pro quanto scilicet aversio a Deo sub 
ratione finis ultimi, est in quolibet peccato mortali principalis 
ratio gravitatis malitiae eius. — Cactorum, ut ipse Angelicus 
dicit in praesenti, art. 1, ad 2um, etiamsi peccata specie distin- 
guerentur secundum oppositas virtutes a quarum honestate 
peccando receditur, « in idem rediret; virtutes enim distin- 
« guuntur specie secundum obiecta ». Porro recessus a bono, 
et accessus ad malum oppositum, sunt duo corrclativa quae 
mutuo se inferunt; idcoque oppositio ad obiectum distinctae 

virtutis optime arguit speciem peccati, quae tamen, proprie 
et formaliter loquendo, desumenda est ex obiecto moraliter 
malo ad quod actus peccaminosus terminatur. 

Ad 2um dicendum quod duplex definitio in superioribus 
proposita, non est nisi duplex modus enuntiandi unam eam- 
demque indivisibilem peccati quidditatem, secundum quod ab 
una vel altera e duabus notis in ea concurrentibus initium 
definiendi accipitur; sed non ponit duas formalitates mere 
concomitante! in peccato se habentes, quia si a deordinatione 
praescindas voluntarium, vel a voluntario deordinationem, 
perit ratio peccati, quod non est malum sic et simpliciter, 
sed malum tale, id est morale, seu consistens in actu volun- 
tario inordinato. Falso igitur assumit Scotus, duplex specifi- 
cativum esse assignandum. 

Ad 3um dicendum quod obiecta a quibus species huma- 
norum actuum desumuntur, non sunt obiecta in esse naturae, 
sed in esse moris. Contingit autem ut plura obiecta physice 
diversissima conveniant in una cademque specie morali, quando 
induunt unam eamdemque rationem sive laudis sive inhone- 
statis; unde dormire vel vigilare contra praeceptum superioris, 
computatur pro uno obiecto moraliter malo, sicut etiam dis- 
credere Trinitatem Personarum, vel septenarium numerum 
sacramentorum , quia utrobique eadem est inhonestatis ratio, 
in contemptu auctoritatis Dei revelantis consistens. — Ad in- 
stantiam vero in obiectionc positam facilis responsio est, si 
modo aequivocationem removeas quae circa obiectum formale 
nonnunquam accidere solet. Nam sicut formale peccati quan- 
doque opponitur ei quod est extra rationem peccati constitu- 
tivam (i), sic etiam formale obiectum actus humani dicitur 
per oppositionem ad illud quod est extra rationem obiecti 
considerati in esse moris. Cogita verbi gratia, specialem ma- 
litiam furti quae consistit in accipiendo rem alienam; sane 
vero, nihil refert an sit pecunia, vel ager, vel domus, aut aliquid 
aliud, sed sufficit ut habeatur ratio rei alienae, quae sola per- 
tinet ad formale obiectum peccati, in quantum huiusmodi. 
Sumendo igitur obiectum materiale pro eo quod mere subie- 


(i) Vide supra, pag. 59 et seq. 

ctivc se habe: ad id unde ratio malitiae vel laudis enascitur, 
specificatio actuum humanorum nunquam est a materiali ob- 
iecto, sed solum a formali. — Nunc autem formale obiectum 
quandoque etiam sumitur pro eo quod movet agentem ut finis 
operantis; materiale vero, pro eo quod assumitur ut medium 
ad finem; et in hac acceptione, specificatio non est a solo 
formali obiecto. Considerandum enim quod obiectum spéci- 
fiait, non praecise quia movet, sed quia terminat actum; nam 
actus assimilatur motui, qui habet speciem a termino (i). Equi- 
dem fateri necessc est, actum semper specificari etiam a mo- 
tive, quia semper ad illud terminatur, imo inulto magis, cum 
non terminetur ad medium, nisi ut stat sub ordine finis qui 
principaliter intenditur. Attamen, etsi secundario, adhuc vere 
in medium fertur voluntas agentis, et ideo actus contrahit 
specialem malitiam quae forte in eo continetur, ut sic maneat 
in tuto veritas vulgati axiomatis: finis non légitimát media. 

Ad 4uni dicendum quod actus morales, praecise in quantum 
huiusmodi, nonnisi ab obiecto specificari possunt, minime vero 
a principio activo vel impulsivo a quo exoriuntur. Et ratio 
est quia principium actuum moralium qua morales sunt, est 
libera voluntas, quae cum sit active indifferens, aequaliter se 
habet ad utrumlibet; porro ex indifferenti specificativum sumi 
non potest, ut evidenter constat. — Sed alia ratio est de actu 
considerato in esse naturae, prout scilicet procedit a principio 
determinato ad unum; unde Angelicus: « Principia activa na 


(i) Nec obstat quod S. Thomas passim, a solo motivo speciem pec- 
cati desumere videatur, sicut cum art. 7 in corp., ait: « Patet quod haec 
«tria, (peccatum cordis, oris, et operis), pertinent ad unam perfectam 
« peccati speciem, cum ab eodem motivo procedant ». Et iterum, art. S: 
« Ubicumque occurrit diversum motivum inclinans intentionem ad peccan- 
« dum, ibi est diversa species peccati ». — Sciendum quippe est quod ia 
his et similibus, nomine motivi non intelligitur praecise id quod movet ut 
finis operantis, sed intelligitur una specialis ratio obiectiva in quam feratur 
motus voluntatis: cum enim aliquid boni in ea eluceat, semper habe: in 
se unde possit movere et inclinare appetitum, etiamsi de facto non moveat 
operantem qui forte intendit alium finem. Unde, cum dicuntur peccata vel 
alii actus humani specifice distingui secundum motiva, sensus est quod 
distinguuntur secundum speciales rationes obiectivas, ad quas actus volun- 
tarii terminantur. 

« ruralia, inquit (1), sunt determinata semper ad eosdem actus; 
«et ideo diversae species in actibus naturalibus attinduntur 
«non solum secundum obiecta, quae sunt fines vel termini, 
« sed etiam secundum principia activa, sicut calefacere et in- 
e frigidare distinguuntur specie secundum calidum et frigidum. 
« Sed principia activa in actibus voluntariis, cuiusmodi sunt 
« actus peccatorum, non se habent ex necessitate ad unum, 
« et ideo ex uno principio activo vel motivo possunt diversae 
«species peccatorum procedere, sicut ex timore male humi- 
«liante potest procedere quod homo furetur, quod occidat, 
«et quod deserat gregem sibi commissum». — Quapropter 
animadvertere hic iuvat, quomodo ex communi doctrina de 
specificatione actuum nequaquam sequatur, actus supernatu- 
rales qua supernatural^, desumere speciem suam ab obiecto ; 
non enim eadem est moralitatis et supernaturalitatis formali- 
tas; insuper principium supernaturalc, puta habitus infusus, 
vel quidquid supplet eius vices, minime indifferens est ad 
utrumque oppositorum; unde ratio non amplius applicatur. 
Nihil ergo mirum, si multi theologi sentiant supernaturales 
actus virtutum non tam ab obiecto quam a principio elicitivo 
supernaturalitatem trahere: quod tamen ut obiter nunc dictum 
accipias, quia a quaestione satis complexa, et praesenti inda- 
gini extranea, oportet abstrahere. 

Ad 5nm dicendum quod omnes specificationes ex circum- 
stantiis desumptae, reducuntur ad eam quae est ex obiecto. 
Pro cuius evidentia praemittendum est, circumstantias ad actus 
morales per se pertinentes, illas solas esse quae ponunt aliquid 
repugnans regulae rationis et legis aeternae. Omissis autem 
cis quae sunt mere aggravantes, non relinquitur nisi duplex 
circumstantiarum genus, quarum aliae trahunt actum in aliam 
speciem moralem, aliae vero novam speciem disparatam ei 
superaddunt: nam, ut dicitur de Malo, Quaest. 2, a. 6, ad 2um, 
non est inconveniens eumdem actum esse sub diversis spe- 
ciebus peccati, quia species peccari non est species actus se- 
cundum suam naturam, sed secundum esse morale, quod com- 
paratur ad naturam actus sicut quale ad substantiam, vel potius 

sicu: deformitas quali; ad subiectum; sicut ergo non est in- 
conveniens quod idem homo sit caecus et surdus, ita non es: 
inconveniens, eidem actui peccati diversas species morales in- 
esse. — Nunc autem circumstantiae quae speciem moralem 
mutant, non sunt nisi circumstantiae obiecti, includendo in eis 
circumstantias actus externi quem quis intendit exercere, quia 
respectu actus interioris voluntatis, in quo sicut in radice pec- 
catum consistit, actus externus se habet ut obiectum. lam vero, 
circumstantiae obiecti actum specificantes, circumstant qui- 
dem obiectum in prima sui consideratione acceptum, et pro 
tanto circumstantiae nomen iure sibi vindicant; sed in ulteriori 
processu rationis, accipiuntur ut ponentes in obiecto specialem 
quamdam convenientiam vel repugnantiam ad regulam mo- 
rum (i). Et ideo evidens est quod non differt specificatio 
peccati ex circumstantiis obiecti, a specificatione ex obiecto 
ipso, « quia circumstantia quae dat speciem actui, consideratur 
« ut quaedam conditio obiecti, et quasi quaedam specifica dif- 
« ferentia eius » (2). — Circumstantia autem quae speciei 


(t) Cogita fornicationem, prout cum persona alteri obligata vinculo con- 
jugii, vel delectationem carnalem, prout speciali lege voti ipsi peccanti ve- 
titam, et sic Je aliis. 

(2) « Sicut species rerum naturalium constituuntur ex naturalibus for- 
« mis, ita species moralium actuum constituuntur ex formis, prout sunt à 
« ratione conceptae. Quia vero natura determinata est ad unum, nec potest 
« esse processus naturae in infinitum, necesse est pervenire ad aliquam ul- 
« limam formam, ex qua sumatur differentia specifica, post quam alia dif- 
V ferentia specifica esse non possit. Et inde est quod in rebus naturalibus 
« id quod est accidens alicui rei, non potest accipi ut differentia constituens 
«speciem. Sed processus rationis non est determinatus ad aliquod unum; 
«sed quolibet dato, potest ulterius procedere; et ideo, quod in actu uno 
« accipitur ut circumstantia superaddita obiecto quod determinat speciem 
«actus, potest iterum accipi a ratione ordinante ut principalis conditio 
« obiecti determinantis speciem actus: sicut tollere alienum habet spccietn 
« ex ratione alieni, ex hoc enim constituitur in specie furti; et si consideretur 
«super hoc ratio loci vel temporis, se habebit in ratione circumstantiae. 
« Sed quia ratio etiam de loco vel de tempore et aliis huiusmodi ordinare 
« potest, contingit conditionem loci circa obiectum accipi ut contrariam 
« ordini rationis, puta quod ratio ordinat iniuriam non esse faciendam loco 
K sacro; unde tollere aliquid alienum de loco sacro addit specialem repu- 
« gnantiam ad ordinem rationis. Et ideo locus qui prius considerabatur ut 
« circumstantia, nunc consideratur ut principalis conditio obiecti rationi re- 

actus praeintellectae superaddit aliam speciem disparatam, non 
est nisi circumstantia actus; et haec est finis operantis, «sicut 
«si quis furetur ut fornicetur, additur quaedam alia species 
«peccati, propter actum intentionis tendentem in malum fi- 
«nem ». Verum praedictus finis est obiectum intentionis, et 
ideo, licet non det speciem ut ponens aliquam conditionem 
circa obiectum actus furandi, actum tamen illum specificae 
secundum quod consideratur ut obiectum alterius actus cir- 
cumstantis, cuius rationem furtum participat, utpote ab co 
imperatum. Et sic iterum, reducitur specificatio ad eam quae 
est ab obiecto. 

Ad 6um denique dicendum quod in obligatione confitendi 
speciem peccati includitur obligatio declarandi id quod facit 
peccatum in sua specie completum. Sciendum enim est quod 
aliqua peccata sunt, quae perficiuntur solo corde, ut haeresis, 
delectatio morosa, et alia eiusmodi; unde si addatur opus 
externum, utputa si haeresis manifestetur in sermone, tunc est 
novum peccatum omnino distinctum a priori, et ex conse- 
quenti distincte in confessione manifestandum. Alia autem 
peccata sunt, quae perfectionem sui non habent nisi in opere, 
sicut furtum, adulterium, fornicatio, homicidium, etc.; et in 
hoc genere peccatum cordis e: peccatum operis non differunt 
ut peccata diversarum specierum, sed sicut incompletum et 
completum in eadem specie. « Aliqua, inquit S. Thomas (1), 
« inveniuntur differre specie dupliciter: uno modo, ex eo quod 
« utrumque habet speciem completam, sicut equus et bos dif- 
« ferunt specie; alio modo, prout secundum diversos gradus 
«in aliqua generatione vel motu accipiuntur diversae species, 
«sicut aedificatio est completa generatio domus, collocatio 
«autem fundamenti et erectio parietis sunt species incomple- 
«tae... Sic igitur peccatum dividitur per haec tria, scilicet 
« peccatum cordis, oris, et operis, non sicut per diversas spe- 
« cies completas, nam consummatio peccati est in opere, unde 


v pugnans. Et per hunc modum, quandocumque aliqua circumstantia respicit 
«specialem ordinem rationis, vel pro, vel contra, oportet quod circtun- 
'stantia det speciem actui morali, vel bono vel malo ». S. Thoin., 1-2, 


Q. 18, art. 10. 
(t) S. Thom., hic, an. 7 in corp. 

« peccatum operis habet speciem completam; sed prima in- 
« choatio eius est quasi fundatio in corde, secundus autem 
« gradus eius est in ore, tertius autem gradus iam est in con: 
«summatione operis. Et sic, haec tria differunt secundum di- 
« versos gradus peccati ». Itaque, necessitas aperiendi in com 
fessione exsecutionem operis, non est quia exsecutio trahit in 
aliam speciem, sed quia id quod ad speciem pertinet nondum 
satis innotescit, praetermisso eo unde peccatum habet ut sit in 
esse specifico completum ; et ideo, ratio obiecta non concludit. 

Recte igitur ad distinctionem specificam peccatorum per- 
tinere dicitur divisio, qua dividuntur in spiritualia et carnalia 
(art. 2), in peccata contra Deum, contra seipsum, et contra 
proximum (art. 4), item in peccata superabundantiae et defe- 
ctus; non autem divisio secundum causas impulsivas (art. 3), 
vel secundum omissionem et commissionem, quando omissio 
et commissio ex sese ad idem ordinantur (art. 6). Prior enim 
illa divisio sumitur ex obiectis, minime vero haec posterior. 

Denique animadvertes quod, etsi peccatum veniale et pec- 
catum mortale differant in infinitum ex parte inordinationis (1), 
nihil tamen prtihibet quominus venialia ad genus et speciem 
mortalium peccatorum aliquo modo pertineant. Ratio est quia 
specificatio sumitur ex parte conversionis ad obiectum actus; 
sed peccatum mortale et peccatum veniale quandoque con- 
veniunt in eodem genere obiecti, sicut in hoc quod est ac- 
cipere alienum, imo etiam in eodem obiecto simpliciter, nam 
primus motus semideliberatus circa adulterium est peccatum 
veniale. Non tamen pertinent ad idem genus vel eamdem 
speciem, nisi omnino secundum quid, sicut perfectum generis 
et imperfectum, quatenus scilicet in veniali, obiectum est in 
se imperfectum ratione parvitatis materiae, vel certe est im- 
perfecte volitum ratione defectus sufficientis deliberationis. De 
quo iterum infra, ubi ex professo natura venialis peccati ex- 
ponetur; nunc de comparatione peccatorum ad invicem agen- 
dum est. Hinc: 


(1) « Cum peccando fit aversio a fine, est peccatum mortale; cum 
* autem peccando aversio non simpliciter, sed quaedam fit, citra tamen 
« postergatiotum finis, fit veniale, circa quodeumque obiectum haec acci- 
et dant Caietanus, in Comment, huius quaestionis, art. 5. 

THESIS III. 


(QUAEST. 7J). 


Non omnia peccata mortalia sunt inter se paria, sed 
dantur alia aliis graviora, sive ex genere suo, sive ex cir- 
cumstantiis intra eamdem speciem aggravantibus, sive de- 
mum ex maiori intensione voluntatis. 


B. 


Haec positio est contra Stoicos et quosdam antiquos hae- 
reticos, quos refert et confutat S. Thomas, de Malo, Quaest. 2, 
a. 9; sed et expresse tradita invenitur in Scripturis. Dicitur 
enim, Ioan. XIX, 11: « Qui me tradidit tibi, maius peccatum 
« habet». Et iterum, Match. V, 22: « Omnis qui irascitur fratri 
« suo, reus erit iudicio. Qui autem dixerit raca, reus erit con- 
te cilio. Qui autem dixerit fatue, reus erit gehennae ignis». 
Accedunt etiam omnia loca ubi poenae inferni inaequales esse 
asseruntur: « Verumtamen, inquit Matth. XI, 22, Tyro et Si- 
te doni remissius erit in die indicii, quam vobis ». 

Ratio autem intrinseca sequitur ex dictis, quia gravitas 
peccati ex quantitate inordinationis manifeste sumenda est. 
Porro in moralibus, inordinatio non est pura privatio, sed 
privatio semper retinens aliquid de ordine rationis, ut supra 
in prolegomeno ostensum est. Et ideo suscipit magis et minus 
ex parte eius quod remane: de opposito, ut scilicet quanto 
plus tollitur de rectitudine actus, tanto etiam longius a Deo 
line ultimo recedatur, tantoque gravior incurratur reatus. 
« Stoici, inquit S. Thomas (1), ducebantur ex hoc quod con- 
ti siderabant peccatum ex parte privationis tantum, prout sci- 
te licet est recessus a ratione; unde simpliciter aestimantes 
«quod nulla privatio susciperet maius et minus, posuerunt 
« omnia peccata esse paria. Sed si quis diligenter consideret, 
« inveniet duplex privationis genus. Est enim quaedam simplex 
« et pura privatio, quae consistit quasi in corruptum esse, sicut 
«mors est privatio vitae, et tenebra est privatio luminis; et 

«tales privationes non recipiunt magis et minus, quia nihil 
«residuum est de habitu opposito; unde non minus est mor* 
«tuus aliquis primo die mortis, et tertio vel quarto, quam 
« post annum quando iam cadaver fuerit resolutum ; et simi- 
« liter non est magis tenebrosa domus, si lucerna sit operta 
« pluribus velaminibus, quam si sit operta uno solo velamine 
«totum lumen intercludente. Est autem alia privatio non sim- 
« plex, sed aliquid retinens dc habitu opposito, quae quidem 
« privatio magis consistit in corrumpi quam in corruptum 
« esse... Huiusmodi autem privationes recipiunt magis et mi- 
« nus ex parte eius quod remanet de habitu contrario. Multum 
«enim refert ad aegritudinem vel turpitudinem, utrum plus 
«vel minus a debita commensuratione humorum vel mem- 
« brorum recedatur..... Bt similiter dicendum est de vitiis et 
«peccatis; sic enim in eis privatur debita commensuratio ra- 
« tionis, ut non totaliter ordo rationis tollatur... Et secundum 
« hoc dicendum est quod non omnia peccata sunt paria ». 

Dices: Non datur infinitum infinito maius; sed gravitas 
cuiuslibet peccati mortalis est infinita, propter offensam Dei 
quae in eo continetur; ergo in gravitate peccatorum morta- 
lium diversi gradus nequaquam esse possunt. 

Respondeo, infinitatem peccati non esse infinitatem simpli- 
citer, ad quam non sufficit infinitas dignitatis ex parte offensi, 
sed necessaria etiam esset ex parte offensoris adaequata co- 
gnitio maiestatis quam contemnit. Quare infinitas ista non est 
nisi secundum quid, videlicet per comparationem ad obsequia 
et satisfactiones purae creaturae, a quibus quantumvis perfe- 
ctione et numero crescentibus, divina iniuria nunquam com- 
pensari potest, ut in materia de Incarnatione explicari solet (1). 
Porro omne infinitum secundum quid, est finitum simpliciter, 
adeoque in suo genere diversitatem graduum admittit, prae- 
sertim si, ut in casu, non alia de causa rationem infinitatis 
prae se ferre dicatur, nisi quia gravitate sua transcendi: omnem 
assignabilem quantitatem reparationis quae ab hominibus possit 
Deo offerri. 


(i) Cf. dc Verbo incarnato, Quaest. r, Thes. 2. 


DE DISTINCTIONE PECCATORUM Jj 


Dices iterum: In quolibet peccato mortali ratio mali ct 
gravitas est ex hoc quod avertit se a Deo; sed aversio a Deo 
ultimo fine, est simplex privatio conversionis, quae ex sui ra- 
tione magis et minus non suscipit; ergo omnia mortalia pec- 
cata in gravitate aequalia sunt. 

Respondeo: Dist. mai. Ratio mali et gravitas est ex hoc 
quod se avertit a Deo fine ultimo, aversione quae sit secun- 
dum se voluntaria, neg. mai. Aversione quae non est volun- 
taria, nisi prout involvitur in prosecutione cuiusdam boni, vel 
veri vel apparentis, conc. mai. — Et similiter distinguenda 
minor. Aversio non susciperet magis et minus, si esset volun- 
taria directe et secundum se, conc. Si est voluntaria tantum- 
modo ratione conversionis ad aliquod commutabile bonum, 
neg. Sic enim evidens est quod, quanto magis bonum istud 
opponitur ultimo fini per maiorem contrarietatem ad bonum 
charitatis, tanto etiam magis peccator a Deo se elongat. Et 
ad eamdem conclusionem devenitur, si consideretur maior 
minorve intensitas cum qua homo adhaeret creaturae, recti- 
tudini.; regula praetermissa. 

Dices tertio: Omnia peccata mortalia contrariantur sub- 
stantiae charitatis; ergo omnia eiusdem gravitatis sunt. 

Respondeo: Dist. antec. Omnia peccata mortalia eodem 
modo contrariantur substantiae charitatis, neg. antec. Diverso 
modo, id est, vel directe vel indirecte, et si solum indirecte, 
vel plus vel minus, secundum quod bonum a peccatore con- 
cupitum, plus minusve opponitur Deo ut summo ac supremo 
diligibili, conc. antec. Unde negatur consequentia. — Et re 
quidem vera, peccatum directe charitati oppositum, non est 
nisi peccatum quo odio habetur Deus, quia contrarium amoris 
odium est. Et licet non possit odio haberi Deus praecise ut 
Deus, sed ut privativus commutabilis boni nimis amati a pec- 
catore, adhuc tamen charitas et odium circa idem obiectum 
qtiod versantur; ct hoc sufficit ad directam oppositionem. — 
Indirecte autem charitati opponitur omne peccatum quo quis, 
etsi Deum non oderit, nihilominus, postposito Deo, magis 
appretiative amat aliquod bonum creatum. Et in hoc ordine 
iterum multi gradus assignari possunt; nam aliqua sunt pec- 
cata quae etsi non habeant directam oppositionem ad chart- 

tatem, directe tamen opponuntur aliis officiis circa Deum, puta 
fidei vel religioni; et ista magis repugnant subiectioni hominis 
ad verum ultimum finem humanae vitae, quam si solum sub- 
verterent medium tendendi in ipsum; plus enim elongatur 
ab amando Deo super omnia, qui vult esse independens a 
Deo veritate prima per incredulitatem, quam qui solum per- 
rumpit foedus societatis humanae subripiendo rem alienam. 
Quare, hisce principiis innitendo, pronum est determinare, unde 
occipi debeant gradus gravitatis in peccato. 


$2 


Primo accipitur ex genere sett specie peccati, ac per con- 
sequens, cx morali specie obiecti; actus enim speciem ha- 
bet ex obiecto, ut in propositione praecedenti dictum est. 
« Gravitas ergo peccati quam habet cx specie sua, attenditur 
« ex parte obiecti sive materiae, et secundum hanc conside- 
«rationem gravius peccatum dicitur ex suo genere, quod ma- 
e iori bono virtutis opponitur; unde cum bonum virtutis 
« consistat in ordinatione amoris, ut Augustinus dicit, Deum 
«autem super omnia diligere debeamus, peccata quae sunt 
«(directe) in Deum, sicut idololatria, blasphemia, et huius- 
«modi, secundum suum genus sunt reputanda gravissima. 
« Inter peccata autem quae sunt in proximum, tanto aliqua 
« sunt aliis graviora, quanto maiori bono proximi opponun- 
« tur. Maximum autem bonum proximi est ipsa vita hominis, 
« cui opponitur peccatum homicidii, quod tollit actualem ho- 
« minis vitam, et peccatum luxuriae quod opponitur vitae ho- 
« minis in potentia, quia est inordinatio quaedam circa actum 
« generationis humanae. Unde inter omnia peccata quae sunt 
«in proximum, gravius es: homicidium secundum genus 
«suum; et secundum locum tenet adulterium, et fornica- 
«tio, et huiusmodi peccata carnalia; tertium autem locum 
«tenet furtum, et rapina, et huiusmodi, per quae in exte- 
« rioribus bonis laeditur proximus. In singulis autem Ko- 
x rum generum sunt diversi gradus, in quibus mensuram 
« peccati secundum genus suum oportet accipere, secundum 

« quod bonum oppositum magis vel minus per charitatem 
«debet amari» (i). 

Secundo accipitur peccati gravitas ex circumstantiis quae 
dicuntur simpliciter aggravantes, quia vel augent deformitatem 
provenientem ex alia circumstantia, vel multiplicant rationem 
peccati in eadem specie. « Circumstantia tripliciter se haberi 
« potest ad actum peccati. Quandoque enim neque variat 
« speciem, neque aggravat, sicut percutere hominem indutum 
« veste alba vel rubra. Quandoque vero speciem peccati con- 
t stituit, sive actus cui advenit circumstantia ex suo genere 
« indifferens sit, sicut cum aliquis levat festucam de terra in 
« contemptum alterius, sive sit bonus ex genere, sicut cum 
«aliquis dat eleemosynam propter laudem humanam, sive sit 
« malus ex genere, et addatur sibi alia species malitiae cx cir- 
e cumstantia, sicut cum aliquis furatur rem sacram. Aliquando 
« vero aggravat quidem peccatum, non tamen constituit pec- 
«cati speciem, sicut cum aliquis furatur multum. Et huius 
«diversitatis ratio est, quia si circumstantia adveniens actui 
«indifferenter se habeat quantum ad rationem, talis circum- 
«stantia nec dat speciem peccato, nec aggravat. Si vero dif- 
« ferentiam aliquam habeat per comparationem ad rationem, 
«aut importat aliquid repugnans rationi primo et per se, 
«et tunc dat peccato speciem, sicut accipere alienum; aut 
« primo et perse non importat aliquid rationi repugnans, sed 
« per comparationem ad id quod primo et per se rationi re- 
« pugnat, aliquam repugnantiam habet ad rationem: sicut ac- 
« cipere aliquid in magna quantitate, nihil repugnans rationi 
« potest dici, sed accipere alienum in magna quantitate, dicit 
« maiorem repugnantiam ad rationem. Unde ista circumstantia 
«aggravat peccatum, in quantum est determinativa illius cir- 
« cumstantiae quae dabat speciem peccato » (2). Potest etiam 
gravitas maior accidere ex circumstantia multiplicante rationem 
peccati, « sicut si prodigus det quando non debet, et cui non 
«debet, multiplicius peccat eodem genere peccati, quam si 
«solum det cui non debet, et cx hoc ipso peccatum fit gra- 


(1) S. Thom., de Malo, Quaest. 2, art. 10. 
(2) S. Thom., ibid., a. 7, in corp. 

«vius, sicut etiam aegritudo est gravior quae plures partes 
« corporis inficit » (1). 

Tertio demum peccati gravitas sumitur ex intensione vo- 
luntatis; ex quo fit ut plerumque plus peccet qui peccat vo- 
luntate et actu, quam qui sola voluntate; « sunt enim aliqui 
« actus peccati delectabiles in quibus voluntas augetur, quasi 
« remoto freno rationis quae ante actum aliqualiter remurmu- 
« rabat; qualitercumque autem sit inaequalitas voluntatis, est 
« inaequalitas peccati » (2). Et ex eadem ratione provenit 
quod peccata carnalia, ut plurimum, minoris culpae sint quam 
spiritualia, quia in carnalibus plura sunt incentiva inclinantia 
voluntatem ad peccandum, praeter naturam et ordinem volun- 
tatis quae nata est moveri libere ex seipsa secundum indicium 
rationis; porro quidquid minuit voluntarium, minuit in eadem 
proportione et peccati gravitatem. 


Quaest. LXXIV-LXXXIV. 


DE SUBJECTO ET CAUSIS PECCATORUM. 


Deinde considerandum est de subiecto et causis actuum 
peccati. In quo quidem, omissis iis quae vel sunt facilioris 
intellectus, vel originale peccatum specialiter respiciunt, vel 
denique ad materiam theologiae moralis exclusive pertinent, 
haec pauca sufficiet animadvertere. 


$ d 


Actus peccati est operatio voluntaria, debito ordine carens. 
Operatio autem voluntaria dicitur non tantum quasi elicita a 
voluntate, sed etiam quasi ab eadem imperata. Unde subic- 
ctum actus peccati non est sola voluntas, sed omnis etiam 
potentia quae nata est vel moveri ad actus suos per volunta- 
tem, vel ab eis ponendis impediri. 


(1) S. Thom., hic, art. 7. 
(2) S. Thom., dc Malo, q. 2, a. 2, ad 8°, 

Considerandum tamen est quod, si de subtecto peccati lo- 
quamur, cui peccatum attribuitur, sic subtectum peccati non est 
nisi potentia principaliter operans, quia « actio magis attribui- 
t tur principali et primo agenti, quam instrumento », ut di- 
citur de Malo, Quaest. 7, a. 6 in corpore. — Hinc primo, sub- 
tectum peccati hoc modo acceptum, non debet reponi in ex- 
terioribus membris corporis, quae, utpote mera organa, com- 
parantur ad animam moventem sicut servus qui agitur et non 
agit (1). — Hinc secundo, subiectum peccati potest esse sen- 
sualitas, prout est participative rationalis et libera, si quando 
inordinate se moveat praeter regulam rationis cui nata est 
obedire (2). — Verum tertio, peccatum quod sensualitati at- 

' tribuitur, non potest esse nisi veniale, quia in motum sensua- 
litatis inordinatum vel consentit voluntas plene deliberata, vel 
secus. Si consentit, iam non sensualitati ut principaliter agenti 
attribui debet peccatum, sed voluntati seu rationi quae circa 
delectationem malam immoratur, nec eam repellit, «tenens 
« et volvens libenter quae statim ut attigerunt animum, respui 
«debuerunt», ut Augustinus dicit, 1. 12 de Trim, c. 12. Si 
secus, potest equidem sensualitati tanquam principali peccatum 
attribui, eo quod deest simpliciter dictus rationis consensus; 
verum in his rerum adiunctis, locum amplius non habet aversio 
ab ultimo fine, quae in omni et solo mortali peccato inveni- 
tur (3). — Quapropter quarto, mortale peccatum nonnisi in 
voluntate et ratione e.st; voluntatem dico et rationem, pro 
quanto motus voluntatis potest dici rationalis, et actus rationis 
voluntarius (4). — Sed quinto, quia ratio versatur tam circa 
divina quam circa temporalia, et sic distinguitur in superio- 
rem et inferiorem, dicendum est peccatum mortale esse proprie 
in ratione superiori, ad quam cum pertineat consideratio ultimi 


(1) «Membra corporis non sunt principia actuum, sed solum organa; 

« unde et comparantur ad animam moventem sicut servus qui agitur et non 
E "" agit. Potentiae autem appetitivae interiores comparantur ad rationem quasi 

1 liberae, quia agunt quodammodo et aguntur». S. Thom., hic, Q 74, 
a. 2, ad Jum. 

(2) S. Thom., ibid., art. J. 

(?) Ibid., art. 4. 

(4) Ibid., art. 5, ad 2um. 

finis et legis aeternae in hunc ipsum finem dirigentis, pertinet 
etiam ordinare omnia inferiora secundum rationes quae in lege 
illa continentur (1). — Nihilominus sexto, per hoc non ex- 
cluditur quin ratio superior possit esse subiectum peccati etiam 
venialis ex genere suo, si forte deliberate consentiat iis quae 
ex sese sunt praeter, et non contra ordinem finis ultimi, cui 
conspiciendo intendit (2). — Quin imo septimo, circa ipsum 
proprium eius obiectum, propter imperfectionem actus, veniale 
peccatum in ea esse contingit, sicut cum quis habet semide- 
liberatum motum infidelitatis, vel desperationis, vel blasphe- 
miae. aut si quid aliud eiusmodi (3). 


S 43 


De causis peccati adhuc brevior sermo nobis esse debet. 
Constat quippe peccatum habere causam, et maxime causam 
interiorem, cum causa sufficienter complens peccatum, sit sola 
voluntas, quae tamen in volendo regulatur ex iudicio rationis, 
e: saepe trahitur ex inclinatione appetitus sensitivi. Et ideo 
tres praecipuae peccatorum causae interiores recensentur: igno- 
rantia ex parte rationis, infirmitas seu passio ex parte appe- 
titus sensitivi, ac demum malitia ex parte voluntatis. Dicitur 
autem peccatum esse ex certa malitia, quando voluntas ex 
seipsa in malum movetur, et non ex incentivo passionis, quasi 
extrinscco impulsu ad peccandum. Sed haec in theologia mo- 
rali ex professo explicantur. 

De causis exterioribus dicendum est quod sunt vel homo, 
vel daemon, suggerendo, suadendo et tentando; nullo autem 
modo Deus, tametsi Deus sit causa prima totius actionis in 
esse physico consideratae, iuxta superius declarata in prole- 
gomeno, $ 2. 

Denique de causa peccati, secundum quod unum peccatum 
ex alio oritur, observa originem eiusmodi multiplici modo con- 
siderari posse, sed praesertim in quantum obiectum unius 


(1) S. Thom., hic, Quaest. 74, art. 7. 
(2) Ibid., art. 9. 
(3) Ibid,, art. jo. 

peccati in finem alterius ordinatur; et quia in moralibus spe- 
cies est ab obiecto, ideo haec est formalis et completa origo 
peccati ex peccato, a qua vitium capitale nominatur. Porro, 
«salvatur ibi metaphora capitis, secundum quod principem 
«alicuius exercitus, caput in exercitu dicimus, quia princeps 
«exercitus est, ad cuius bonum totus exercitus ordinatur, ut 
«ex 12 Metaphysicorum patet; et per hunc modum illud vi- 
etium ad cuius finem alia ordinantur, caput eorum dicitur. 
« Et ideo Gregorius ponit vitia capitalia quasi duces, et alia 
«vitia quae ex eis oriuntur, ponit exercitum eorum». De 
quibus legendus est S. Thomas, tum hic, tum praesertim de 
Malo, Quaest. VIII-XV, ubi etiam maxime illustrat funda- 
mentale principium quo peccata ex genere suo mortalia, ab 
iis quae sunt ex genere venialia, discernuntur. 


CAPUT SECUNDUM 


DE HIS QUAE ACTUM PECCATI CONSEQUUNTUR 


Quaest. LXXXV - LXXXVIII, 


Deinde considerandum est de effectibus actus peccati, et 
primo de corruptione naturae. Porro in bonis naturae recensen- 
tur, tum ipsa principia naturae constitutiva et proprietates ex his 
causatae, sicut potentiae animae etalia huiusmodi; tum inclinatio 
ad virtutem, quam homo ex natura habet secundum quamdam 
inchoationem (1); tum denique gratuitum originalis iustitiae 


(1) « Aliquid dicitur alicui homini naturale dupliciter, inquit S. Tho- 
«mas, 1-2, Q. 6j, a. |: uno modo ex natura speciei, alio modo ex na- 
"tura individui. Et quia unumquodque habet speciem secundum suam 
formam, individuatiir vero secundum materiam, forma vero hominis est 
anima rationalis, materia vero corpus: ideo id quod convenit homini 
secundum animam rationalem, est ei naturale secundum rationem spe- 
cici; id vero quod est ei naturale secundum determinatam corporis com- 
plexionem, est ei naturale secundum naturam individui... Ltroque autem 
modo virtus est homini naturalis secundum quamdam inchoationem: sc- 
eundum quidem naturam speciei, in quantum in ratione hominis insunt 
naturaliter quaedam principia naturaliter cognita tam scibilium quam 
« agendorum , quae sunt quaedam seminaria intellectualium virtutum et 


(I 


A_ D A SHIA 


60 QUAEST. LXXXV. 


donum, quod fuit in primo homine toti naturae humanae col- 
latum. Primum igitur ex his tribus, nec tollitur nec diminui- 
tur per peccatum; tertium vero per peccatum primi parentis 
totaliter ablatum est; sed bonum medium, scilicet inclinatio 
ad virtutem, etsi non possit totaliter consumi, quia semper 
manet eius radix in natura rationali, imminuitur tamen per 
peccatum personale. Ratio est quia per actus humanos fit 
quaedam inclinatio ad similes actus, et inclinatio ad unum 
contrariorum minuit inclinationem ad aliud, ut constat. — 
Quapropter omnia vulnera quae consecuta sunt ex peccato 
originali, proportionaliter etiam in actuali peccato consideran- 
tur. « Per iustitiam originalem perfecte ratio continebat inle- 
« riores animae vires, et ipsa ratio a Deo perficiebatur ei sub- 
« iccta. Haec autem originalis iustitia subtracta est per pec- 
t catum primi parentis, et ideo omnes vires animae remanent 
« quodammodo destitutae proprio ordine quo ordinantur ad 
«virtutem; et ipsa destitutio, vulneratio animae dicitur. Sunt 
« autem quatuor potentiae animae quae possunt esse subiecta 
«virtutum: scilicet ratio, in qua est prudentia; voluntas, in 
« qua est iustitia; irascibilis in qua est fortitudo; concupisci- 
« bilis, in qua est temperantia. In quantum ergo ratio desti- 
«tuitur suo ordine ad verum, est vulnus ignorantiae: in 
« quantum vero voluntas destituitur ordine ad bonum, est 
« vulnus malitiae; in quantum vero irascibilis destituitur suo 
« ordine ad arduum, est vulnus infirmitatis: in quantum vero 
« concupiscibilis destituitur ordine ad delectabile moderatum 
« ratione, est vulnus concupiscentiae. Sic igitur ista quatuor 
« sunt vulnera inflicta toti humanae naturae ex peccato primi 
« parentis. Sed quia inclinatio ad bonum virtutis in unoquo- 
« que diminuitur per peccatum actuale, etiam ista sunt qua- 
« tuor vulnera ex aliis peccatis consequentia, in quantum sci- 
« licet per peccatum et ratio hebetatur praecipue in agendis, 
«et voluntas induratur ad bonum, et maior difficultas bene 


« moralium...; secundum vero naturam individui, in quantum cx corporis 
complexione aliqui sunt dispositi vel melius vel peius ad quasdam vir- 
« tutes... Sic ergo patet quod virtutes in nobis sunt a natura secundum 
« aptitudinem et inchoationem, non autem secundum perfectionem, praeter 
virtutes theologicas quae sunt totaliter ab extrinseco ». 

«agendi accrescit, et concupiscentia magis exardescit» (i). 
Unde Scriptura, Eccli. XXI, 2-5, gravissimis verbis nos ad- 
monet: (2iw5i J facie colubri fuge peccata, et si accesseris ad 
illa, suscipient te. Dentes Iconis, dentes cius, interjicientes animas 
hominum; quasi rhomphaea bis acuta omnis iniquitas, plagae 
illius non est sanitas. 

Sed cum in his nihil occurrat quod specialem requirat ex- 
positionem, dicendum est potissimum de duplici reatu qui in 
anima ex actu peccati relinquitur, et primo quidem de reatu 
culpae. 


Quaest. LXXXVI. 

De eo nunc defectu agimus, quem peccati actus inducit, 
et a quo homo, usquedum remissionem sit consecutus, habi- 
tualiter peccator denominatur. Dicitur reatus culpae, vel 
peccatum habituale (2), ct non differt secundum rem a 
macula peccati, de qua S. Thomas in praesenti; ratione ta- 
men distinguitur, quatenus eadem privatio prout tollit ordi- 


(1) S. Thom., hic, art. j, in corp. — Quoad ca quae ibi habentur de 
subtecto moralium virtutum, nota quod subtectum habitus qui simpliciter 
virtus dicitur, non potest esse nisi voluntas, vel aliqua alia potentia prout 
est mota a voluntate. Unde prudentia est in intellectu secundum quod habet 
ordinem ad voluntatem ; ct similiter fortitudo et temperantia sunt in ap- 
petitu sensitivo, id est in irascibili ct concupiscibili, secundum quod sen- 
sitivus appetitus natus est moveri per appetitum rationalem. De his cf. 1-2, 
Quaest. 56, a. 5 et 4. 

(2) Cave ne confundas peccatum habituale de quo nunc loquimur, cum 
habitibus vitiosis qui ex frequentatione actuum peccati generantur. Differt 
enim ab eis, quantum ad causam, et quantum ad essentiam, et quantum 
ad effectus. — Quantum ad causaui, quia peccatum habituale consequitur 
quemlibet actum peccati ; habitus vitiosus non causatur nisi ex repetitione 
peccatorum eiusdem speciei. Quantum ad esientiam, quia habitus vitiosus 
est quaedam physica dispositio in potentiis animae quae ad actum peccati 
concurrunt, subiectata; peccatum vero habituale nihil physicum in anima 
ponit, praeter gratiae privationem. Quantum ad effectui, quia peccatum ha- 
bituale facit hominem damnationi obnoxium, dum e contra contingere 
potest ut nihil damnationis sit in eo qui adhuc multis habitibus vitiosis 
implicatur. 

nem ad Deum finem ultimum, consideratur ut culpa, et prout 
tollit decorem animae debitum, consideratur ut macula. Uter- 
que ergo respectus est singillatim declarandus; sit itaque 
primo: 


THESIS IV. 


Peccatum habituale, formali quidem significatione dicit 
permanentem actus peccaminosi reitatem, qua constituitur 
homo in statu aversionis a Deo ultimo fine; significatione 
vero materiali, in praesenti ordine naturae elevatae, dicit 
privationem gratiae sanctificantis, prout dependentem ab 
actu qui praecessit, et imputabiliter adhuc in esse perse- 
verat. 


Veritatem peccati habitualis multae auctoritates Sacrae Scri- 
pturae attestantur. Nam in Scripturis, « quaedam peccata di- 
et cuntur actualia..., alia vero habitualia, sive in modum habitus 
« inhaerentia. De actualibus loquitur loannes, in prima epi- 
«stola, c. 3. cum ait: Omnis qui facit peccatum, non est ex 
« Dea. De habitualibus autem, cum ait eodem loco : Et scitis 
« quoniam in hoc ille apparuit, ut tollat peccata nostra, quae sci- 
« licet adhuc in modum habitus in nobis manent. Item Isaias, 
«c. 17. cum inquit: Hic est omnis fructus, ut tollatur pecca: 
« tum. Item David, Psalm. 50: Et a peccato meo munda me. 
« Et denique omnia Scripturae testimonia quibus significatur 
« homo habere peccata personalia, vel mundari, liberari, aut 
« ablui ab illis tanquam adhuc in animo haerentibus, ad cius- 
«modi genus peccatorum accommodanda sunt. Nam actus 
« pravus, cum illico transeat, non tollitur postea vehit aliquid 
«animo haerens, sed peccatum in modum habitus manens. 
« Atqui hoc peccati genus est illud a quo quis vere norni- 
« natur et est peccator, etiam post peractum opus pravum » (1). 

Nunc autem, ut eius quidditas declaretur, in primis 
considerandum est quod omnis actus peccati est gravis quae- 
dam offensa Dei, tum quia est violatio legis eius, tum quia 
per ipsum praefertur creatura Deo. « Quicumque enim ait 


(1) Gregorius de Valentia, Toni. 2, D. 6, q. 2, Puna. r. 

«S. Thomas, de Verit., q. 28, a. 5, rem aliquam digniorem 
« indigniori postponit, iniuriam ei facit, ct tanto amplius, quanto 
«res est dignior. Quicumque autem in re temporali finem 
« sibi constituit, ex hoc ipso quantum ad affectum suum prae- 
ii ponit creaturam Creatori, diligens plus creaturam quam 
«Creatorem; finis enim est quod maxime diligitur». —In- 
super considerare oportet quod omnis offensa, postquam 
transiit actu, reatu seu morali imputabilitate manet, donec vel 
offendens sufficientem obtulerit satisfactionem, vel certe ex 
parte offensi intercesserit gratuita iniuriae condonatio; id nam- 
que sensus communis dictat, id omnia iura velut inconcussum 
fundamentum habent. — Denique prae oculis habendum est 
quod cum de mortalibus peccatis agitur, condigna quidem sa- 
tisfactio a puro homine nequaquam dari potest, uti nunc sup- 
pono ex dictis de convenientia incarnationis. Potest nihilo- 
minus dari satisfactio ad exstinctionem reatus de congruo suf- 
ficiens; et haec est perfecta contritio, in qua, etsi non condi- 
gnitatis, at certe proportionalitatis aequalitas, respectu remis- 
sionis offensae, attenditur. Etenim aequalitas proportionalitatis 
tunc habetur, quando aequaliter se habet hoc ad illud, sicut 
aliud ad alterum ; atqui revera, sicut contritio perfecta se ha- 
bet ad possibilitatem peccatoris, ita condonatio offensae se 
habet ad id quod decet Deum, quatenus peccator non potest 
amplius, et Deum non decet minus; non enim salva maneret 
divinae bonitatis ratio, si peccatori rectificanti se circa ulti- 
mum finem, seseque denuo convertenti ad Deum ut ad sum- 
mum diligibile, adhuc imputaretur offensa peccati; et ideo solet 
dici quod contritio amore perfecta expellit ex natura rei cul- 
pae reitatem. Est etiam ct alia retractatio imperfecta, per quam 
scilicet abiicitur peccati affectus, nondum tamen ex motivo 
amoris Dei super omnia: quae etsi neque ex natura rei ne- 
que ex iure positivo per se sufficiens sit ad ablationem reatus, 
tollit tamen obicem impedientem ne per opus operatum, id 
est, per sacramentum tanquam Dei instrumentum, remissio 
perficiatur, ut suo loco apparebit. — Verum praeter haec, 
nulla est via, nulla possibilitas condonationis; et quamdiu con- 
donatio non obtinetur, necesse est ut offensa in imputatione 
permaneat. 

Quibus suppositis, dico: Si offensa peccati imputabiliter 
manet, oportet sane ut, dum permanet, constituat hominem 
in statu habitualis aversionis a Deo fine ultimo; quippe, esse 
reum aversionis a fine, et esse in statu bene se habendi ad 
finem per habitualem conversionem ad ipsum, duo contraria 
sunt quae nequeunt omnino stare simul, sed se invicem ex- 
cludunt, ut constat. Transacto itaque actu peccati, relinquitur 
homo habitualiter a Deo aversus, quousque cesset actus im- 
putatio, et in hoc ipso, si quis bene consideret, reponenda est 
formalis ratio culpae habitualis ; nam, si actio peccati consi- 
stit in actu transeunte avertendi se a Deo per voluntariam 
conversionem ad commutabile bonum, oportet profecto ut 
habituale peccatum nihil aliud sit quam status aversionis de- 
pendens ab eadem actione peccaminosa, secundum quod sem- 
per imputabilitate subsistit. Sic ergo assignatam habes formalem 
significationem nominis, cum de habituali culpa sermo est. 

At vero, bene notavit S. Thomas, de Pot., Quaest. 9, 
a. 4, quod aliud est loqui de formali ratione alicuius nominis, 
aliud vero, de eo in quo talis ratio salvatur: sicut hoc no- 
men persona, formali quidem significatione universaliter im- 
portat distinctum subsistens in natura intellectuali; significa- 
tione vero, materiali, in divinis dicit relationem, quatenus in 
Deo nihil aliud praeter relationem potest esse distinctum. Fit 
aliquid simile contingit in praesenti. — Si enim loquamur 
de formali significatione huius nominis abituale peccatum, non- 
nisi una est, et semper eadem; verumtamen non in eodem 
verificatur, pro duplici hypothesi naturae purae vel elevatae. 
Nam certe, homo in praesenti ordine, non est habitualiter 
conversus ad finem suum, nisi per supematuralem habitum 
charitatis et gratiae; ergo non est ab eodem fine habitualiter 
aversus, nisi per hoc quod gratia et charitate privatur; ergo 
etiam in hac ipsa privatione peccatum habituale nunc consi- 
stat necesse est, quamvis non in ea seorsum accepta a vo- 
luntario actu a quo inducitur, quia, ut ait, S. Thomas in IT, 
D. 33, q. 2, a. 2, « privatio gratiae non habet rationem cul- 
et pae, sed poenae, nisi in quantum ex voluntate est ». 

Quae igitur cum ita sint, statim liceat concludere, re- 
missionem culpae consistere in duobus, quae sunt insepara- 

bilker connexi: tum scilicet in hoc quod Deus condonat 
offensam, non amplius imputando illam, secundum illud 
Psalm. XXXI, 2: Beatus vir cui non imputavit Dominus pecca- 
tum, tum in hoc quod tollit aversionem, infundendo gratiam, 
iuxta illud ad Rom. III, 24: Justificati gratis per gratiam ipsius. 
Unde iterum S. Thomas, de A'erit., q. 28. a. 6: « Sicut ablatio 
« umbrae importat non solum remotionem tenebrae, sed remo- 
fe tionem corporis impedientis (diffusionem luminis): ita re- 
fi missio culpae non solum importat ablationem absentiae gra- 
e tiaè, sed ablationem impedimenti gratiae, quod erat ex actu 
« peccati praecedente, non ut actus ille non fuerit, quia hoc 
«est impossibile, sed ut propter illum influxus gratiae non 
«impediatur», in quantum scilicet a Deo non amplius ho- 
mini imputatur. 


SCHOLION 


Nota hic diligenter quod in praesenti ordine, dupliciter con- 
tingit aliquem esse a Deo aversum: vel praecisivc in quan- 
tum per destitutionem gratiae et charitatis, non est conversus 
ad Deum finem supernaturalem : vel amplius, in quantum 
reus etiam exsistit conversionis ad finem contrarium ; et pri- 
mo quidem modo, est tantum negative aversus, seu melius 
privative, alio vero modo, positive. Porro, aversio positiva 
consideratur in omni peccato personali, ut ex hactenus de- 
claratis satis evidenter apparet; sed in originali non est, nec 
esse potest plus quam simplex aversio privativa. 

Est enim considerandum, « quod primo homini in sua in- 
«stitutione datum fuerat divinitus quoddam supernaturale do- 
« num, scilicet originalis iustitia, per quam ratio subdebatur 
« Deo, et inferiores vires rationi, et corpus animae. Hoc au- 
« tem donum non fuerat datum primo homini, ut singulari per- 
«sonae tantum, sed ut cuidam principio totius humanae na- 
«turae, ut scilicet ab eo per originem derivaretur ad poste- 
«ros: hoc autem donum acceptum primus homo per liberum 
«arbitrium peccans amisit eo tenore, quo sibi datum fuerat, 
« scilicet pro se et pro tota sua posteritate. Defectus ergo hu- 
«lus doni totam eius posteritatem consequitur, et sic iste de- 


/*? natura ct ratione peccati personali *. 5 

« fectus co modo traducitur in posteros, quo modo traducitur 
« humana natura, quae quidem traducitur, non quidem secun- 
« dum se totam, sed secundum aliquam sui partem, scilicet secun- 
«dum carnem cui Deus animam infundit, e: sic, sicut anima 
« divinitus infusa pertinet ad naturam humanam ab Adam deriva- 
« tam propter carnem cui coniungitur, ita et defectus praedictus 
« pertinet ad animam propter carnem qua ab Adam propagatur 
« sicut ab activo principio... Si ergo consideretur iste defectus 
« hoc modo per originem in istum hominem derivatus, secundum 
« quod iste homo est quaedam persona singularis, sic huius- 
« modi defectus non potest habere rationem culpae, ad cuius 
« rationem requiritur quod sit voluntaria. Sed si consideretur 
« iste homo generatus sicut quoddam membrum totius hu- 
it manae naturae a primo parente propagatae, ac si omnes 
« homines essent unus homo, sic habet rationem culpae pro- 
« pter voluntarium cius principium, quod est peccatum primi 
«parentis: sicut si dicamus quod motus manus ad homici- 
« dium perpetrandum, secundum quod manus per se consi- 
« deratur, non habet rationem culpae, quia manus de neces- 
« sitate movetur ab alio ; si autem consideretur ut est pars 
« totius hominis qui voluntate agit, sic habet rationem culpae, 
« quia sic est voluntarius. Sicut ergo homicidium non dicitur 
« culpa manus, sed culpa totius hominis, ita huiusmodi de- 
« fectus non dicitur esse peccatum personale, sed peccatum 
« lotius naturae, nec ad personam pertinet, nisi in quantum na- 
ti tura in/icil personam » (i). Nunc igitur, si peccatum origi- 
nale est peccatum afficiens immediate naturam, et nonnisi ea 
mediante, personam: statim consequitur, nullam aliam aver- 
sionem in eo importari, praeter eam quae in natura qua tali 
esse po'.est. lam vero, natura in quantum huiusmodi, non es: 
capax aversionis positivae a Deo fine ultimo, cum in principiis 
naturae nihil esse possit ordinans eam ad finem contrarium; 
invenitur tamen destituta dono gratuito quo ad Deum super- 
naturaliter attingendum et possidendum, fuerat ab initio eve- 
cta. Quare non potuit transire peccatum Adac ad posteros, 
sub ratione conversionis ad finem pravum, sed pure et sim- 


ii) S. Thom., de Malo, Quaest. 4, a. 1. 

pliciter, sub ratione voluntarii recessus ab ordine supcrnatu- 
ralis justitiae in qua primitus condita natura exstiterat; sic 
enim et non aliter, ipsi naturae imputabile est, usquedum in 
unoquoque nostrum regeneratione purgetur (i). 

Vide ergo differentiam inter reatum peccati personalis, et 
peccatum originale. Et personale quidem peccatum bene con- 
cipitur, quocumque naturae humanae statu praesupposito ; 
sive enim sit homo ad supernaturalia elevatus, sive in puris 
naturalibus institutus, semper potest unusquisque proprio actu 
SCSC a Deo ita avertere, ut vel signate vel exercite in bono 
commutabili ultimum sibi finem constituat; unde ex diversi- 
tate status minime immutari potest formalis ratio reatus cul- 
pae actualis, tametsi, materialiter loquendo, non in eodem ve- 
rilicaretur, sicut iam in thesi dictum est. — At vero, pecca- 
tum originale nequit omnino concipi, seclusa hypothesi su- 
pernacuralis rectitudinis qua fuit de facto humana natura a 
Deo primitus aucta; est enim essentialiter, originalis et gra- 
tuitae iustitiae destitutio, dependens a voluntario actu proto- 
parentis, non in quantum fuit haec persona singularis, sed in 
quantum era" fons et principium naturae, aut cum superna- 
tural! sanctitatis rectitudine propagandae, si fidelis permansis- 
set, aut cum illius privatione, si secus. 

Haec itaque dicta sint ut reatum culpae mortalis, in ori- 
ginali et actuali peccato, non secundum univocitatem intelligas 
sed secundum analogiam. Licet enim utrobique habeatur pri- 
vatio gratiae sanctificantis, tollens conversionem ad Deum 
finem: supernaturalem, non tamen utrobique eadem exsistit 
privationis ratio: hic, reitas simplicis recessus ab ordine gra- 
tuitae iustitiae, ex capite naturae in omnia eius membra de- 
scendens; illic vero, personalis rei-as positivae adhaesionis ad 
creaturam tamquam ad finem supremum, postposito Deo. 
Porro haec est radicatis differentia, ex qua omnes aliae deri- 
vantur, quoad utriusque peccati sequelas et effectus, ut suis 
locis pro nara occasione videbitur. 

Cavendum igitur quam maxime est ne in reatu culpae ge- 
nerarim accepto, sola consideretur gratiae privatio, sed per 


(O Cf. S. Thom., de Malo. q. j, a. 2. et de Vcrit, q. 24, a. 12, 
ad 2'*ni, 

prius attendenda ratio privationis, quae in aliqua actus volun- 
tarii imputabilitate consistit. Alias, non solum nulla remaneret 
distinctio inter originalis et actualis peccati reatum, verum 
etiam, (quod absit), in ipso ordine peccati personalis, impos- 
sibile esset reatus multiplicari, aut reatum unum alio graviorem 
existere; quippe privatio gratiae secundum se, nonnisi una est, 
nec maior in uno, nec minor in altero. Nunc autem, si gratiae 
destitutio rationem culpae non habet nisi in sua connexione 
cum voluntariis actibus imputabiliter perstantibus, apparet 
quomodo ex hac parte reatus peccatorum, tam numero quam, 
gravitate distinguantur. — Et idem proportionaliter sentien- 
dum est quoad maculam peccati, de qua sit sequens pro- 
positio. 


THESIS V. 


Macula peccati est re idem cum culpa habituali, sed ra- 
tione differt, et ideo dupliciter potest peccatum auferri, vel 
per modum ablutionis maculae, ut fit in baptismo, vel per 
modum remissionis culpae, ut in sacramento Poenitentiae. 


Peccatorum maculas omnes fere paginae Scripturae com- 
memorant. Nam, Ezech. XXXVI, 25, de futuro baptismo 
Novae Legis dicitur: Effundam super vos aquam mundam, et 
mundabimini ab omnibus inquinamentis vestris. Et Isai. IV, 4: 
Si abluerit Dominus sordes filiarum Sion. Et iterum, losue XXII, 
17: An parum vobis est quod peccatis in Beelphegor, et usque in 
praesentem diem macula huius sceleris in vobis permanet? — 
Ratio etiam apud S. Thomam in praesenti, evidens est. Nam 
sicut macula in corporalibus proprie dicitur, quando aliquod 
corpus nitidum perdit suum nitorem ex alterius corporis con- 
tactu: ita sane in spiritualibus dicetur metaphorice, quando 
anima decorem gratiae amittit ex spirituali velut conglutina- 
tione ad commutabile bonum, cui per amorem inhaesit inor- 
dinate. Recte igitur et convenienter, privatio nitoris gratiae, 
in ordine ad suam causam quae est actus peccati, macula 
nominatur. 

Atque hinc etiam evidenter apparet quomodo macula et 
culpa habitualis sin: re omnino idem; quod autem formalitate 

edifferant, non minus perspicuum est. Ratio enim culpae semper 
accipitur per respectum ad Deum, in quantum culpa ponit 
voluntariam aversionem ab ultimo fine; et ratio maculae ac- 
cipitur per respectum ad subiectum, in quantum macula de- 
bitum decorem ab anima aufert. Et ideo, sicut iam supra di- 
ctum est, eadem gratiae privatio subit aliam atque aliam de- 
nominationem, secundum quod consideratur uno modo, ut 
detrimentum nitoris proveniens ex spirituali contactu obiecti 
moraliter mali, vel alio modo, ut habitualis separatio a Deo 
opposita unioni charitatis (i). 

Porro, si macula et culpa sunt idem realiter, constat quod 
macula auferri nequit, quin eo ipso auferatur et culpa, vel 
viceversa. Sed si sunt ratione distincta, duplici modo iustifi- 
catio impii potest signo sacramentali significari, quatenus sa- 
cramentum vel significat directe emundationem a maculis, vel 
significat directe solutionem a vinculo culpae: hoc in Poe- 
nitentia, illud in Baptismo. Nam forma baptismi est: ego fe 
baptizo, id est, te abluo a maculis; sed forma Poenitentiae 
est: ego te absolvo a peccatis tuis, id est, ego iudex dico sive fa- 
cio ius, secundum quod debitum est ut pro reo innocens ha- 
bearis, adeoque, ut a morali ligamine imputationis peccatorum 
quo erga Deum uras obstrictus, liber exsistas. Et haec animad- 
versio maximi momenti est ad distinctionem utriusque sacra- 
menti intelligendam, uti suo loco ostendetur; in praesenti 
enim sufficiat innuisse. 


Qu aest. LXXXVII. 
DE REATU POENAE 


Deinde considerandum est de reatu poenae, qui nihil aliud 
est quam obligatio ad poenam, ut habetur in II, D. 42, q. 1, 
a. 2. Ad rectam autem dicendorum intelligentiam, necesse est 
aliqua praemittere de poena in genere, et de variis poena- 
rum generibus. 

i. De ratione poenae in generali.- Sciendum in pri- 
mis est quod in rebus voluntariis, malum poenae condividitur 


(1) Cf. Greg. de Valentia, ubi supra, Q. 16, l'unct. unie. 

contra malum culpae, et ita quidem condividitur, ut secun- 
dum praesentem Providentiae ordinem (i), quidquid in rationali 
creatura mali rationem habet, vel culpa sit, vel poena. « Ha- 
« bet enim hoc traditio fidei, ait S. Thomas dc Malo, q. i, 
«a. 4, quod nullum nocumentum creatura rationalis potuisset 
« incurrere, neque quantum ad animam, neque quantum ad 
« corpus, neque quantum ad aliqua exteriora, nisi peccato 
« praecedente, vel in persona, vel saltem in natura... Et pari 
« ratione in angelis, et sic omne malum rationalis creaturae, 
« vel sub culpa, vel sub poena (de facto) continetur ». 
Differentia autem inter poenam et culpam est triplex, ut 
passim docet S. Doctor. Nam primo, culpa est prior poena, 
ut poenae inductiva; poena vero est posterior culpa, ut per 
ipsam inducta. — Secundo, culpa rationem habet voluntarii, 
poena autem est contra voluntatem ; voluntatem dico vel actua- 
lem, sicut cum quis scienter sustinet aliquod nocumentum, 
vel habitualem, sicut cum alicui ignoranti subtrahitur aliquod 
bonum, de quo doleret, si sciret. — Tertio demum, culpa im- 
portat deviationem ab ultimo fine humanae vitae, prout a vo- 
luntario agente est; poena vero importat corruptionem proprii 
ac privati boni eius qui peccat, prout in invito patiente est. 
Itaque, dum culpa opponitur bono honesto, poena oppo- 
nitur bono delectabili, ac per hoc, generaliter definiri potest: 
Ablatio seu privatio boni delectabilis, quam ratione culpae, contra 


(1) Atqui praesens Providentiae ordo non est ordo debitus conditioni 
nostrae; quod quidem serio considerandum est contra aliquos adeo prae- 
sumentes dc iuribus creaturae adversus Deum, ut existiment iniustum esse, 
si creatura patiatur, secluso peccato : quo vix absurdius aliquid cogitare 
est. Deus enim nihil debet creaturae, et creatura nullum ius habet adversus 
Deum ; si quid ergo creaturae debitum dicitur, in tantum dicitur debitum, 
in quantum Deus suae sapientiae et bonitati debet ut creaturae aliquid con- 
terat. Porro ordo sapientiae ct bonitatis divinae minime exigit ut creatura 
ponatur in statu praetentaturali ; aliunde vero impassibilitas est praeterna- 
turalis creaturae, praesertim corporali, cum ipsa ex suis principiis propriis 
sit malo physico obnoxia. Ne ergo ex sensibilitate vel imaginatione res 
metiaris, sed magis ex ratione. — Verum, ad factum quod attinet, per re- 
velationem accepimus, tantam fuisse liberalitatem Dei erga creaturas ra- 
tionales ut in eo statu eas condiderit in quo, si non peccassem, nihil mali 
paterentur. Hoc igitur sensu dicendum est, malum earum, vel sub culpa, 
vel sub poena contineri. 

naturalem appetitum suae voluntatis, creatura rationalis patitur. 
Dixi, contra naturalem appetitum voluntatis, quia dupliciter 
consideratur voluntas, vel ut natura, vel ut ratio; porro ad 
rationem poenae sufficit ut sit contra voluntatem ut naturam, 
etsi forte consentiat voluntas ut ratio, sicut cum in recom- 
pensationem culpae praeteritae aliquis sibi poenam sponta- 
neus assumit, vel etiam a Deo illatam patienter sustinet (1). 
Utroque tamen modo, quantum tollitur de involuntario, tan- 
tum adimitur de poenalitate. 

2. De poena concomitante, et poena inflicta. — Cum 
igitur culpa de sui ratione sit voluntaria deviatio a fine uni- 
versi, poena vero importet detrimentum quo quis invitus suo 
proprio bono privatur: impossibile sane est ut idem secun- 
dum idem, sit poena simul et culpa, quia idem secundum 
idem non potest esse voluntarium et contra voluntatem, ne- 
que etiam idem secundum idem privat ordinem finis universi 
et tollit privatum bonum peccatoris. Sed secundum diversa, 
nihil prohibet quominus idem sit poena et culpa, sicut nihil 
impedit quin idem, sub alia atque alia consideratione, et sim- 
pliciter voluntarium existât, et simul involuntarium secundum 
quid 12). A fortiori, minime repugnat quin culpa secum ipsa 
poenam concomitanter afferat; imo vero in peccantibus ne- 
cesse est id evenire. Et re quidem vera, fieri omnino nequit 
ut quis tendat in commutabile bonum tanquam in finem ul- 
timum, quin incurrat in seipso deformitatem et privationem 
perfectionis sibi maxime debitae ; haec autem deordinatio ha- 


(1) « Aliquid dicitur voluntarium dupliciter. Uno modo, voluntate ab- 
« soluta, ct sic nulla poena est voluntaria, quia ex hoc est ratio poenae, 
« quod voluntati contrariatur. Alio modo dicitur aliquid voluntarium vo- 
« hintate conditionata, sicut ustio est voluntaria propter sanitatem conse- 
i quondam, et sic aliqua poena potest esse voluntaria dupliciter. Uno modo, 
« quia per poenam aliquod bonum acquirimus, et sic ipsa voluntas assumit 
K poenam aliquam, ut patet in satisfactione, vel etiam quia ille libenter eam 
« accipit, et non vellet eam non esse, sicut accidi: in martyrio. Alio modo, 
« quia quamvis per poenam nullum bonum nobis accrescat, tamen sine 
a poena ad bonum pervenire non possumus, sicut patet de morte naturali, 
‘ic: tunc voluntas non assumit poenam, et vellet ea liberari, sed eam sup- 
« portat, et quantum ad hoc voluntaria dicitur ». S. Thom., in IV, D. 2J, 
q. i, a. L q. 4. 

(2) S. Thom., 1-2, Q, 6, a. 6. 

bet omnes poenae conditiones, tum quia privat propriam ani- 
mae rectitudinem quae est unicuique delectabilis, tum quia 
etsi indirecte simpliciter voluntaria, semper tamen est invo- 
luntaria secundum quid; si enim peccator posset frui bono 
quod concupiscit, non incurrendo illam, profecto illam non 
vellet. Et simili modo, omnes passionum anxietates sunt in 
peccantibus contra naturalem tendentiam voluntatis eorum ; 
nam iracundus eligit sic insurgere in punitionem alterius, ut 
ipse ex hoc nullam molestiam, nullum laborem pateretur ; unde 
cum in ista incidit, poenale ei est, idemque dic de conscien- 
tiae remorsu, aliisque eiusmodi. Haec itaque sunt, quae vo- 
cantur poena peccati concomitans; de qua intelligitur clamor 
impiorum in novissimo die, Sap. V, 7. « Lassati sumus in 
«via iniquitatis et perditionis, ambulavimus vias diilici- 
«les » (1). 

Sed ab hac poena concomitante distingui debet poena 
quae est ab extrinseco, utpote a vindice Deo inflicta, iux:a 
illud S. Thomae, in II, D. 27, q. i, a. 5: « Culpae redditur 
« duplex poena: una quae concomitatur ipsam culpam, ut 
« conscientiae remorsus et huiusmodi, secundum quod Au- 
« gustinus dicit 1. 1 Confess., c. 12, quod inordinatus ani- 
« mus sibi ipsi est poena; alia quae infligitur a iudice Deo 
« vel homine». Et omnis ratio differentiae inde est repetenda, 
quod poenae concomitantis sufficiens causa est peccatum, non 
modo meritoria, verum etiam effectiva et quasi exsecutiva ; 
poenae vero inflictae causa efficiens non est nisi Deus, large 
nunc sumendo rationem effectionis, prout se extendit etiam 
ad eas privationes quarum aliquis est auctor, non quidem 
agendo, sed potius non agendo. 


(1) Hae viae sunt difficiliores, id est, anxietatibus omnis generis magis 
refertae, quam viae iustoruui in hoc mundo. Dicit alicubi Philosophus quod 
delectatio perficit operationem sicut pulchritudo iuventutem ; est enim sicut 
quidam decor operationis, ipsa delectatio; quo fit ut beatitudo in sua es- 
sentia nihil aliud sit quam operatio perfectissima circa obiectum altissimum, 
cui annexa est delectatio summa ut connaturaiis proprietas. Quare, cum 
eadem sit contrariorum ratio, sicut delectationis puritas perfectioni opera- 
tionis proportionatur, ita anxietas ct perturbatio inordinationi cius; non 
enim frustra homo ab ordine sui veri finis, etiam nunc se subtrahit, et pro- 
pter hoc dicent impii in inferno: Ambulavimus via; difficiles! 

Hinc vides, privationem gratiae, sub alio ct alio respectu 
pertinere tum ad culpam habitualem, tum ad poenam con- 
comitantem, tum ad poenam inflictam. Nam secundum quod 
accipitur ut verificans in praesenti ordine rationem aversionis 
a tine qui Deus est, sic est constitutiva culpae habitualis, 
omnia intelligendo iuxta praemissa in quaestione praecedenti. 
Rursus, secundum quod in eodem praesenti ordine vérifient 
rationem inquinamenti quod actus peccati imputabiliter per- 
severans ponit in anima, sic est poena concomitans. At vero, 
considerata absolute, prout est physica destitutio radicalis 
principii supernaturalis bcatitudinis, sic non habet causam 
nisi eum solum, a cuius physico influxu pendet gratiae infusio 
et conservatio, et pro tanto, ad poenam inflictam pertinere 
dicenda est. 

Haec igitur de poena concomitante ct inflicta generaliter 
dicta sint; in quo solum restat observandum quod, ubi de 
rectlu poenae agitur, prior illa omittitur, et sola considerari 
debet haec posterior. 

3. De poena quae infligitur in remedium salutis, et 
ea quae est ex pura iustitia in vindictam violationis 
ordinis. — Ulterius nunc considerandum venit, quod poena 
inflicta dupliciter considerari potest: vel ut denuntiata seu 
comminata, vel ut actu illata seu inferenda. Et siquidem su- 
matur ut comminata, sic semper medicinalis est, utpote habens 
pro fine retractionem hominum a peccato, iuxta illud Psal- 
mi LIX. 6: « Dedisti metuentibus te significationem, ut fu- 
« giant a facie arcus, ut liberentur dilecti tui » (1). Si autem 


(i) Sensus est: Dedisti metuentibus te significationem, sive denuntia- 
tionem et comminationem poenarum aeternarum, ut a peccato abstinentes 
fugiant a facie arcus, hoc est, a poenis peccatoribus praeparatis, ct libe- 
rentur atque in aeternam beatitudinem recipiantur dilecti tui. Sicut si dux 
volens auferre militibus vclleitatem abeundi retro, et compellere eos ad 
victoriam, publicaret sc posuisse in posterioribus exercitus, qui in ore gladii 
percutiant fugientes. Et sic verum est quod poena qua denuntiata, semper 
est in bonum rationalis creaturae, ut scilicet, saltem nictu compellatur ten- 
dere in veram beatitudinem, quam alias, in tenebris huius vitae constituta 
etfascinatione nugacitatis decepta, negligeret. Et sic etiam verum est quod 
nemo regulariter perveniret in caelum, si non esset infernus denuntiatus, 
quia non amplius foret locus initio sapientiae, quod est timor Domini. 


7-1 QUAEST. LXXXVII. 


sumatur ut actu illata, sic non semper est medicina iis qui 
eam subeunt, sicut patet evidenter de poenis quae inferuntur 
post mortem. 

Sumendo igitur poenam inflictam prout actu illatam vel 
inferendam, dividitur in eam quae est in remedium salutare 
(sive eius qui punitur, sive etiam aliorum), et eam quae est 
pure in vindictam violationis ordinis iustitiac. — Ad primum 
genus pertinent poenae vitae praesentis; de quibus tamen nihil 
taxatum invenitur in Dei Providentia, hoc sensu scilicet, quod 
nec infallibiliter consequuntur culpas, nec eisdem certa lege 
commensurantur; quin imo, saepe saepius a maximis pecca- 
toribus absunt, cum maior punitio sit non puniri hoc genere 
poenae, quam puniri ii). Hinc, de iniquis dicitur lob. XXI, 7: 
Impii vivunt, sublevati sunt, conforlaiique deliciis. Et Habac. I, 
13: Quare respicis super iniqua agentes, et taces, devorante impio 
iustiorem se? Et Psalm. LXXII, 5: Quia gelavi super iniquos, 
pacem peccatorum videns... ; in labore hominum non sunt, et cum 
hominibus non flagellabuntur, ideo tenuit eos superbia. — Ad se- 
cundum autem genus pertinent poenae luturae, quae non ex 
Dei misericordia, sed ex sola iustitia procedunt, ct ideo ri- 
gorose commensurantur culpis, cum venerit dies Domini, in 
quo unicuique a iustO iudice retribuetur secundum opera sua. 
Atqui iterum, illae solae sunt, quae considerari debent in prae- 
senti; nam per reatum poenae intelligitur obligatio ad poe- 
nam infallibiliter taxatam iuxta culpae quantitatem, ct haec 
est poena venturi aevi. 

4. De poena inflicta futuri saeculi, prout in poenam 
damni, et poenam sensus dividitur. — Utriusque ratio 
distinctiva tripliciter assignata invenitur a S. Thoma: vel sci- 
licet per respectum ad Deum a quo poena infligitur, vel per 
respectum ad subiectum cui infligitur, vel denique per respe- 
ctum ad culpam propter quam infligitur. 

Per respectum ad Deum qui infert poenam, sic ad poe- 
nam damni pertinet omnis poena, cuius Deus est auctor 
per simplicem subtractionem influxus; ad poenam vero 


() Nam ct medici austeras potiones propinant infirmis, ut conferant 
sanitatem. 

sensus, ea cuius est auctor per actionem etiam positivam: 
« Quaedam est poena damni ut subtractio gratiae et hu- 
«iusmodi, et harum poenarum Deus causa est, non quidem 
«agendo aliquid, sed potius non agendo: ex eo enim quod 
« Deus gratiam non influit, consequitur in isto gratiae pri- 
« vatio. Quaedam vero poena sensus est, quae per aliquam 
«actionem infligitur, et huius, etiam agendo, Deus est au- 
«ctor» (i). — Per respectum autem ad subiectum cui poena 
infertur, sic poena damni est omnis poena formaliter con- 
sistens in simplici privatione, poena vero sensas ea quae con- 
sistit in cruciatu positivo. Unde S. Thomas (2), poenam sen- 
sus removens a pueris in solo originali decedentibus, excludit 
ab eis illud omne cui proprie convenit nomen tormenti, sup- 
plicii, cruciatus, vel gehennae; imo articulo sequenti, expresse 
refert ad poenam sensus, afflictionem quae alias, ex privatione 
visionis Dei consequitur: « Nulla, inquit, ratio videtur esse, 
« quare subtrahatur eis (pueris) exterior poena sensus, si at- 
« tribuitur eis interior afflictio quae est multo magis poenalis, 
«et magis opponitur mitissimae poenae quam Augustinus 
«eis attribuit». — Denique, per respectum ad culpam pro 
qua poena infertur, sic poena sensus illa est quae respondet 
conversioni ad commutabile bonum, poena vero damni, illa 
quae respondet aversioni ab incommutabili bono : « Ex parte 
« igitur aversionis respondet peccato poena damni, quae etiam 
«est infinita: est enim amissio infiniti boni, scilicet Dei. Ex 
« parte autem inordinatae conversionis respondet ei poena 
« sensus quae etiam est finita » (3). 

Quibus suppositis, facile possunt ad concordiam redigi 
vara dicta Doctorum; potest etiam videri, quis sit aptior 
modus loquendi, ut claritati consulatur. Equidem iuxta omnes 
privatio gloriae secundum se, ad poenam damni exclusive per- 
tinere dicenda est, quacumque consideratione facta: et simi- 
liter gehenna ignis, ad poenam sensus. Unde non occurrit 
dubium nisi de afflictione maxima, quae oritur ex privatione 
visionis Dei, in iis qui personaliter peccaverunt, et in termino 


(1) S. Thom., in II, D. 57, q. 5, a. I, in corp. 
(2) Dc Malo, Q. 5, a. 2. 
G) S. Thom., hic, a. 4, in corp. 

viae iam constituti, sciunt se ad gloriam caelestem advocatos, 
sua maxima culpa a tanto bono excludi. Sed dicendum quod 
sub alia et alia consideratione, modo ad poenam damni, modo 
ad poenam sensus recte reducitur. Si enim attendas divisio- 
nem poenae sensus et poenae damni, per respectum ad sub- 
iectum, (prout scilicet ponit in eo, vel puram privationem, 
vel dolorem positivum): sic evidens est quod praedicta af- 
flictio ad poenam sensus est referenda (i). Si autem divisio 
attendatur per respectum ad Deum inflictorem poenae, vel 
ad culpam pro qua poena infligitur: sic e contra, referri. de- 
bet ad poenam damni, ut naturalis sequela eius. Non enim 
positiva actione punitiva infert Deus afflictionem hanc, sed 
ipsa ad subtractionem beatitudinis propter personales culpas 
sponte sua consequitur; et simili modo, in taxatione poenae 
pro aversione a Deo, non seiungitur privatio ab annexa affli- 
ctione, sed per modum unius iure meritoque utrumque su- 
mitur. Nunc vero observa quod modus loquendi plerutnqiit 
conformis est huic posteriori considerationi; nam cum poena 
damni nominatur, gencratim consignificari solet et interior 
afflictio privationem beatitudinis consequens, ita ut ex parte 
poenae sensus, sola se teneat gehenna ignis. Verumtamen, si 
sermo sit de iis qui decedunt in originali absque reatu pec- 
catorum personalium, poena damni nihil aliud importat quam 
puram privationem, eo quod pro originali peccato nulla est 
poena positiva in futura vita (2). Vide ergo, quomodo ex sub- 
iecra materia amplitudo sensus sit semper determinanda. 


(1) (| Poena sensus, inquit S. Thomas, de Malo, q. j. a. 2, in corp., 
« opponitur integritati naturae et bonae eius habitudini n. Atqui affiictio 
quaelibet, undecumque orta, privat bonam naturae habitudinem, ut constat. 
Ergo, ex hac parte, dolor ortus ex privatione supcrnaturalis beatitudinis, per- 
tinere dicendus est ad poenam sensus. 

(2) Ratio est quia peccatum originale est voluntarium voluntate capitis 
a quo communis natura propagata est, non vero voluntate huius personae 
quae naturam habet ab Adamo propagatam. Sicut autem culpa, ita ct poena, 
quae debet proportionalitcr culpae respondere ; et ideo, peccato originali 
debetur poena directe afficiens naturam qua talem, non vero naturam ut 
individuatam in hac persona, quae voluntate sua nihil contulit ad pecca- 
tum. — lani vero, omnis poena quae per inflictionem alicuius contrarii 
infertur, immediate afficit personam, qua haec singularis persona est, sicut 
cum quis flagellatur, vel occiditur, vel in ignem mittitur, etc. Tunc enim 

Ultimo animadvertendum occurrit quod in purgatorio, di- 
latio gloriae non habet simpliciter rationem poenae damni, 
quandoquidem anima ibi possidet gloriam in radice inamissi- 
bilis gratiae, necnon et in exspectatione quam scit absolute 
certam atque infrustrabilem. Est tamen dilatio ista maxime 
poenalis, quia etsi in hac vita carentia visionis Dei non sit 
privatio veri nominis, (nam, ut dicitur |. 3. c. Cent., c. 144, 
privatio alicuius non est, nisi quando natum est haberi, non 
enim catulus mox natus dicitur visu privatus): at certe, sta- 
tim post finem vitae, talis efficitur, et ex tunc, annexam ha- 
bet punitivam afflictionem. Verum in infinitum distat a poena 
damnatorum (1), cui soli nomen damni attribuere solent: et 
hoc debuit convenienter hic notari, ne forte ex confusione 
nominum sequatur aliquando confusio conceptuum. Nunc au- 
tem post notiones praeambulas, ad ipsam doctrinae exposi- 
tionem accedamus oportet. Hinc: 


non est privatio veluti inhaerens communi naturae quam ipse a progenito- 
ribus accepit, sed aliquid directe afficiens individuum in quantum huiusmodi. 
Opaproptcr poena peccato originali debita, non est nisi subtractio origi- 
nalium donorum gratiae. — In tantum igitur afflictiones positivae pertinent 
ad poenam originalis peccati, in quantum sunt naturales sequelae huius 
subtractionis. Atqui afflictiones positivae naturaliter consequentes originalis 
iustitiac subtractionem, non sunt, neque esse possunt nisi in statu huius 
vitae. Sunt, inquam, in statu huius vitae, quia remoto freno quo impe- 
diebatur naturalis corruptibilitas, sponte sua enascuntur omnia quae nunc 
patimur. At vero in futura vita, corruptibilitas ex natura rei amplius non 
est: afflictio nutem et tristitia interior ex privatione supematuralis beatitu- 
dinis, nequaquam esse potest in iis qui illam non cognoscunt, et aliunde 
frauntur bonis quae per naturam habent, quales illi sunt qui decedunt in 
solo originali. Relinquitur ergo quod poena damni in eis, condividatur ab 
omni tormento positivo. — Cf. de Malo, q. 5, a. 3. 

(1) In inferno nullus ordo, sed sempiternus horror inhabitat, nec ali- 
quid tollitur de ratione poenae, quia damnati utpote voluntatem habentes 
obstinatam in malo, justitiae Dei totaliter repugnant. — Ast in purgatorio 
adest charitas, imo charitas confirmata, quae nec potest amitti, nec iam 
compatitur motum aut affectum ullum qui praeter rectum ordinem exsistat. 
Quapropter purgantes animae consentiunt poenis suis, sicut et Dei iustitiac 
quae poenas ordinat; porro, ut supra habitum est, quantum adimitur dc 
involuntario, tantum tollitur de poenalitate. 

THESIS VI. 


(Art. i). 


Omne peccatum inducit reatum poenae proportionatae 
pro futura vita in foro Dei. 


Haec est fundamentalis assertio, cuius sensum recte asse- 
quaris oportet; non enim dicitur omne peccatum in praesenti 
vita commissum, fore de facto puniendum in futura; contin- 
git enim peccatum hic remitti, et quantum ad culpam et quan- 
tum ad poenam. Sed asseritur semper induci reatum, id est 
ligationem ad poenam alterius vitae, sive postea reatus ille 
ante mortem solvatur, sive non. 

Hoc igitur sensu, assertio est valde obvia, tam in Scriptu- 
ris, quam in doctrina Sanctorum. Inter alia autem revelatio- 
nis testimonia, ponderandum est verbum Domini, Matth. XII, 
36: « Dico autem vobis quoniam omne verbum otiosum quod 
« locuti fuerint homines, redden: rationem de eo in die iudi- 
«cii» (1). Nam de eo solo reddetur ratio in futuro iudicio, 
de quo est poena taxata in foro Dei. Sed in futuro iudicio 
rationem reddent homines, etiam de verbo otioso, hoc est 
de omni actu qui, ex suo genere omnino indifferens, tantum- 
modo iusta necessitate caruit, vel pia utilitate: et hoc est mi- 


(1) Vix potest aliquid inveniri, quo fundamentale principium moralitatis 
magis illustretur; hinc enim habemus quod tutam otiosum est quoddani 
malum morale; nunc autem iure inquiritur quidnam verbo otioso inesse 
possit, unde ci mali moralis ratio conveniat? Et nihil aliud occurrit, nisi 
irreferibilitas in finem ; quippe otiosum idem est ac, extra ordinem finis, 
(quod redundat, et non est ad rem). Sed quis tandem ille est finis, cuius 
respectu verbum dici potest otiosum, ct quia otiosum, ideo deordlnatum 
ac punibile? Non certe ipse homo, cui si verbum dicere lubet, per hoc 
ipsum implet beneplacitum suum, ct in hoc ordine nihil otiosum facit. 
Neque etiam alius finis a quo homo se toto non dependeat; nec tu, nec 
ille, nec creatura qualiscumque ; nam etiamsi respectu tui, vel illius, vel 
cuiuslibet creaturae, otietur verbum meum, quaeso te, quis adeo desipiet 
ut dicat ipsum esse hoc titulo inordinatum ? Non enim constituor ego sub 
ordine tuo, nec tu sub meo; unde nihil est deordinationis, si nec actio 
tua ad me tendit, nec mea ad tc. Ergo unus solus finis est, cuius respectu 
aliquid intclligitur ex ipsa sua otiositate malum ; ille, inquam, finis ad quem 
omnes meas actiones referre teneor, et iste est Deus, totius moralitatis 
principium et terminus. 

nimutn quid in ordine peccatorum. Ergo a fortiori, reatus 
poenae inducitur per quamlibet aliam culpam, nihilque exci- 
pitur a generalitate verborum Apostoli, Rom. II, 9: « Tri- 
« bulatio et angustia in omnem animam hominis operantis ma- 
tt lum, ludaci primum et Graeci ». 

Ratio etiam intrinseca est in aperto, nam lex de sui ra- 
tione habet vim coercidvam; coercitio autem legis est per ti- 
morem poenae; requiritur ergo ut lex poena proportionata 
sanciatur. Sed lex Dei prohibet omne peccatum; ergo omne 
peccatum inducit in foro Dei reatum poenae; non autem pro 
praesenti vita, ut consta: ex praemissis (1); ergo pro futura, 
in qua unicuique iuxta opera sua a iusto iudice retribuitur. 
— Accedit et argumentum S. Thomae in praesenti. Videmus 
enim hoc esse in natura rerum, ut quisquis insurgit contra 
ordinem aliquem, a principe huius ordinis deprimatur. Ergo 
omnis qui insurgit contra ordinem iustitiae, deprimi debet ab 
eo qui huius ordinis princeps exsistit, contrahendo scilicet 
reatum poenae in iudicio eius. Sed omnis peccans agit contra 
iustitiae ordinem, cuius princeps est Deus; ergo sequitur ea- 
dem conclusio, in qua, cum non occurrat specialis obscuritas, 
statim ad ampliores quasdam determinationes veniendum est, 
ut in thesi sequenti. 


THESIS VII. 
(Art. 5-5). 


Omne et solum peccatum mortale per se inducit reatum 
poenae aeternae, quae etiam est duplex: poena quidem da- 
mni respondens inordinationi aversionis a vero ultimo fine, 
et poena sensus respondens inordinationi conversionis ad 
indebitum finem. Porro aeternae punitionis ultima ratio est 
aeterna permanentia moralis inordinationis in humana vo- 
luntate, quae post mortem non est amplius flectibilis circa 
ultimum finem, sed in eo fine cui in instanti mortis adhae- 
rebat, immobiliter ac necessario ex rei natura obfirmatur. 


Iterum distingue reatum poenae a punitione ipsa, quia po- 
test incurri reatus, quin sequatur punitio, si forte reatus sol- 
vatur, antequam veniat tempus luendi poenam. Hinc duplex 


(1) Vide supra pag. 74. 

pars in thesi iure merkoque distinguitur; et primo agendum 
de ipso reatu quem ex sese et suapte vi peccatum inducit, con- 
siderando poenam peccati, tam quoad durationem, quam quoad 
quidditatem. 


$ > 


Quod omne mortale peccatum inducat reatum aeternae 
poenae damni, indubia Sacrae Scripturae testimonia atte- 
stantur. Legitur enim in i Cor. VI, 9: Neque fornicarii, ne- 
que idolis servientes, neque adulteri, neque molles.... regnum Dei 
possidebunt. Ergo quisquis, elapso tempore viae (quod solum 
iuxta Scripturas, assignatur poenitentiae et remissioni pecca- 
torum), reus invenitur alicuius e supradictis sceleribus, ita ut 
fornicarius vel adulter vere nominetur et sit (1): iste absolute 
et in perpetuum a regno Dei manet exclusus, ideoque ae- 
terna poena damni punitur per privationem beatitudinis cae- 
lestis. Porro huius poenae reatus non incurritur, ut constat, 
quando homo moritur, sed quando peccat; post mortem enim 
incipit tantum inamovibiliter persistere, et ad exsecutionem 
perduci. Peccatum itaque semper efficit hominem reum ae- 
ternae poenae damni, tametsi toto tempore quo vita praesens 
agitur, reatus ille, simul cum culpa quam consequitur, possit 
auferri. — Et eodem modo ratiocinaberis circa illud Evan- 
gelii, Matth. XXIV, 41: Tunc dicet ei his qui a sinistris erunt: 
Discedite a me, maledicti. Quid est enim excludi a consortio 
Christi regis gloriae, in illa regeneratione et novo natali to- 
tius universi, nisi longe fieri ab ea lerusalem, ubi es: haere- 
ditas filiorum in visione Dei? Iterum ergo inculcatur poena 
damni, cuius reatum incurrit quisquis malus efficitur per vo- 
luntariam a Deo aversionem, et, quantum est ex vi huius 
aversionis, debe: habere locum inter eos qui a sinistris erunt. 
—- Item, Apoc. XXI-XXII, describens loannes regnum in quo 
Sancti Deo fruuntur, munditiam absolutam aeternae illius ci- 
vitatis multis prosequitur: ubique aurum mundum simile vi- 
tro mundo, ubique plateae nitidissima luce resplendent, nec 


(1) Nota hic, quod de aliis mortalibus peccatis eadem evidenter ratio est. 

sine sacro quodam terrore cogitari potest, quanta sit puritas 
requisita ut quis ambulet per fulgentes vias, et vel appropiet 
ad muros, quorum singuli lapides margaritae sunt; quare ab 
hoc paradiso gloriae vox egreditur dicens: Foris canes, et ve- 
nefici, et impudici, et homicidae, et idolis servientes, et omnis qui 
amat et facit mendacium. In quo iterum atque iterum denun- 
tiatur peccatoribus finalis et definitiva a beatitudine exclusio; 
unde eadem conclusio sequitur ac supra. 

Reatum quoque aeternae poenae sensus notissimae 
auctoritates nos edocent. Dicitur enim, Marc. IX, 42: Ft si 
scandalizaverit te manus tua, abscide illam; bonum est tibi de- 
bilem introire in vitam, quam duas manus habentem ire... in ignem 
inexstinguibilem. Sed nulla esset haec consequentia, si mortale 
peccatum, cuius occasio vel causa hic removeri iubetur, non 
faceret hominem reum gehennae ignis perpetui. Dicitur etiam 
Matth. XXV, 41 : Discedite a me in ignem aeternum; et infra: 
Ibunt hi in supplicium aeternum; et Isaiae ultimo: Ignis eorum 
non exstinguetur; et Apoc. XIV, ii: Etfumus tormentorum 
eorum ascendet in saecula saeculorum. De quibus grandis nobis 
sermo esse deberet, si occurreret necessitas demonstrandi pro- 
prietatem verborum Scripturae quoad ignem inferni, vel etiam 
declarandi qua ratione ignis torqueat animas et spiritus an- 
gelicos. Sed haec omnia non sunt huius loci, cum praesens 
indago solum respiciar veritatem reatus interminabilis poenae, 
quae non solum in privatione beatitudinis, sed etiam gene- 
rarim in positiva inflictione alicuius contrarii consistat. Porro, 
quocumque modo ignem interpreteris, duo saltem satis su- 
perque perspicua sunt: primo quidem, nomine ignis signifi- 
cari positivum instrumentum divinae iustitiae ad vindictam 
peccati; tum praeterea, huius ignis poenam denuntiari aeter- 
nam, id est, nunquam omnino finiendam. — Constat primum, 
quia ignis qui paratus est diabolo et angelis eius (1), ignis 
exstans in loco tormentorum (2), ignis qui armatur ad ultio- 
nem inimicorum (3), gehenna quam sicut torrens sulphuris 


(1) Matth. XXV, 41. 
(2) Luc. XVI, 24-29. 
(QD Sap. V, 18. 

succendit flatus Domini (1), profecto non est aliquid de ge- 
nere privationum, sed res quaedam a Deo facta, et ab eo or- 
dinata in cruciatum impiorum. — Constat pariter ut secun- 
dum, cum ubique ignis ille dicatur inexstinguibilis, et expresse 
appelletur aeternus. Nec valet si opponas quod in poeticis 
locutionibus V. T., aeternitas quandoque, non absolutam in- 
terminabilitatem, sed solum Jurationis diuturnitatum signifi- 
cet. Nulla enim hic paritas esse potest, tum quia in Novo 
Testamento nusquam vox aiwvio eo sensu adhibita invenitur; 
tum quia eodem tenore impiis denuntiatur ignis aeternus, 
quo iustis vita aeterna; tum denique quia subiecta materia 
et scopus orationis omnem haesitationem manifeste excludunt, 
quandoquidem in praefatis locis aliisque similibus, explicatur 
consummatio saeculi, et ultimus terminus omnium rerum, 
post quem nihil ultra exspectandum erit, regno caelorum in 
toto universo immobiliter constituto (2). 


(1) Isai. XXX, ;j. 

(2) « Commoneo ut cie diaboli angeloruinquc cius correctione, et in 
« pristinum statum reparatione sapere nihil audeas: non quia diabolo et 
« daemonibus invideamus,... sed quia ultimae sententiae summi ct vera- 
« cissimi ludicis, ex nostra praesumptione addere nihil debemus. Ipse enim 
« se similibus eorum dicturum esse praedixit: Ile iit ignem aeternum qui 
d paratus est diabolo ei angelis eius. Nec movere debet, ut hoc loco aeter- 
« num pro diuturno accipiamus, quod alibi scriptum est: /n aeternum et 
« in saeculum saeculi........... Sed quisquis prudenter advertit quod dictum 
« est, ile in ignem aeternum, illud esse dictum quod non habet finem, a 
« contrario probat eo ipso loco evangclico de vita aeterna quam iusti ac- 
te cepturi sunt; non enim et ipsa habet finem. Ita enim conclusit: Ibunt 
« tilt in ambustionem aeternam, iusti autem in vitam aeternam. In utroque 
« graecus aıwviov habet- Si misericordia nos provocat credere, non futurum 
« impiorum sine fine supplicium, quid de praemio justorum credituri sumus, 
« cum in utraque parte, eodem loco, eadem sententia, eodem verbo pro- 
ie nuntietur aeternitas?.... Postremo si aeternum et aeternate, hoc est, ai&» 
« et aioviov, sub utroque intellectu in Scripturis poni solet, aliquando sine 
« fine, aliquando cum fine : quid de illis Prophetae verbis responsuri sumus, 
« ubi scriptum est: Vermis eorum non morietur, et ignis eorum non exstin- 
« guetur? Qualiscumquc poena significata sit nomine vermis atque ignis, 
« certe si non morietur nec extinguetur, sine fine praedicta est, nec aliud 
« agebat Propheta, cum hoc diceret, nisi ut eam sine fine praediceret ». Au- 
gust., contra Priscillianistas, c. 5-6. 

Nunc, si praedictorum rationem intrinsecam quae- 
ras, considera primo, quam necessario per mortale peccatum, 
aeterna poena incurratur. Et principium totius argumentationis 
hinc sumendum est, quod quidquid moralitatis ordinem irre- 
parabilicer pervertit, interminabilis etiam poenae reum homi- 
nem efficere debet, in foro utique illius ad quem spectat ordo 
moralitatis sive ultimi finis, id est, in foro Dei. Quamdiu 
enim manet deordinatio a statu iustitiae, tamdiu reordinatio 
per poenam duret necesse est: non quod duratio reatus cul- 
pae sit causa meritoria durationis poenae, sed conditio sub 
qua causa meritoria quae in actu peccati praecessit, semper 
exserit vim suam. Atqui omne et solum peccatum mortale, 
quantum est de se, irreparabiliter pervertit ordinem moralitatis 
et iustitiae; subtrahit enim ipsum ordinis principium quo 
voluntas hominis subditur Deo ut fini ultimo, id est, gratiam 
et charitatem ; et quia, subtracta charitate et gratia, nihil in 
homine relinquitur unde ipsa charitas possit reparari, dicen- 
dum superest quod, quantum est ex parte peccantis, semper in- 
ducitur irreparabilis subversio ordinis moralis. Ergo ex natura 
rei consequitur reatus poenae nunquam desiturae. « Peccatum, 
«inquit S. Thomas (1), ex hoc inducit reatum poenae, quod 
«pervertit ordinem. Manente autem causa, manet effectus; 
« unde, quamdiu perversitas ordinis remanet, necesse est quod 
«remaneat reatus poenae. Pervertit autem aliquis ordinem, 
« quandoque quidem reparabililer, quandoque autem irrepa- 
« rabiliter. Semper enim defectus quo subtrahitur principium, 
«irreparabilis est; si autem salvetur principium, eius virtute 
«alii delectus reparari possunt: sicut si corrumpatur princi- 
« pium visivum, non potest fieri visus reparatio, nisi sola vir- 
«tute divina; si vero, salvo principio visivo, impedimenta 
« adveniant visioni, reparari possunt per naturam vel artem. 
« Cuiuslibet autem ordinis est aliquod principium, per quod 
« aliquis fit particeps illius ordinis. Et ideo, si per peccatum 
€ corrumpatur principium ordinis quo voluntas hominis sub- 
« ditur Deo, erit inordinatio, quantum est de se, irreparabilis, 
« etsi reparari possit virtute divina. Principium autem huius 


(1) S. Thom., hic, art. 3. 

« ordinis est ultimus finis, cui inhaeret per charitatem. Et 
«ideo, quaecumque peccata avertunt a Deo, charitatem au- 
«ferentia, quantum es: de se, inducunt reatum aeternae 
« poenae ». 

Exigit autem iustitia ut poena ista sit in primis poena 
damni. Fert enim aequitas ut qui se a Deo separavit separa- 
tione quae opponitur unioni charitatis, puniatur per separa- 
tionem a Deo oppositam beatificae fruitioni; et universaliter 
loquendo, quisquis contra legem peccat contemnendo finem 
legis, debet secundum iustitiae regulam amittere beneficium 
finis. Sed quisquis peccat mortaliter, iste legis aeternae finem 
contemnit, sese ab eo avertendo. Ergo oportet ut amittat be- 
neficium, sive fruitionem huius finis, qui est ipsa per essen- 
tiam bonitas. Rursus, amissio alicuius boni non est, nisi sit 
definitiva et perpetua privatio eius, quandoquidem id cuius 
possessio solum differtur, nusquam dicitur amissum, sed pro- 
rogatum. Necesse igitur est ut peccato mortali ex parte aver- 
sionis, respondeat poena perpetuae privationis summi illius 
boni in cuius possessione sita est hominis beatitudo; et in 
hoc poenam damni dicimus consistere. « Naturalis aequitas, 
« inquit Angelicus I. 3. c. Gent., c. 144, hoc habere videtur, 
« quod unusquisque privetur bono contra quod agit; ex hoc 
« enim reddit se tali bono indignum. Et inde est quod secun- 
« dum civilem iustitiam, qui contra rempublicam peccat, so- 
« cietate reipublicae privatur omnino, vel per mortem, vel per 
« exilium perpetuum ; nec attenditur quanta fuerit mora tem- 
« poris in peccando, sed quid sit contra quod peccavit. Ea- 
« dem est autem comparatio totius vitae praesentis ad rem- 
« publicam terrenam, e: totius aeternitatis ad societatem bea- 
« torum qui ultimo fine aeternaliter potiuntur. Qui ergo 
« contra ultimum finem peccat, et contra charitatem per quam 
« est societas beatorum, in aeternum debet puniri (privatione 
« huius finis et societatis), quamvis aliqua brevi temporis 
« mora peccaverit ». 

Tandem oportuit ut poenae damni poena etiam sensus 
inseparabiliter coniungeretur. Et prima ratio sumi potest ex 
necessitate sanctionis quae sit sufficiens ad retrahendum ho- 
mines a peccato. Etenim « nullus timet amittere id quod non 

«desiderat adipisci; qui ergo habent voluntatem aversam ab 
« ultimo fine, non timent excludi ab illo. Non ergo per so- 
itlam exclusionem ab ultimo fine, a peccando revocarentur. 
«€ Oportet igitur peccantibus aliam poenam adhiberi, quam ri- 
t meant peccantes» (i). — Verum, argumentum principale 
trahitur ex ipsa intrinseca indole peccati. Etenim poena de- 
bet proportionaliter culpae respondere ; per culpam autem, 
non solum avertitur mens ab ultimo fine, sed etiam indebite 
convertitur in alia quasi in fines; et licet aversio realiter in- 
volvatur in conversione, ut dictum est supra, tamen haec duo 
ratione distinguuntur, et duplicem important inordinationem, 
dum scilicet peccans fruitur bono creato, et per hoc ipsum, a 
Deo se avertit. Non solum ergo puniendus est ille qui pec- 
cat, per hoc quod excludatur a fine, sed etiam per hoc quod 
ex aliis rebus sentiat nocumentum, iuxta illud Apoc. XVIII, 7: 
Quantum glorificavit se e! in deliciis fuit, tantum date illi tor- 
mentum. 

Obiicies tamen: Secundum quantitatem culpae debet esse et 
quantitas poenae; sed ille qui peccat, non peccat infinito tempore, 
quamvis in infinitum bonum peccet; ergo non debet puniri poena 
aeterna, sed solum ad tempus, privatione infiniti boni, vel etiam 
positiva castigatione propter abusum creaturae. 

Respondeo: Dist. mai. Secundum quantitatem culpae 
debet esse et quantitas poenae, hoc est, gravitati culpae re- 
spondeat necesse est poenae acerbitas, conc. mai. Hoc est, 
duration! culpae debet respondere duratio poenae, subd. Du- 
ration! culpae ex parte maculae vel reatus, iterum conc. mai. 
Ex parte actus, neg. — Ad minorem autem dico: llle qui 
peccavit mortaliter, non peccavit infinito tempore, id est, non 
fuit in actu peccandi per infinitum tempus, conc. min. Id est, 
non se deordinavit, quantum in ipso fuit, deordinatione irre- 
mediabili, nec se obligavit u: in peccati reatu aeternaliter per- 
maneret, radicitus corrumpendo principium ordinis quo vo- 
luntas est habitualiter Deo subdita, id est charitatem, neg. 
Et ideo absolute negatur consequentia. — Caeterum, ne in hu- 
mano quidem indicio assumitur ut mensura durationis poenae 


(i) S. Thom., 3 c. Gent., c. 149. 

duratio delicti. Non enim quia adulterium vel homicidium in 
momento committitur, inquit Angelicus in resp. ad ium, propter- 
ea momentanea poena punitur, sed quandoque quidem per- 
petuo carcero vel exilio, quandoque etiam morte; in qua non 
consideratur occisionis mora, sed potius quod in perpetuum 
auferatur reus a societate viventium, et sic poena ista reprae- 
sentat suo modo aeternitatem poenae inflictae divinitus. Porro, 
si duratio poenae nequaquam respondet duration! sceleris in 
legibus etiam humanis, quamvis ipsae non respiciam nisi fo- 
rum externum, et nihil attendant praeter actionem transeun- 
tem prout est nociva communitati: quanto minus in lege di- 
vina, quae prohibet peccatum secundum quod perversivum 
est interioris ordinis iustitiae. Si quid igitur ex sese ordinem 
hunc irreparabiliter pervertat, consequens omnino est ut ei 
interminabilis poena in iudicio Dei debeatur (i). 

Dices iterum: Peccatum mortale, quantumvis grave, est 
semper remissibile, ac per hoc, reparabile. Non ergo inducit ae- 
ternae poenae reatum, in quantum irreparabiliter pervertit or- 
dinem. 

Respondeo: Dist. antec. Peccatum mortale est reparabile 
tempore praesentis vitae, quantum est ex virtute Dei, cone, 
antec. Quantum est ex facto peccantis, nego antec. Porro, 
cum de reatu agitur, id est de obligatione ad poenam quae 
actum peccati naturaliter consequitur, nihil aliud attendi de- 


(i) Considerandum etiam quod, etsi voluntarius peccati actus in mo- 
mento temporis exsistat, adhuc tamen ille qui peccat, tali modo peccato 
adhaeret, ut in actu peccandi perpetuo maneret, si posset ; convertitur enim 
ad obiectum prohibitum, ut ad summum diligibile. « Peccans mortaliter. 
« inquit S. Thomas in IL, D. 42, q. 1, a. j, finem delectationis suae in 
«co in quo mortaliter peccat, ponit, ut etiam Deum pro illo contemnat. 
« Constat autem quod quicumque summe diligit aliquid sicut finem suae 
« voluntatis, ex hoc ipso vellet semper ci adhaerere ; et ideo peccans mor- 
«taliter, illo actu voluntatis quo peccatum mortale eligit, eligit peccato 
« semper adhaerere, nisi per accidens retrahatur, vel timore poenae, vel 
« aliquo huiusmodi ; sed si infinite adhaerere posset, semper adhaereret, ct 
« ideo in suo aeterno peccat, ct propter hoc aeterna poena est dignus ». 
— Considerandum denique quod gravitas peccati, propter infinitam offensi 
dignitatem, semper excedit quamlibet possibilem poenarum acerbitatem, et 
ideo oportet ut quod de aequalitate iustitiae necessario deest, recompen- 
setur aliquo modo per infinitam durationvni. 

bet, nisi irreparabilitas se tenens ex parte hominis delinquen- 
tis; unde, etiamsi per respectum ad potentiam Dei ordinatam, 
peccatum foret tam in praesenti quam in futuro remissibile, 
adhuc vere ex actu peccati sequeretur aeternae poenae reatus, 
habens rationem sui in irreparabili subversione ordinis iusti- 
tiae, quantum est ex facto peccatoris; quippe considerare nunc 
oportet, quid per se sequatur ex actu hominis, non autem 
quid valeat divina virtus efficere. 

Caeterum virtus divini in gubernatione rerum sese accom- 
modat earum conditioni ; ideoque, quamdiu liberum hominis 
arbitrium remanet naturaliter flexibile a malo ad bonum, tam- 
diu virtus Dei omnipotens ipsum movet per actualem gra- 
tiam ad reparationem habitualis gratiae et charitatis. Ubi vero 
in eo statu ponitur in quo amplius non est mutabile ab uno 
line in alium finem, sicut de voluntate post separationem a 
corpore, doctrina Sanctorum et Scripturae testimonia docent, 
tunc absolute subtrahitur motio gratiae, et sic, ordinis per- 
versitate immobiliter perseverante ex quadam insita rerum ne- 
cessitate, poena de facto infligitur in aeternum duratura. 

Iterum ergo apparet distinctio inter poenae reatum et actua- 
lem punitionem. Sufliciens causa reatus est peccatum, prout ir- 
reparabile per virtutem illius qui peccavit; sed ad actualem 
interminabilis poenae inflictionem ulterior conditio requiritur, 
ut scilicet auferatur etiam id quod de reparabilitate adhuc re- 
manebat r.y parte mobilitatis humanae voluntatis sub Dei opera- 
tione et gratia. « Non enim, inquit Angelicus, 1. 4. c. Gent.,c. 95, 
«esset perpetua poena animarum quae damnantur, si possent 
«voluntatem murare in melius, quia iniquum esset, quod ex 
« quo bonam voluntatem haberent, perpetuo punirentur ». Et 
hoc sensu in thesi additum est, ultimam rationem punitionis 
aeternae esse aeternam permanendam inordinationis in humana 
voluntate, quae post mortem, in eo fine cui antemortem adhae- 
rebat, immobiliter ac necessario firmatur. 


Haec necessaria voluntatis objirnialio, non dico in iis quae 
sunt ad finem, (cum circa illa essentialiter versetur exerci- 
tium liberi arbitrii), sed in eo in quo ante mortem, suum 

supremum finem ac summum diligibile ultimo constituerat: 
haec, inquam, obfirmatio continet unam e profundioribus 
quaestionibus tum theologiae, tum naturalis philosophiae, 
quae etiam ad regulam vitae moralis suppeditat materiam 
cogitationum nusquam exhauriendam. Et nunc quidem, hu- 
manae voluntates mobilitatem corporis corruptibilis partici- 
pantes, non solum circa media mutant consilia, sed etiam 
circa ipsos supremos fines hinc et inde moventur, modo sub- 
ditae Deo vero ultimo fini, modo conversae ad fines oppo- 
sitos, et sic describunt lineas curvas, velut arundo vento agi- 
tata. Ast, ubi pervenitur ad immobile littus futuri aevi, non 
amplius potest mutari voluntas quantum ad id quod est in 
moralibus, sicut prima principia in intelligibilibus, sed si ce- 
ciderit lignum ad austrum aut ad aquilonem, in quocumque loco 
ceciderit, ibi erit (i). 

De qua veritate dico in primis, eam esse in communi 
sensu hominum ; si enim eos excipias qui animae immortali- 
tatem negant, vel absurdam metempsychosim statuunt, omnium 
animis insitum est, defunctos constitui in quodam immobili- 
tatis statu, quatenus reputantur vel immutabiliter boni, vel 
immutabiliter mali, ac per hoc, in bono vel malo fine obfir- 
mati, cum ex ultimo fine tota dependeat vel bonitas vel ma- 
litia voluntatis. — Et re quidem vera, videmus cunctis enti- 
bus praefixum fuisse a natura terminum durationis sui motus 
in perfectionem; nec mirum hoc videri debet, quia mobilitas 
in perfectionem competit ei quod adhuc est quodammodo in 
fieri; atqui natura nulli rei aeternum fieri assignat. Oportet 
igitur ut omni enti naturaliter attribuatur certum spatium per- 
veniendi ad ultimum factum esse, sive ad statum quemdam 
in quo sine fine necessario permaneat, si sit de genere eorum 
quibus competit essendi perpetuitas. Nunc autem, cum finis 
habeat rationem boni et perfectivi, ex adhaesione ad finem 
adipiscitur creatura intellectualis perfectionem seu veram seu 
falsam, pro libertate sui arbitrii. Quapropter praecedit aliquis 
status in quo potest moveri ad finem, et sequitur alius status 
perpetuus in quo necessario immobilizatur in fine quem sibi 


G) Eccl. XI, 5. 


DE REATU POENAE 89 


praestituit, quicumque tandem ille sit; et quia anima unitur 
corpori ut in eo existens perficiatur quasi ad perfectionem 
mota, status ille prior durat toto tempore praesentis vitae, 
incipit hic posterior statim ac fit separatio a corpore. « Anima 
« igitur, quemcumque finem sibi ultimum praestituisse inve- 
« nitur in statu mortis, in eo fine perpetuo manebit... Sic igi- 
« tur, post hanc vitam, qui boni in morte invenientur, habe- 
« bunt perpetuo voluntatem firmatam in bono; qui vero mali 
« tunc invenientur, erunt perpetuo obstinati in malo» (i). Ethoc 
quidem argumentum sumitur ex notione viae et termini, quae 
in durationc creaturae rationalis necessario est introducenda ; 
nihil enim aliud est via, quam status tendentiae in finem; nihil 
aliud terminus viae, quam status mansionis sive immobilizationis 
in fine. — Sed ad eamdem conclusionem deveniet quisquis dili- 
genter attendet, quid sit adhaerere alicui bono tanquam ultimo 
fin. Etenim amor quo aliquid amatur ut summum diligibile, 
semper est per se definitivus et irrevocabilis, eo quod amor 
summi diligibilis revocari non potest per aliquid amatum ma- 
gis, sicut nec error, circa principia per aliqua certiora. Sicubi 
ergo contingat mobilitas quoad finem ultimum, hoc non est 
nisi per accidens, videlicet ratione coniunctionis ipsius intel- 
lectus et voluntatis cum corpore cis deserviente ad proprias 
operationes; ex mobilitate enim corporis movetur et dispo- 
sitio animae, fitque ut recedat ab eo in quo prius fixa per- 
manebat, et vice versa. At puri spiritus nequaquam retrahi- 
biles sunt a fine ultimo quem primo amplexi sunt, nec ani- 
mae humanae ab eo cui vel actualiter vel habitualiter inhae- 
rebant in instanti separationis, dicente Damasceno: Hoc est 
hominibus mors, quod angelis casus. « Dispositione manente qua 
« aliquid desideratur ut ultimus finis, non potest illius finis 
«desiderium moveri, quia ultimus finis maxime desideratur; 
« unde non potest aliquis a desiderio ultimi finis revocari per 
« aliquid desiderabile magis. Anima autem est in statu mu- 
tt tabili quamdiu corpori unitur, non autem postquam fuerit a 
«corpore separata; dispositio enim animae movetur per ac- 
«cidens secundum aliquem motum corporis; cum enim cor- 


ii) S. Thom., Comp. theol, c. 174. 

« pus deserviat animae ad proprias operationes, ad hoc ei 
« naturaliter datum est, ut in ipso existons perficiatur quasi 
« ad perfectionem mota; quando igitur erit a corpore sepa- 
« rata, non erit in statu ut moveatur ad finem, sed ut in 
« fine adepto semper quiescat. Immobilis igitur erit voluntas 
« eius, quantum ad desiderium ultimi finis; ex ultimo autem 
« fine dependet tota bonitas vel malitia voluntatis, quia bona 
« quaecumque aliquis vult in ordine ad bonum finem, bene vult, 
« male autem quaecumque in ordine ad malum finem. Non est 
« igitur voluntas animae separatae mutabilis de bono in malum, 
« licet sit mutabilis de uno volito in aliud votitum, servato ta- 
«men ordine ad eumdem ultimum finem. Ex quo apparet 
« quod talis immobilitas voluntatis libero arbitrio non repugnat, 
«cuius actus est eligere; electio enim est eorum quae sunt 
« ad finem, non autem ultimi finis. Sicut igitur non repugnat 
« libero arbitrio quod immobili voluntate desideramus beati- 
« tudinem et miseriam fugimus in communi, ita non erit con- 
«trarium libero arbitrio, quod voluntas feratur in aliquid de- 
« terminatum sicut in ultimum finem, quia sicut. nunc im- 
« mobiliter nobis inhaeret natura communis per quam beati- 
« tudinem appetimus in communi, ita etiam immobiliter ma- 
« nebit illa specialis dispositio per quam hoc vel illud desi- 
t deratur ut ultimus finis. Substantiae autem separatae, scilicet 
« angeli, propinquiores sunt secundum naturam in qua crean- 
te tur, ultimae perfectioni, quam animae, quia non indigent 
« acquirere scientiam ex sensibus, neque pervenire ratiocinando 
j de principiis ad conclusiones, sed per species inditas statim 
« possunt in contemplationem veritatis pervenire, et ideo, 
«statim quod debito fini vel indebito adhaeserunt, immobi- 
«liter in eo permanserunt. Non est tamen aestimandum quod 
« animae, postquam resument corpora in resurrectione, im- 
« mobilitatem voluntatis amittant, quia, ut supra dictum est, 
« corpora in resurrectione disponentur secundum exigentiam 
« animae, non autem animae immutabuntur per corpora, sed 
«immobiliter perseverabunt» (i). 

Hae igitur et aliae eiusmodi considerationes ostendunt, 


(i) S. Thom., 1. 4 c Gent., c. 95. 

communem generis humani persuasionem circa statum defun- 
ctorum, esse rationi maxime consentaneam, adeoque critérium 
veritatis in se continere; verumtamen habemus certiorem pro- 
pheticum sermonem, cui bene faciemus attendentes quasi lu- 
cernae lucenti in caliginoso loco. — Revelationi autem inhae- 
rentes, tria haec inconcussa persuasione tenebimus: Primo, 
obstinatio voluntatis in fine cui ultimo adhaesit, dum esset 
in via, res est extrà omnem dubitationem posita; connectitur 
enim logice cum dogmate quo credimus, malos dare de facto 
poenas in interitu aeternas (1). Si enim unquam posset voluntas 
rectificari circa verum finem ultimum qui Deus est, non pos- 
set amplius esse poena perpetua, quia iniquum foret perpe- 
tuo puniri eos qui iam bonam voluntatem haberent, ut supra 
ex Angelico Doctore notatum est. — Secundo, obstinatio 
ista non procedit a Deo qui neminem a se avertit, neminem 
in affectu peccati confirmat; quin imo, non est effectus ae- 
ternitatis poenae, sed magis ratio eius, vel conditio sine qua 
non; damnati enim non ideo obstinantur quia aeternis poenis 
addicuntur, sed e converso, ideo addicuntur poenis aeternis 
quia, voluntate eorum in malo confirmata, moralis deordina- 
tio quam mortale peccatum induxit, semper duret necesse 
est. — Tertio igitur dicendum remanet, obstinationem hanc 
esse ex natura rei, id est, sequelam necessariam liberae de- 
terminationis in qua mors invenit voluntatem : sic olim lahel 
uxor Haber Sisaram clavo confixi: in eo ipso situ et loco in 
quo oppressus somno ceciderat. 

Ergo, superbia eorum qui te oderunt ascendit semper (2), et 
propterea, fumus tormentorum eorum ascendet in saecula saecu- 
lorum (3). 

Nec obsta: illud quod de impiis in novissimo die legitur, 
Sap. V, 2: Fidentes turbabuntur timore horribili, dicentes intra 
se, poenitentiam agentes, ct prae angustia spiritus gementes: Hi 
sunt quos habuimus aliquando in derisum et in similitudinem im- 
properii.. Ergo erravimus a via veritatis, et iustitiae lumen non 
luxit nobis, etc. Non enim ea poenitentia hic signatur, qua 


CO 2 Thessal., I, 9. 
(2) Psalm. LXXIII, 25. 
(5) Apoc. XIV, 11. Mt. Angel Abbey Library 


St. benedict, Oregon 97373 

quis ab affectu peccati, adeoque a pravo fine ultimo retrahit 
voluntatem, quia iniqui in inferno non hoc refugiunt in pec- 
catis quod prius appetiverunt, puta proprium suum ac priva- 
tum bonum tanquam summum ac principale, sed aliquid aliud, 
videlicet poenam. Sciendum quippe est quod poenitere de pec- 
cato dicitur dupliciter: « Uno modo per se, et alio modo per 
« accidens. Per se quidem de peccato poenitet quis, qui pec- 
« catum, eo quod es: peccatum, abominatur; per accidens vero 
« qui illud odit ratione alicuius adiuncti, utpote poenae, vel 
« alicuius huiusmodi mali. Igitur non poenitebunt per se lo- 
« quendo de peccato, quia voluntas malitiae peccati in eis 
« remanet; poenitebunt autem per accidens, in quantum affli- 
« gentur de poena quam pro peccato sustinent » (1). — Nec 
iterum opponas quod timor vel odium poenae apud nos cor- 
rigit voluntatem. Nam primo, etiam apud nos, hunc effe- 
ctum non semper nec necessario habet, ut patet in Antiocho 
2 Machab. IX, et in aliis plurimis quos videmus quandoque 
scienter in infernum descendere, et licet in timore horribili 
constitutos, tamen usque ad extremum contra Deum insurgere 
hac blasphemia: non fUclar; in quo quidem adumbrationem 
quamdam obstinationis damnatorum medias inter gehennae 
poenas nobis exhibent. Praeterea, odium poenae vel timor 
potest quidem esse principium rectificandi affectus, quamdiu 
homo estin statu praesenti, in quo propter specialem modum 
operandi tam intellectus quam voluntatis, adhuc mutabilis ex- 
sistit ab uno fine in alium; non autem postquam in termino 
erit constitutus. Et universim loquendo, cavendum maxime est 
ne ea quae nunc in corpore corruptibili experimur, inconsulto 
transferamus ad futuram vitam, quasi esset univoca utrobique 
cognitionis et exercitii libertatis ratio. — Caeterum haec omnia 
ampliorem declarationem habebunt in tractatu de Poenitentia, 
cum attritionis natura exponenda veniet; ubi etiam examina- 
bitur singularis casus hominis qui decederet in mortali, post 
actum contritionis imperfectae absque sacramento. 


(i) S. Thom., in IV, D. 50, q. 2, a. 1, q. 2. 

COROLLARIUM 
(Art. 6). 


Licet in justificatione impii, remissio culpae necessario 
inferat remissionem reatus poenae aeternae, nihil tamen pro- 
hibet quominus post justificationem, adhuc remaneat reatus 
poenae temporalis. 


Non assumitur hic demonstrandum, permanere de facto 
huiusmodi reatum; nam opportunior huic quaestioni locus re- 
servatur, ubi de effectu poenitentiae quoad mortalium remis- 
sionem (i). Sed, facto interim supposito, propositum inten- 
tionis est ostendere, qualiter sit explicanda res; multum enim 
hoc iuvat ad penitiorem cognitionem naturae peccati, necnon 
et habitudinis qua poena se habet ad culpam. 

Mortale peccatum, ut ex superioribus iam abunde constat, 
duplicem continet inordinationem (2). Est enim primo, extra 
ordinem veri ultimi finis, secundum quod indebite quis com- 
mutabili bono fruitur, assumens sibi id quod sibi non competit; 
est etiam contra verum ultimum finem, secundum quod in 
appetitu indebiti boni includitur contemptus Dei et cius ami- 
citiae. Hinc, homo mortaliter peccans, proportionalitate qua- 
dam se habet sicut qui in humanis violaret amicitiae foedus, 
aliquid ab amico auferendo (3). Quod quidem scelus si quando 


(1) Vide commentarium in tertiam partem, Quaest. 86, a. 4. 

(2) Vide supra, pag. 39 et scq. 

(3) « Dicendum quod tam justitia quam amicitia in aequalitate quadam 
« consistat. Qui ergo aliquem offendit, contra aequalitatem amicitiae peccat, 
k in quantum affectum debitum non impendit, ct contra aequalitatem iu- 
« stitiae, in quantum rem debitam subtrahit. Et sicut haec duo in offensa 
u quandoque dividuntur, ita etiam in recompensatione separantur, sicut 
ll quando poena per violentiam offendenti infertur, fit recompensatio quan- 
< tum ad iustitiam, sed non quantum ad amicitiam ; similiter, quando of- 
« fcudens offensum verbis placat, nondum re subtracta restituta, fit recom- 
« pensatio amicitiae, sed non iustitiae. Peccator ergo per affectum peccati 
XV amicitiam Dei violavit, et per inobedientiam divinae legis honorem de- 

admittitur, iurc meritoque offensus amicitiam subtrahit cum 
omnibus eam consequentibus, iure etiam compensationem re- 
petit pro ablato, et haec duo duplicem poenam damni et sensus 
suo modo repraesentant; aut si forte excusatione offensoris 
commotus, veniam concedere non renuit, cum offensam con- 
donat resarciendo amicitiam, non est consequens quod ipso 
facto remittat obligationem restituendi, nam simul cum statu 
recuperatae amicitiae componi potest debitum compensatio- 
nis. — Haec nunc applica proposito. 

In foro Dei inducitur reatus poenae damni pro violatione 
amicitiae, reatus vero poenae sensus pro indebita fruitione 
creaturae, quia omnino iustum est «ut qui voluntati suae 
« plus induisit quam debuit, (id quod suum non erat, sibi at- 
« tribuendo), contra voluntatem suam aliquid patiatur; sic 
« enim erit aequalitas » (1). — Cum autem Deus movens ho- 
minem ad poenitentiam, gratis remittit culpam restituendo 
gratiam (2), consequens equidem est ut ipso facto remittatur 
poena damni, violationi amicitiae correspondons, non tamen 
poena sensus, quae respondet indebitae conversioni ad bonum 
delectabile, et se habet sicut restitutio ablati in exemplo supra 
memorato. Unde ex natura rei tantummodo est, ut non ma- 
neat poena sensus qua aeterna: tum quia causa aeternitatis 
poenae, id est perversio ordinis iustitiae per destructionem 
charitatis, amplius non exsistit; tum quia inordinatio conver- 
sionis secundum se, nullam infinitatem habet; tum denique 
quia reatus poenae aeternae est evidenter incompossibilis cum 
charitate et gratia, ex qua homo habet ius ad caelestem beati- 


bitum Deo subtraxit; et ex primo amittit gratiam ct incurrit offensam; 
« ex secundo meretur poenam (sensus), ut ab co qui per inobcdienram 
subtraxit, subtrahatur per poenam. Et ideo per poenitentiam qua homo 
sc Deo supponit, peccata praeterita detestando, remittitur quidem pecca- 
n tum quantum ad offensam, sed non oportet quod remittatur quantum ad 
totum reatum, nisi poena iam soluta, et sic per poenitentiam non simul 
« cum culpae dimissione totus etiam reatus dimittitur. » S. Thom., in IV, 
D. 14, q- 2, a. i, q. 2. 
(1) S. Thotu., 3, Qpaest. S6, a. 4. 
(2) Remissio culpae semper est gratuita, quia pro formali peccato nulla 
est possibilis satisfactio de condigno. 

tudinem. Ad haec, necesse est ut non maneat poena residua 
secundum camdem omnino rationem intrinsecam, quia, ut 
dicit S. Thomas in praesenti, «macula peccati ab homine 
« tolli non potest, nisi voluntas hominis ordinem divinae iu- 
« stitiae acceptet, ut scilicet vel ipse sibi poenam spontaneus 
« assumat in recompensationem culpae praeteritae, vel etiam 
«a Deo illatam patienter sustineat»; et utroque modo, ut 
iam superius dictum est, diminuitur de ratione poenae, pro 
quanto diminuitur de ratione involuntarii. Superest ergo con- 
cludendum quod, «remota macula culpae, potest quidem 
«remanere reatus, non poenae simpliciter, sed satisfacto- 
«riae» (1). 

Dices: Remota causa, removetur effectus; sed culpa est causa 
reatus poenae; ergo, remota culpa, necessario debet omnis reatus 
cessare. 

Respondeo: Dist. mai. Remota causa, removetur effe- 
ctus: hoc est, causa nunquam exsistente, nunquam exsistit 
effectus, conc. mai. Hoc est, causa cessante, cessat etiam 
effectus, subdist. Si effectus pendeat a causa, tam in fieri 
quam in esse, conc. Si solum in fieri, neg. Non enim est 
consequens, si desinat architectus, ut desinat etiam domus ab 
eo aedificata. 

Ad minorem vero dico: Causa aqua reatus poenae pendet 
in fieri, est culpa, intelligendo per culpam, actum peccati, 
conc. min. Causa, vel melius conditio a qua reatus poenae 
pendet in esse, est macula permanens, subdist. Sensu affir- 
mante, quatenus manente macula, necesse est remanere poenae 
reatum, conc. Sensu negante, quatenus ablata macula, necesse 
est et poenae reatum auferri, iterum subdist. Auferri necesse 
est quoad ea omnia quae sunt incompossibilia cum statu cha- 
ritatis et gratiae, iterum iterumque conc. min. Quoad cae- 
tera, quae incompossibilia non sunt, neg. min. Et quia rea- 
tus poenae temporalis, sive poenae purgatoriae supra decla- 
ratae, minime opponitur restitutae cum Deo amicitiae, non 
oportet ut, remissa culpa, omni etiam ex parte poena exstin- 
guatur. 


(i) S. Thom., 1-2, q. 87, a. 6, in corp. 

Et haec quidem de reatu poenae generaliter dicta suffi- 
ciant; cum enim doctrina duorum posteriorum articulorum 
partim quidem obvia sit, partim vero non respiciar directe pec- 
catum personale, ad sequentes quaestiones quae sunt de pec- 
cato veniali, statim accedendum est. Si quis tamen de poena- 
litatibus praesentis vitae, prout consequuntur peccatum originale 
et manent etiam post baptismum, ampliora desideret, videat 
S. Thomam de Malo, Quaest. J, a. 4-5, et praesertim in II, 


D. 32, Quaest. 1. 


PARS POSTERIOR 


DE PECCATO VENIALI 


Di natura et ratione peccati personalis. 


